151. löggjafarþing 2020–2021.

Þingskjal x — x. mál.

Stjórnarfrumvarp.

Frumvarp til laga

um umhverfismat framkvæmda og áætlana

Frá umhverfis- og auðlindaráðherra.

I. kafli

Markmið, gildissvið, skilgreiningar o.fl.

1. gr.

Markmið.

Markmið laga þessara er:

1. sjálfbær þróun, heilnæmt umhverfi og umhverfisvernd sem vinna skal að með umhverfismati framkvæmda og áætlana sem eru líklegar til að hafa umtalsverð umhverfisáhrif,
2. skilvirkni við umhverfismat framkvæmda og áætlana,
3. aðkoma almennings að umhverfismati framkvæmda og áætlana og samvinna aðila sem hafa hagsmuna að gæta eða láta sig málið varða vegna umhverfismats framkvæmda og áætlana.

2. gr.

*Gildissvið.*

Lög þessi gilda um

1. Skipulagsáætlanir og breytingar á þeim samkvæmt skipulagslögum,
2. aðrar áætlanir og breytingar á þeim sem marka stefnu fyrir leyfisveitingar til framkvæmda sem tilgreindar eru í 1. viðauka við lög þessi og eru undirbúnar og/eða afgreiddar af stjórnvöldum og unnar samkvæmt lögum eða ákvörðun ráðherra,
3. framkvæmdir sem kunna eða eru líklegar til að hafa umtalsverð umhverfisáhrif, sbr. 1. viðauka við lög þessi.

Óverulegar breytingar á áætlunum eru ekki háðar ákvæðum laga þessara. Við mat á því hvort breytingar teljist verulegar skal taka mið af áhrifum á framkvæmdir og aðra áætlanagerð og áhrifum á umhverfið.

Lögin gilda um framkvæmdir og áætlanir á landi, í lofthelgi og í mengunarlögsögu Íslands. Lögin gilda einnig um umhverfismat framkvæmda eða áætlana í öðru ríki innan Evrópska efnahagssvæðisins sem kunna að hafa áhrif hér á landi sbr. 31. gr.

Lögin gilda ekki um áætlanir sem hafa þann eina tilgang að þjóna öryggi eða vörnum ríkisins eða almannavarnaviðbrögðum. Þá gilda lög þessi ekki um fjárhags- og fjárlagaáætlanir.

3. gr.

*Skilgreiningar.*

Í lögum þessum er merking eftirtalinna orða og orðasambanda sem hér segir:

1. *Almenningur*: Einn eða fleiri einstaklingar eða lögaðilar, samtök þeirra, félög eða hópar.
2. *Áætlun*: Áætlun sem markar stefnu fyrir leyfisveitingar til framkvæmda sem falla undir lög þessi og er undirbúin og/eða samþykkt af stjórnvöldum og unnin samkvæmt lögum eða ákvörðun ráðherra.
3. *Framkvæmd*: Hvers konar nýframkvæmd eða breyting á eldri framkvæmd sem fellur undir lög þessi og starfsemi sem henni fylgir.
4. *Framkvæmdaraðili:* Aðili sem hyggst hefja framkvæmd sem fellur undir lög þessi.
5. *Leyfi til framkvæmda:* Leyfi sem veitt eru til að byggja upp og reka þá framkvæmd sem fellur undir lögin og starfsemi sem henni fylgir. Það á við framkvæmdaleyfi samkvæmt skipulagslögum, byggingarleyfi samkvæmt lögum um mannvirki, starfsleyfi samkvæmt lögum um hollustuhætti og mengunarvarnir og önnur sambærileg leyfi sem varða meginþætti framkvæmdar og/eða starfsemi og umhverfisáhrif þeirra.
6. *Matsáætlun:* Áætlun framkvæmdaraðila um hvernig fyrirhugað er að standa að umhverfismati fyrirhugaðrar framkvæmdar.
7. *Matsskyld framkvæmd:*  Framkvæmd sem háð er umhverfismati samkvæmt ákvæðum laga þessara ásamt þeirri starfsemi sem henni fylgir.
8. *Mótvægisaðgerðir:* Aðgerðir til að koma í veg fyrir, draga úr eða bæta fyrir neikvæð umhverfisáhrif fyrirhugaðrar framkvæmdar eða áætlunar.
9. *Tilkynningarskyld framkvæmd*: Fyrirhuguð framkvæmd sem heyrir undir lög þessi og ber að tilkynna til Skipulagsstofnunar sökum þess að hún kann að vera háð umhverfismati sem tekur ákvörðun um hvort framkvæmdin skuli háð umhverfismati.
10. *Umhverfismatsskýrsla:* Skýrsla um mat á umhverfisáhrifum fyrirhugaðrar framkvæmdar eða áætlunar og starfsemi sem henni fylgir ásamt tillögum um mótvægisaðgerðir eftir því sem við á.
11. *Umsagnaraðilar:*  Opinberar stofnanir og stjórnvöld sem sinna lögbundnum verkefnum sem varða framkvæmdir og/eða áætlanir sem falla undir lög þessi eða umhverfisáhrif þeirra.
12. *Vöktun*: Kerfisbundin mæling og skráning einstakra þátta í umhverfinu til að sannreyna umhverfisáhrif.

4. gr.

*Umhverfismat.*

Í umhverfismati skal greina, lýsa og meta, með tilliti til viðkomandi framkvæmdar eða áætlunar, bein og óbein umtalsverð áhrif á eftirfarandi umhverfisþætti:

1. íbúa og heilbrigði manna,
2. líffræðilega fjölbreytni með sérstakri áherslu á tegundir og búsvæði sem njóta verndar,
3. land, landslag, víðerni, jarðmyndanir, jarðveg, vatn, loft og loftslag,
4. efnisleg verðmæti og menningarminjar,
5. næmi framkvæmdar eða áætlunar fyrir hættu á stórslysum og náttúruhamförum,
6. samspil þeirra þátta sem taldir eru upp í a–e-lið.

II. KAFLI

**Stjórnsýsla, forsamráð og samþætt málsmeðferð.**

5. gr.

*Yfirstjórn og framkvæmd.*

Ráðherra fer með yfirstjórn þeirra mála sem lög þessi taka til. Ráðherra til aðstoðar er Skipulagsstofnun sbr. 2. mgr. Á varnar- og öryggissvæðum fer ráðherra varnarmála með lögsögu í samræmi við skilgreiningu í [varnarmálalögum, nr. 34/2008](https://www.althingi.is/lagas/nuna/2008034.html), sbr. og [lög um lagagildi varnarsamnings milli Íslands og Bandaríkjanna og um réttarstöðu liðs Bandaríkjanna og eignir þess, nr. 110/1951](https://www.althingi.is/lagas/nuna/1951110.html), og [lög um ráðstafanir í kjölfar samnings við Bandaríkin um skil á varnarsvæðinu á Keflavíkurflugvelli, nr. 176/2006](https://www.althingi.is/lagas/nuna/2006176.html).

Hlutverk Skipulagsstofnunar samkvæmt lögum þessum er:

1. að hafa eftirlit með framkvæmd laga þessara og reglugerða sem settar eru samkvæmt þeim,
2. að veita upplýsingar og leiðbeiningar um umhverfismat framkvæmda og áætlana,
3. að taka ákvörðun um hvort tilkynningarskyldar framkvæmdir skuli háðar umhverfismati,
4. að annast kynningu matsáætlana og umhverfismatsskýrslna framkvæmdaraðila,
5. að gefa álit um matsáætlanir og um umhverfismat framkvæmdar og starfsemi sem henni fylgir,
6. að veita ráðgjöf um umfang og áherslur umhverfismats áætlana og veita umsagnir um umhverfisskýrslur áætlana,
7. að starfrækja vefsjá og samráðs- og upplýsingagátt um umhverfismat framkvæmda og áætlana.

Skipulagsstofnun skal búa yfir eða hafa aðgang að sérfræðiþekkingu um umhverfismat áætlana og framkvæmda.

6. gr.

*Stafræn málsmeðferð.*

Skipulagsstofnun starfrækir landfræðilega gagna- og samráðsgátt um skipulag, umhverfismat og leyfisveitingar. Þar skal birta gögn, ákvarðanir og umsagnir vegna umhverfismats framkvæmda og áætlana. Allar umsagnir samkvæmt þessum lögum skulu berast í gáttina. Aðgangur að gáttinni er öllum opinn og án endurgjalds.

7. gr.

*Forsamráð.*

Nú er fyrirhuguð framkvæmd háð umhverfismati samkvæmt lögum þessum og getur Skipulagsstofnun þá að eigin frumkvæði eða að frumkvæði framkvæmdaraðila eða leyfisveitanda staðið að forsamráði með þessum aðilum um fyrirliggjandi lögbundið ferli til að unnt sé að hefja framkvæmdina. Markmið forsamráðs er að stuðla að skilvirku ferli umhverfismats, skipulags og leyfisveitinga vegna fyrirhugaðrar framkvæmdar. Einnig að greiða fyrir miðun upplýsinga á milli framkvæmdaraðila, stjórnvalda og almennings auk þess að stuðla að gæðum rannsókna og gagna.

Við forsamráð skal taka afstöðu til þess hvort sameina skuli skýrslugerð og/eða kynningu samkvæmt 8. – 10. gr.

Forsamráð skal fara fram eins snemma á undirbúningsstigi framkvæmdar og unnt er.

8. gr.

*Sameining skýrslugerðar og kynningar samkvæmt skipulagslögum.*

Þegar framkvæmd sem fellur undir málsmeðferð samkvæmt. 18. gr. eða IV. kafla kallar jafnframt á skipulagsgerð á grundvelli skipulagslaga er heimilt aðsameinaskýrslugerð um umhverfismat framkvæmdarinnar samkvæmt lögum þessum og skýrslugerð um umhverfismat skipulagstillögunnar samkvæmt lögum þessum og skipulagslögum. Sama gildir um kynningu fyrir almenningi og umsagnaraðilum samkvæmt lögum þessum og skipulagslögum.

9. gr.

*Sameining skýrslugerðar og kynningar samkvæmt öðrum lögum.*

Ef skylt er að meta umhverfisáhrif samkvæmt öðrum lögum vegna leyfisveitinga til einstakra framkvæmda, sem jafnframt eru háðar umhverfismati samkvæmt. IV. kafla eða ákvörðun um matsskyldu samkvæmt. 18. gr., er heimilt að sameina það mat umhverfismati samkvæmt lögum þessum. Sama gildir um kynningu fyrir almenningi og umsagnaraðilum Hafa skal samráð við viðkomandi leyfisveitendur um slíka ákvörðun.

10. gr.

*Samþætting skýrslugerðar og umsóknar um starfs- og rekstraleyfi.*

Þegar um er að ræða framkvæmd vegna leyfisskylds atvinnureksturs sem jafnframt er matsskyld samkvæmt lögum þessum er framkvæmdaraðila heimilt að vinna að starfsleyfisumsókn í samráði við leyfisveitanda samhliða umhverfismati framkvæmdarinnar. Sama gildir um málsmeðferð vegna rekstrarleyfa samkvæmt lögum um fiskeldi.

III. KAFLI

**Umhverfismat áætlana.**

11. gr.

*Ferli við umhverfismat áætlana.*

Umhverfismat áætlana er ferli sem samanstendur af eftirfarandi þáttum:

1. gerð umhverfismatsskýrslu,
2. kynningu og samráð um umhverfismatsskýrslu við umsagnaraðila og almenning og eftir því sem við á yfir landamæri,
3. afgreiðslu áætlunarinnar að teknu tilliti til niðurstöðu umhverfismats og samráðs.

12. gr.

*Ábyrgð á umhverfismati áætlunar og tímasetning.*

Sá sem ábyrgð ber á áætlanagerð sem fellur undir lög þessi ber ábyrgð á umhverfismati hennar og kostnaði af gerð þess. Hann skal vinna umhverfismatsskýrslu þar sem gerð er grein fyrir umhverfismati áætlunarinnar og annast kynningu og samráð í því skyni.

 Umhverfismat áætlunarinnar skal vinna samhliða áætlanagerðinni og liggja fyrir áður en áætlunin er samþykkt af viðkomandi stjórnvaldi eða lögð fyrir Alþingi.

13. gr.

*Umhverfismatsskýrsla áætlunar.*

Umhverfismat áætlunar skal sett fram í umhverfismatsskýrslu sem verið getur hluti af greinargerð með áætluninni. Þar skal a.m.k. koma fram:

1. yfirlit yfir efni viðkomandi áætlunar og tengsl hennar við aðra áætlanagerð,
2. lýsing og mat á líklegum umhverfisáhrifum af framkvæmd áætlunarinnar þar sem lagt er mat á vægi umhverfisáhrifa út frá skilgreindum viðmiðum,
3. lýsing og mat raunhæfra valkosta við áætlunina, að teknu tilliti til markmiða með gerð áætlunarinnar og landfræðilegs umfangs hennar, þar með talið núllkosts,
4. lýsingu á fyrirhuguðum mótvægisaðgerðum og vöktun, eftir því sem við á,
5. samantekt á skýru og auðskiljanlegu máli um upplýsingar í a– til d-lið og
6. nánari upplýsingar sem tilgreindar eru í reglugerð um efni umhverfismatsskýrslu.

Samráð skal haft við Skipulagsstofnun um umfang og nákvæmni umhverfismatsins.

Umhverfismatsskýrsla skal hafa að geyma upplýsingar sem sanngjarnt er að krefjast að teknu tilliti til fyrirliggjandi þekkingar, þekktra matsaðferða, efnis og nákvæmni áætlunarinnar og stöðu áætlunarinnar í stigskiptri áætlanagerð. Þá skal í umhverfismatsskýrslu koma fram að hve miklu leyti betur á við að fjalla um tiltekin umhverfisáhrif á síðari stigum áætlanagerðar til að forðast endurtekningar sama mats.

14. gr.

*Kynning áætlunar og umhverfismatsskýrslu.*

Sá sem ber ábyrgð á umhverfismati áætlunar skal kynna almenningi tillögu að áætluninni ásamt umhverfismatsskýrslu með áberandi hætti og leita umsagna viðeigandi umsagnaraðilum tillöguna. Tillaga að áætlun og umhverfismatsskýrsla á skulu vera aðgengileg á netinu. Almenningi og umsagnaraðilum skal gefinn sex vikna frestur til að kynna sér tillöguna og umhverfismatsskýrsluna og koma á framfæri athugasemdum sínum varðandi tillöguna og umhverfisáhrif hennar, áður en áætlunin er afgreidd af viðkomandi stjórnvaldi eða lögð fyrir Alþingi.

Heimilt er að víkja frá kynningartíma samkvæmt 1. mgr. ef kveðið er á um annan kynningartíma lögum samkvæmt.

15. gr.

*Afgreiðsla áætlunar.*

Sá sem ber ábyrgð á umhverfismati áætlunar skal við afgreiðslu áætlunar hafa hliðsjón af umhverfismatsskýrslu og athugasemdum sem borist hafa við tillögu að áætlun og umhverfismatsskýrslu, sem og ef borist hafa athugasemdir frá öðrum ríkjum vegna áhrifa þar.

Við afgreiðslu áætlunar skal tekin saman samantekt um hvernig umhverfissjónarmið hafa verið felld inn í áætlunina með hliðsjón af umhverfismatsskýrslu og samráði um tillögu að áætlun og umhverfismatsskýrslu. Þar skal einnig koma fram rökstuðningur fyrir endanlegri áætlun, í ljósi raunhæfra valkosta sem skoðaðir voru og upplýsingar um hvernig hagað verði vöktun vegna umtalsverðra umhverfisáhrifa af framfylgd áætlunarinnar.

Endanleg áætlun og samantekt samkvæmt. 2. mgr. skal kynnt umsagnaraðilum og vera aðgengileg á netinu.

IV. KAFLI

**Umhverfismat framkvæmda.**

16. gr.

*Ferli við umhverfismat framkvæmda.*

Umhverfismat framkvæmda er ferli sem samanstendur af eftirfarandi þáttum:

1. gerð, kynningu og afgreiðslu matsáætlunar,
2. gerð umhverfismatsskýrslu framkvæmdaraðila,
3. kynningu og samráði um umhverfismatsskýrslu við umsagnaraðila og almenning og eftir því sem við á yfir landamæri,
4. athugun Skipulagsstofnunar á umhverfismatsskýrslu framkvæmdaraðila, eftir atvikum viðbótarupplýsingum samkvæmt 2. mgr. 21. gr., ásamt umsögnum umsagnaraðila og almennings og álit stofnunarinnar um umhverfismat framkvæmdarinnar og
5. að álit Skipulagsstofnunar um umhverfismat framkvæmdarinnar sé lagt til grundvallar við afgreiðslu umsókna um leyfi til framkvæmda.

17. gr.

*Ábyrgð á umhverfismati framkvæmdar.*

Framkvæmdaraðili sem hyggst hefja framkvæmd sem er matsskyld samkvæmt lögum þessum ber ábyrgð á umhverfismati framkvæmdarinnar og kostnaði af gerð þess. Hann skal vinna matsáætlun og umhverfismatsskýrslu þar sem gerð er grein fyrir umhverfismati framkvæmdarinnar.

Framkvæmdaraðili sem hyggst hefja framkvæmd sem er tilkynningarskyld samkvæmt lögum þessum ber ábyrgð á tilkynningu framkvæmdarinnar til Skipulagsstofnunar til ákvörðunar um hvort hún skuli háð umhverfismati.

18. gr.

*Framkvæmdir sem kunna að vera háðar umhverfismati.*

Framkvæmdir sem tilgreindar eru í flokki B í 1. viðauka við lög þessi skulu háðar umhverfismati þegar þær eru taldar líklegar til að hafa í för með sér umtalsverð umhverfisáhrif vegna umfangs, eðlis eða staðsetningar samkvæmt 2. viðauka. Sama á við um framkvæmdir sem eru að umfangi undir viðmiðunarmörkum í flokki B í 1. viðauka ef þær eru fyrirhugaðar á verndarsvæði sbr. iii-lið 2. tl. 2. viðauka.

Framkvæmdaraðili skal tilkynna Skipulagsstofnun um fyrirhugaða framkvæmd samkvæmt 1. mgr. Í tilkynningu skal framkvæmdaraðili leggja fram upplýsingar um framkvæmdina og líkleg umhverfisáhrif hennar. Hann skal, þar sem við á, taka tillit til fyrirliggjandi niðurstaðna um umhverfisáhrif framkvæmdarinnar og leggja fram, þar sem við á, upplýsingar um fyrirhugaðar mótvægisaðgerðir.

Skipulagsstofnun skal innan sjö vikna frá því að fullnægjandi gögn berast um framkvæmdina taka ákvörðun um hvort framkvæmdin skuli háð umhverfismati samkvæmt lögum þessum. Skipulagsstofnun skal áður leita umsagnar umsagnaraðila eftir því sem við á eftir eðli máls hverju sinni, svo sem leyfisveitenda og skulu þeir veita umsögn innan fjögurra vikna frá því að beiðni Skipulagsstofnunar berst. Ef umsögn berst ekki innan fjögurra vikna getur Skipulagsstofnun tekið ákvörðun á grundvelli fyrirliggjandi gagna. Skipulagsstofnun skal gera hlutaðeigandi grein fyrir niðurstöðu sinni og hafa hana aðgengilega á netinu.

Nú er framkvæmd ekki talin matsskyld og getur Skipulagsstofnun þá sett fram ábendingar um tilhögun framkvæmdarinnar í því skyni að koma í veg fyrir umtalsverð umhverfisáhrif, byggt á þeim upplýsingum sem fram hafa komið við umfjöllun um tilkynningu framkvæmdaraðila.

Telji framkvæmdaraðili með hliðsjón af viðmiðum þeim sem fram koma í 2. viðauka laga þessara að framkvæmd í flokki B skuli undirgangast umhverfismat skal hann tilkynna Skipulagsstofnun um það og rökstyðja afstöðu sína. Fer þá um málsmeðferð framkvæmdarinnar samkvæmt 19. - 22. gr.

19. gr.

*Matsáætlun.*

Nú er fyrirhuguð framkvæmd háð umhverfismati samkvæmt lögum þessum og skal framkvæmdaraðili þá taka saman matsáætlun og senda til Skipulagsstofnunar eins snemma á undirbúningsstigi framkvæmdar og kostur er.

Skipulagsstofnun kynnir matsáætlun framkvæmdaraðila fyrir almenningi með áberandi hætti og hefur aðgengilega á netinu með fjögurra vikna fresti til að skila umsögn um matsáætlunina. Stofnunin skal samhliða leita umsagnar umsagnaraðila eftir því sem við á eftir eðli máls hverju sinni, svo sem leyfisveitenda og skulu þeir hafa fjögurra vikna frest frá því að beiðni Skipulagsstofnunar barst til að veita umsögn um málið. Ef umsögn berst ekki innan fjögurra vikna getur Skipulagsstofnun lokið áliti sínu, sbr. 3. mgr. á grundvelli fyrirliggjandi gagna.

Skipulagsstofnun kynnir framkvæmdaraðila álit sitt um matsáætlun innan sjö vikna frá því að fullnægjandi gögn bárust. Framkvæmdaraðili skal leggja álitið til grundvallar við umhverfismat framkvæmdarinnar. Álit Skipulagsstofnun skal fela í sér leiðbeiningar til framkvæmdaraðila um vinnslu, efni og framsetningu umhverfismatsskýrslu, meðal annars með hliðsjón af framkomnum umsögnum annarra aðila. Skipulagsstofnun skal gera þeim sem veitt hafa umsögn um matsáætlunina grein fyrir álitinu og hafa það aðgengilegt á netinu ásamt matsáætlun framkvæmdaraðila.

20. gr.

*Umhverfismatsskýrsla framkvæmdaraðila.*

Ef framkvæmdaraðili hyggur á framkvæmd sem háð er umhverfismati skal að lokinni málsmeðferð samkvæmt 19. gr. unnin skýrsla um umhverfismat hinnar fyrirhuguðu framkvæmdar. Framkvæmdaraðili skal tryggja að umhverfismatið sé unnið af til þess hæfum sérfræðingum. Gerð og efni umhverfismatsskýrslu skal vera í samræmi við matsáætlun og álit Skipulagsstofnunar, sbr. 19. gr. og innihalda a.m.k.:

1. lýsingu á framkvæmdinni, svo sem um staðsetningu, hönnun og stærð, og aðra þætti framkvæmdarinnar sem máli skipta,
2. lýsingu og mat á líklegum umhverfisáhrifum framkvæmdarinnar þar sem lagt er mat á vægi umhverfisáhrifa út frá skilgreindum viðmiðum,
3. lýsingu og mat á raunhæfum valkostum sem framkvæmdaraðili hefur kannað og upplýsingar um helstu ástæður fyrir þeim valkosti sem var valinn, með tilliti til umhverfisáhrifa framkvæmdarinnar,
4. lýsingu á fyrirhuguðum mótvægisaðgerðum og vöktun, eftir því sem við á,
5. samantekt á skýru og auðskiljanlegu máli um upplýsingar í a- til d-lið og
6. nánari upplýsingar sem tilgreindar eru í reglugerð um efni umhverfismatsskýrslu.

Í umhverfismatsskýrslu skulu vera upplýsingar sem sanngjarnt má teljast að krafist sé svo að unnt sé að taka afstöðu til umhverfisáhrifa framkvæmdarinnar að teknu tilliti til fyrirliggjandi þekkingar og aðferða. Framkvæmdaraðili skal taka tillit til fyrirliggjandi niðurstaðna um umhverfisáhrif framkvæmdarinnar, þar sem við á.

21. gr.

*Kynning umhverfismatsskýrslu framkvæmdaraðila*.

Þegar umhverfismatsskýrsla samkvæmt 20. gr. liggur fyrir, leggur framkvæmdaraðili hana fram til Skipulagsstofnunar til kynningar og athugunar. Skipulagsstofnun kynnir hina fyrirhuguðu framkvæmd og umhverfismatsskýrslu fyrir almenningi með áberandi hætti og hefur umhverfisskýrsluna aðgengilega á netinu með sex vikna fresti til að skila umsögn um skýrsluna. Stofnunin skal samhliða leita umsagnar umsagnaraðila eftir því sem við á eftir eðli máls hverju sinni, svo sem leyfisveitenda og skulu þeir hafa fjögurra vikna frest frá því að beiðni Skipulagsstofnunar barst til að veita umsögn um málið.

Skipulagsstofnun getur farið fram á að framkvæmdaraðili leggi fram frekari gögn enda sé framlagning þeirra gagna nauðsynleg til að komast megi að niðurstöðu um umhverfismat framkvæmdarinnar.

Heimilt er Skipulagsstofnun að hafna því að taka umhverfismatsskýrslu til kynningar og athugunar í þeim tilvikum þegar hún uppfyllir ekki skilyrði 20. gr. Skipulagsstofnun skal þá leiðbeina framkvæmdaraðila um frekari vinnslu hennar.

22. gr.

*Álit Skipulagsstofnunar um umhverfismat framkvæmdar.*

   Innan sjö vikna frá því að kynningu á umhverfismatsskýrslu framkvæmdaraðila samkvæmt 21. gr. lýkur skal Skipulagsstofnun gefa rökstutt álit sitt um umhverfismat framkvæmdarinnar, byggt á umhverfismatsskýrslu framkvæmdaraðila, framkomnum umsögnum umsagnaraðila og almennings og, eftir því sem við getur átt, öðrum fyrirliggjandi gögnum sem varða umhverfismat framkvæmdarinnar. Í álitinu skal fjalla um forsendur, aðferðir og ályktanir um umhverfisáhrif framkvæmdarinnar í umhverfismatsskýrslu framkvæmdaraðila. Þá skal þar koma fram rökstudd niðurstaða stofnunarinnar um umhverfismat framkvæmdarinnar og eftir því sem við á, skilyrði um mótvægisaðgerðir og vöktun sem beint er til leyfisveitenda.

Þegar álit Skipulagsstofnunar liggur fyrir skal það kynnt framkvæmdaraðila og þeim sem veittu umsögn um umhverfismatsskýrsluna og vera aðgengilegt almenningi á netinu.

23. gr.

*Leyfi til framkvæmda.*

Óheimilt er að gefa út leyfi til framkvæmdar sem fellur undir lög þessi fyrr en álit Skipulagsstofnunar um umhverfismat framkvæmdar samkvæmt 22. gr. liggur fyrir eða ákvörðun samkvæmt 18. gr. um að framkvæmdin skuli ekki háð umhverfismati.

24. gr.

*Afgreiðsla leyfis til tilkynningarskyldra framkvæmda.*

Með umsókn um leyfi til framkvæmdar sem fellur í flokk B, þar sem liggur fyrir ákvörðun um að framkvæmdin skuli ekki háð umhverfismati, skal fylgja greining framkvæmdaraðila á því hvort að forsendur matsskylduákvörðunar hafi breyst verulega frá því ákvörðun um matsskyldu samkvæmt 18. gr. var tekin, svo sem vegna breytinga á náttúrufari eða landnotkun á áhrifasvæði framkvæmdarinnar, breytinga á löggjöf um umhverfismál, eða vegna tækniþróunar varðandi framkvæmdina.

Við ákvörðun um leyfi til framkvæmdar samkvæmt 1. mgr. skal leyfisveitandi kynna sér tilkynningu framkvæmdaraðila og ákvörðun samkvæmt 18. gr. og kanna hvort framkvæmdin sé í samræmi við tilkynnta framkvæmd.

Leyfisveitandi skal tilkynna Skipulagsstofnun um útgáfu leyfis og gera aðgengilegt almenningi á netinu innan tveggja vikna frá afgreiðslu þess. Þar skal tilgreina um kæruheimild og kærufrest, þegar það á við.

25. gr.

*Afgreiðsla leyfis til matsskyldra framkvæmda.*

Með umsókn um leyfi til framkvæmdar sem háð er umhverfismati samkvæmt lögum þessum skal fylgja greining framkvæmdaraðila á því hvort að forsendur umhverfismats hafi breyst verulega frá umhverfismatsskýrslu og áliti um umhverfismat framkvæmdarinnar, svo sem vegna breytinga á náttúrufari eða landnotkun á áhrifasvæði framkvæmdarinnar, breytinga á löggjöf um umhverfismál eða vegna tækniþróunar varðandi framkvæmdina.

Við ákvörðun um leyfi til framkvæmdar samkvæmt 1. mgr. skal leyfisveitandi kynna sér umhverfismatsskýrslu framkvæmdaraðila um framkvæmdina og leggja álit Skipulagsstofnunar um umhverfismat hennar til grundvallar.

Leyfisveitandi skal taka saman greinargerð um afgreiðslu leyfis þar sem gerð er grein fyrir samræmi við niðurstöðu álits Skipulagsstofnunar um umhverfismat framkvæmdarinnar. Hafi Skipulagsstofnun sett  skilyrði um mótvægisaðgerðir eða vöktun sbr. 22. gr. skal það koma fram í leyfinu.

Leyfisveitandi skal tilkynna Skipulagsstofnun um útgáfu leyfa til framkvæmda fyrir matsskyldum framkvæmdum og gera leyfi og greinargerð samkvæmt 3. mgr. aðgengilegt almenningi á netinu. Þar skal tilgreina kæruheimild og kærufrest, þegar það á við.

26. gr.

*Endurskoðun umhverfismats.*

Telji framkvæmdaraðili eða leyfisveitandi, sem hefur móttekið um leyfi til framkvæmda, að forsendur umhverfismatsskýrslu hafi breyst verulega frá því að álit Skipulagsstofnunar um umhverfismat framkvæmdar samkvæmt 22. gr. lá fyrir, getur hann óskað álits Skipulagsstofnunar á því hvort endurskoða þurfi umhverfismat framkvæmdarinnar að hluta eða í heild. Ef framkvæmd hefst ekki innan tíu ára frá því að álit Skipulagsstofnunar um umhverfismat framkvæmdarinnar liggur fyrir skal framkvæmdaraðili eða viðkomandi leyfisveitandi óska eftir slíku áliti Skipulagsstofnunar.

Við gerð álits Skipulagsstofnunar um hvort endurskoða þurfi umhverfismat framkvæmdar samkvæmt 1. mgr. skal leggja til grundvallar hvort forsendur hafi breyst verulega frá því að álit um umhverfismat framkvæmdarinnar lá fyrir, svo sem vegna breytinga á náttúrufari eða landnotkun á áhrifasvæði framkvæmdarinnar, breytinga á löggjöf um umhverfismál, breytinga á alþjóðlegum skuldbindingum eða vegna tækniþróunar varðandi framkvæmdina.

Verði niðurstaðan sú að endurskoða þurfi umhverfismat að hluta eða í heild skal fara með málið samkvæmt 19.–22. gr. eftir því sem við á.

Álit Skipulagsstofnunar um endurskoðun umhverfismats skal kynnt framkvæmdaraðila og leyfisveitendum og haft aðgengilegt á netinu.

27. gr.

*Undanþágur frá umhverfismati.*

 Ráðherra er heimilt, að fenginni umsögn Skipulagsstofnunar, að ákveða að tiltekin framkvæmd eða hluti hennar sé ekki háð lögum þessum. Það á þó aðeins við þegar eini tilgangur framkvæmdarinnar er varnir landsins eða almannavarnarviðbrögð og málsmeðferð samkvæmt lögum þessum myndi hafa skaðleg áhrif á tilgang framkvæmdarinnar.

Ráðherra er heimilt í sérstökum undantekningartilvikum og þegar markmiðum laga þessara er náð að undanskilja tiltekna framkvæmd, eða hluta hennar, ákvæðum laga þessara, þó með fyrirvara um 31. gr., þegar beiting þeirra mundi hafa skaðleg áhrif á tilgang framkvæmdarinnar. Í slíkum tilvikum skal ráðherra kveða á um hvaða gögnum skuli safnað um umhverfisáhrif framkvæmdarinnar og aðgang almennings að þeim og kynna framkvæmdaraðila, leyfisveitendum og almenningi ástæður fyrir undanþágunni. Ráðherra ber áður en undanþága er veitt að tilkynna Eftirlitsstofnun EFTA um fyrirhugaða undanþágu.

Með sérlögum, sem kveða á um tiltekna framkvæmd, er heimilt að undanskilja framkvæmdina ákvæðum laga þessara um samráð við almenning, enda sé markmiðum laga þessara náð og lögin sett í upphafi málsmeðferðar umhverfismats framkvæmdarinnar. Ráðherra skal tilkynna Eftirlitsstofnun EFTA um beitingu undanþágunnar á tveggja ára fresti.

28. gr.

*Málskot.*

Ákvarðanir Skipulagsstofnunar um hvort framkvæmd skuli háð umhverfismati samkvæmt 17. gr. og ákvarðanir leyfisveitanda um veitingu leyfis til framkvæmda eru kæranlegar til úrskurðarnefndar umhverfis- og auðlindamála. Um aðild, kærufrest, málsmeðferð og annað er varðar kæruna fer samkvæmt lögum um úrskurðarnefnd umhverfis- og auðlindamála.

V. KAFLI

**Ýmis ákvæði**

29. gr.

*Eftirlit framkvæmda.*

Leyfisveitandi eða aðrir sem falið er með lögum eftirlit með framkvæmdum hafa eftirlit með því að matsskyldri framkvæmd sé hagað í samræmi við leyfi og að framfylgt sé ákvæðum leyfisins um mótvægisaðgerðir og vöktun framkvæmda. Skal eftirlitið og hversu lengi það varir vera í hlutfalli við eðli, staðsetningu og stærð framkvæmdarinnar og áhrif hennar á umhverfið. Að öðru leyti fer um eftirlitið samkvæmt hlutaðeigandi lögum.

30. gr.

*Stjórnvaldssektir.*

Skipulagsstofnun getur lagt stjórnvaldssektir á framkvæmdaraðila sem hefur hafið framkvæmd sem fellur í flokk A samkvæmt 1. viðauka án þess að meta umhverfisáhrif, sbr. IV. kafla. Skipulagsstofnun getur lagt stjórnvaldssektir á framkvæmdaraðila sem hefur hafið framkvæmd sem fellur í flokk B samkvæmt 1. viðauka án þess að tilkynna hana til ákvörðunar um matsskyldu, sbr. 18. gr. Skipulagsstofnun getur einnig lagt stjórnvaldssektir á framkvæmdaraðila ef hann veitir stofnuninni rangar upplýsingar um framkvæmd eða umhverfisáhrif hennar, sbr. ákvæði 18. gr., 1. mgr. 19. gr. 20. gr. og 2. mgr. 21. gr. Stjórnvaldssektum skal beitt óháð því hvort brot eru framin af ásetningi eða gáleysi.

Við ákvörðun sektar skal hafa hliðsjón af alvarleika brotsins og hvort um ítrekað brot er að ræða. Jafnframt skal líta til þess hvort ætla megi að brotið hafi verið framið í þágu hagsmuna framkvæmdaraðila. Loks ber að líta til fjárhagslegs styrks framkvæmdaraðila.

Stjórnvaldssektir geta numið frá 100.000 kr. til 25.000.000 kr.

Gjalddagi stjórnvaldssektar er 30 dögum eftir að ákvörðun um sektina er tekin. Hafi stjórnvaldssekt ekki verið greidd innan 15 daga frá gjalddaga skal greiða dráttarvexti af fjárhæð sektarinnar frá gjalddaga. Um ákvörðun og útreikning dráttarvaxta fer eftir lögum um vexti og verðtryggingu. Ákvörðun Skipulagsstofnunar um stjórnvaldssekt er aðfararhæf og skulu stjórnvaldssektir renna í ríkissjóð að frádregnum kostnaði við álagningu og innheimtu.

Aðili máls getur skotið ákvörðun um stjórnvaldssekt til dómstóla. Málshöfðunarfrestur er þrír mánuðir frá því að ákvörðun er tekin. Málskot frestar aðför.

Heimild Skipulagsstofnunar til að leggja á stjórnvaldssektir samkvæmt lögum þessum fellur niður þegar fimm ár eru liðin frá því að brot átti sér stað. Frestur rofnar þegar Skipulagsstofnun tilkynnir aðila um upphaf rannsóknar á meintu broti.

31. gr.

*Umhverfismat yfir landamæri.*

Ef líklegt þykir að framkvæmd eða áætlun muni hafa umtalsverð umhverfisáhrif í öðru ríki innan Evrópska efnahagssvæðisins eða ef ríki á Evrópska efnahagssvæðinu telur líklegt að það verði fyrir verulegum áhrifum af framkvæmd eða áætlun, skal hafa samráð við hlutaðeigandi ríki um umhverfismatið. Sama gildir ef líklegt þykir að framkvæmd í öðru ríki innan evrópska efnahagssvæðisins muni hafa umtalsverð umhverfisáhrif hér á landi.

32. gr.

*Reglugerð og leiðbeiningar um umhverfismat framkvæmda og áætlana.*

Ráðherra setur í reglugerð, að fenginni umsögn Skipulagsstofnunar, nánari ákvæði um framkvæmd laganna, þar með talið um:

1. stafræna gagnagátt samkvæmt 6. gr.
2. forsamráð samkvæmt 7. gr.
3. sameiningu skýrslugerðar og kynningar samkvæmt 8.-10. gr.
4. kynningu og samráð gagnvart almenningi og umsagnaraðilum samkvæmt III. og IV. kafla,
5. umfang, efni og framsetningu umhverfismatskýrslu samkvæmt 13. gr.,
6. tilkynningar um framkvæmdir samkvæmt 18. gr.,
7. matsáætlun og umhverfismatsskýrslu framkvæmdar samkvæmt 19. og 20. gr
8. leyfi til framkvæmda samkvæmt 23.-25. gr.
9. umhverfismat yfir landamæri samkvæmt 31. gr.
10. málsmeðferð við endurskoðun umhverfismats samkvæmt 26. gr.

Skipulagsstofnun gefur út leiðbeiningar um umhverfismat framkvæmda og áætlana framkvæmda, m.a. um:

1. forsamráð samkvæmt 7. gr.,
2. samráð um umfang og áherslur umhverfismats áætlana samkvæmt 12. gr.,
3. kynningu og samráð gagnvart almenningi og umsagnaraðilum samkvæmt III. og IV. kafla,
4. efni og framsetningu matsáætlana og umhverfismatsskýrslna,
5. efni og framsetningu vöktunaráætlana,
6. flokkun, viðmið og vægi umhverfisáhrifa,
7. leyfi til framkvæmda sem falla undir lögin.

Ráðherra er heimilt, að fenginni umsögn Skipulagsstofnunar, að mæla svo um í reglugerð að framkvæmd sem ekki er talin upp í 1. viðauka við lög þessi skuli háð umhverfismati ef sýnt þykir að hún geti haft í för með sér umtalsverð umhverfisáhrif. Sama gildir um framkvæmd sem varðar alþjóðasamninga sem Ísland er aðili að. Við ákvörðunina skal ráðherra fylgja viðmiðum í 2. viðauka við lög þessi og leita umsagnar Skipulagsstofnunar, leyfisveitenda, framkvæmdaraðila og annarra eftir eðli máls hverju sinni.

Ráðherra setur, að fenginni tillögu Skipulagsstofnunar, gjaldskrá vegna kostnaðar stofnunarinnar við framkvæmd laganna varðandi umhverfismat einstakra framkvæmda.

32. gr.

*Undanþága frá frestum.*

Þrátt fyrir tímafresti sem kveðið er á um í 18. – 22. gr. getur Skipulagsstofnun, í undantekningartilvikum og í samráði við framkvæmdaraðila, vikið frá þeim frestum sem þar er kveðið á um. Á það við í viðamiklum málum, svo sem vegna eðlis, staðsetningar eða stærðar framkvæmdar. Skal þá framkvæmdaraðila tilkynnt skriflega um ástæðu framlengingar og fyrirhugaða tímasetningu ákvörðunar.

Skipulagsstofnun er heimilt, í samráði við framkvæmdaraðila, að lengja kynningartíma matsáætlunar og matsskýrslu samkvæmt 1. mgr. 21. gr. í viðamiklum málum.

34. gr.

*Takmarkanir á upplýsingagjöf.*

Með fyrirvara um ákvæði laga um upplýsingarétt um umhverfismál skulu ákvæði laga þessara ekki hafa áhrif á skyldur til að virða takmarkanir sem lög og stjórnsýslufyrirmæli svo og viðteknar lagavenjur setja um iðnaðar- og viðskiptaleynd, þ.m.t. hugverkarétt, eða til að tryggja almannaheill.

35. gr.

*Innleiðing.*

Lög þessi eru sett til innleiðingar á eftirfarandi gerðum:

1. Tilskipun Evrópuþingsins og ráðsins 2001/42/EB frá 27. júní 2001, um mat á áhrifum tiltekinna skipulags- og framkvæmdaáætlana á umhverfið, sem vísað er til í lið 2i í XX. viðauka við samninginn um Evrópska efnahagssvæðið eins og honum var breytt með ákvörðun sameiginlegu EES-nefndarinnar nr. 90/2002.
2. Tilskipun Evrópuþingsins og ráðsins 2011/92/ESB frá 13. desember 2011 um mat á áhrifum sem tilteknar framkvæmdir á vegum hins opinbera eða einkaaðila kunna að hafa áhrif á umhverfið sem vísað er til í lið 1a í XX. viðauka við samninginn um Evrópska efnahagssvæðið eins og honum var breytt með ákvörðun sameiginlegu EES-nefndarinnar nr. 230/2012.
3. Tilskipun Evrópuþingsins og ráðsins 2014/52/ESB frá 16. apríl 2014 um breytingu á tilskipun 2011/92/ESB um mat á áhrifum sem tilteknar framkvæmdir á vegum hins opinbera eða einkaaðila kunna að hafa á umhverfið, sem vísað er til í lið 1a I. kafla XX. viðauka samningsins um Evrópska efnahagssvæðið eins og honum var breytt með ákvörðun sameiginlegu EES-nefndarinnar nr. 117/2015 frá 30. apríl 2015.

36. gr.

*Gildistaka.*

Lög þessi taka þegar gildi. Um leið falla úr gildi lög nr. 106/2000 um mat á umhverfisáhrifum og lög nr. 105/2006 um umhverfismat áætlana.

Ákvæði 6. gr. kemur til framkvæmda 1. desember 2022.

37. gr.

*Breytingar á öðrum lögum.*

Við gildistöku laga þessara verða eftirfarandi breytingar á öðrum lögum:

1. *Skipulagslög nr. 123/2010:*

5. mgr. 12. gr. laganna orðist svo:

Við gerð skipulagsáætlana skal gera grein fyrir umhverfisáhrifum áætlunar og einstakra stefnumiða hennar, m.a. með samanburði þeirra kosta sem til greina koma, og umhverfismati áætlunarinnar. Þegar framkvæmd sem fellur undir málsmeðferð IV. kafla laga um umhverfismat framkvæmda og áætlana kallar jafnframt á skipulagsgerð á grundvelli þessara laga er sveitarstjórn heimilt, í samráði við framkvæmdaraðila og Skipulagsstofnun, að sameina skýrslugerð um skipulagstillöguna og umhverfismat hennar og skýrslugerð um umhverfisáhrif framkvæmdarinnar samkvæmt lögum um umhverfismat framkvæmda og áætlana. Sama gildir um kynningu fyrir almenningi og umsagnaraðilum samkvæmt lögum þessum og lögum um umhverfismat framkvæmda og áætlan. Skal þá skipulagstillaga kynnt með þeim valkostum sem gerð er grein fyrir í umhverfismati framkvæmdar. Þegar skýrslugerð er sameinuð samkvæmt þessari málsgrein getur sveitarstjórn veitt framkvæmdaraðila heimild til að vinna að umhverfismati skipulagstillögunnar.

1. *Lög um úrskurðarnefnd umhverfis- og auðlindamála nr. 130/2011:*

Eftirfarandi breytingar verða á 4. gr.

1. d- liður 3. mgr. fellur brott.
2. Við 2. málsl. 4. mgr. bætist „eða samþykkta ársreikninga“.

**Ákvæði til bráðabirgða.**

1. Í þeim tilvikum þegar umhverfismatsferli framkvæmdar sem undir lög þessi fellur hefur verið lokið samkvæmt eldri lögum en ekki hafa verið veitt öll leyfi vegna hennar skal við leyfisveitingar fara samkvæmt þeim lögum.
2. Þegar frummatsskýrsla hefur verið send Skipulagsstofnun fyrir gildistöku laga þessara er heimilt að ljúka umhverfismati samkvæmt þeirri málsmeðferð sem gildir í eldri lögum.
3. Þegar framkvæmdir í flokki B og C samkvæmt lögum nr. 106/2000 um mat á umhverfisáhrifum hafa verið tilkynntar til Skipulagsstofnunar eða sveitarfélags samkvæmt 6. gr. laga nr. 106/2000 er heimilt að ljúka umhverfismati samkvæmt þeirri málsmeðferð sem gildir í eldri lögum.
4. Þrátt fyrir ákvæði 1. mgr. 14. gr., 3. mgr. 15. gr. fer um kynningu, samráð og birtingu matsskyldra áætlana umhverfisskýrslur þeirra samkvæmt lögum nr. 105/2006 fram að 1. desember 2022.
5. Þrátt fyrir ákvæði 3. mgr. 18. gr., 2. mgr. 19. gr., 3. mgr. 19. gr. 1. mgr. 21. gr., 3. mgr. 24. gr. og 4. mgr. 25. gr. fer um kynningu, samráð birtingu umhverfismatsskýrslna framkvæmda birtingu leyfa til framkvæmda samkvæmt lögum nr. 106/2000 um mat á umhverfisáhrifum fram að 1. desember 2022.
6. viðauki

 Í flokki A eru tilgreindar þær framkvæmdir sem ávallt eru háðar umhverfismati.  Í flokki B eru tilgreindar þær framkvæmdir sem kunna að hafa í för með sér umtalsverð umhverfisáhrif og metið er í hverju tilviki með tilliti til eðlis, umfangs og staðsetningar hvort háðar skuli umhverfismati samkvæmt lögum þessum, sbr. einnig 2. viðauka. Sama á við um framkvæmdir sem eru að umfangi undir viðmiðunarmörkum í flokki B ef þær eru fyrirhugaðar verndarsvæði sbr. iii-lið 2. tl. 2. viðauka.

|  |  |  |  |
| --- | --- | --- | --- |
|  | **Flokkur framkvæmda** | **A** | **B** |
|  | 1. **Landbúnaður, skógrækt og fiskeldi**
 |  |  |
| 1.01 | Framkvæmdir til endurskipulagningar á landareignum í dreifbýli sem taka til 20 ha eða stærra svæðis. |  | X |
| 1.02 | Framkvæmdir til að leggja óræktað land eða lítt snortið svæði undir þaulnýtinn landbúnað sem taka til 5 ha eða stærra svæðis. |  | X |
| 1.03 | Vatnsstjórnunarframkvæmdir vegna landbúnaðar, þ.m.t. áveitu- og framræsluframkvæmdir, sem hafa áhrif á 2 ha eða stærra svæði. |  | X |
| 1.04 | Nýræktun skóga sem tekur til 50 ha eða stærra svæðis. Varanleg skógareyðing sem tekur til 0,5 ha eða stærra svæðis. |  | X |
| 1.05 | Uppgræðsla lands á verndarsvæðum. |  | X |
| 1.06 | Stöðvar eða bú með þauleldi alifugla eða svína með að minnsta kosti: i. 85.000 stæði fyrir kjúklinga eða 60.000 fyrir hænur, ii. 3.000 stæði fyrir alisvín (yfir 30 kg) eða iii. 900 stæði fyrir gylltur. | X |  |
| 1.07 | Stöðvar eða bú með þauleldi búfjár utan þess sem tilgreint er í tölulið 1.06.  |  | X |
| 1.08 | Sjókvíaeldi þar sem hámarkslífmassi er 3.000 tonn eða meiri.  | X |  |
| 1.09 | Þauleldi á fiski, annað en það sem tilgreint er í tölulið 1.09, þar sem hámarkslífmassi er 200 tonn eða meiri og fráveita til sjávar eða þar sem hámarkslífmassi er 20 tonn eða meiri og fráveita í ferskvatn. |  | X |
| 1.10 | Endurheimt lands frá hafi. |  | X |
|  | 1. **Vinnsla auðlinda í jörðu**
 |  |  |
| 2.01 | Efnistaka þar sem áætlað er að raska 25 ha eða stærra svæði eða efnismagn er 500.000 m3 eða meira. | X |  |
| 2.02 | Efnistaka, utan þess sem tilgreint er í tölulið 2.01, þar sem áætlað er að raska 2,5 ha svæði eða stærra eða efnismagn er 50.000 m3 eða meira. Einnig efnistaka þar sem fleiri en einn efnistökustaður vegna sömu framkvæmdar og á sama svæði ná samanlagt yfir 2,5 ha svæði eða stærra. |  | X |
| 2.03 | Neðanjarðarnámur. |  | X |
| 2.04 | Djúpborun (að frátalinni borun til að kanna stöðugleika jarðvegs), einkum:i. borun á vinnsluholum og rannsóknarholum á háhitasvæðumii. borun eftir jarðhita á lághitasvæðum þar sem ölkeldur, laugar eða hverir eru á yfirborði eða í næstu nágrenni,iii. borun fyrir geymslu kjarnorkuúrgangs,iv. vinnsla og rannsóknarboranir vegna kolvetnis utan netlaga og innan efnahagslögsögu og landgrunnsmarka,v. borun eftir vatni þar sem gert er ráð fyrir að vinna að minnsta kosti 100 l/sek. |  | X |
| 2.05 | Iðjuver ofan jarðar til að nema kol, jarðolíu, jarðgas og málmgrýti, svo og jarðbiksleir. |  | X |
|  | 1. **Orkuiðnaður**
 |  |  |
| 3.01 | Olíuhreinsunarstöðvar (þó ekki fyrirtæki sem framleiða eingöngu smurolíur úr hráolíu) og mannvirki fyrir kolagösun og þéttingu úr a.m.k. 500 tonnum af kolum eða jarðbiksleir á dag. | X |  |
| 3.02 | Öll orkuver með 10 MW uppsett rafafl eða meira. Jarðvarmavirkjanir og önnur varmaorkuver með 50 MW uppsett varmaafl eða meira. | X |  |
| 3.03 | Kjarnorkuver og aðrir kjarnakljúfar, einnig þegar slík orkuver eða kjarnakljúfar (kjarnorkuver og aðrir kjarnakljúfar teljast ekki lengur til slíkra stöðva þegar öll kjarnakleyf efni og önnur geislamenguð efni hafa verið endanlega fjarlægð af staðnum) eru rifin niður eða tekin úr notkun (nema rannsóknastöðvar með yfir 1 kW heildarhitaafköst þar sem fer fram umbreyting á kjarnakleyfum efnum og tímgunarefnum). | X |  |
| 3.04 | Stöðvar þar sem geisluð kjarnakleyf eru endurunnin. Stöðvar til framleiðslu eða auðgunar kjarnakleyfra efna, til vinnslu geislaðra kjarnakleyfra efna eða mjög geislavirks úrgangs, til endanlegrar geymslu á geisluðum kjarnakleyfum efnum, eingöngu til endanlegrar geymslu á geislavirkum úrgangi eða eingöngu til geymslu (til meira en tíu ára) á geisluðum kjarnakleyfum efnum eða geislavirkum úrgangi annars staðar en á framleiðslustað. | X |  |
| 3.05 | Stöðvar til vinnslu og geymslu á geislavirkum úrgangi, utan þeirra sem tilgreindar eru í tölulið 3.04. |  | X |
| 3.06 | Vinnsla á meira en 500 tonnum af jarðolíu og meira en 500.000 m3 af jarðgasi á dag. | X |  |
| 3.07 | Flutningskerfi gass, gufu eða heits vatns sem tengist iðnaðarframkvæmdum. |  | X |
| 3.08 | Leiðslur sem eru 10 km eða lengri og 50 cm í þvermál eða meira til flutnings á gasi, olíu eða annars konar efnum/efnasamböndum. | X |  |
| 3.09 | Leiðslur sem eru 10 km eða lengri og 50 cm í þvermál eða meira til flutnings á koltvísýringi (C02) til geymslu í jörðu, ásamt þrýstiaukadælu. | X |  |
| 3.10 | Leiðslur til flutnings á olíu og gasi og til flutnings á koltvísýringi (CO2) til geymslu í jörðu utan þess sem tilgreint er í töluliðum 3.08 og 3.09. |  | X |
| 3.11 | Geymsla á jarðgasi ofan jarðar. |  | X |
| 3.12 | Neðanjarðargeymsla á eldfimu gasi. |  | X |
| 3.13 | Geymsla jarðefnaeldsneytis ofan jarðar. |  | X |
| 3.14 | Gerð taflna úr kolum og brúnkolum. |  | X |
| 3.15 | Vatnsorkuver, utan þess sem fellur undir tölulið 3.02, með uppsett rafafl 200 kW eða meira. |  | X |
| 3.16 | Vindorkuver, utan þess sem fellur undir tölulið 3.02, með 2 MW uppsett rafafl eða meira eða mannvirki sem eru 25 m eða hærri. |  | X |
| 3.17 | Iðjuver til framleiðslu á rafmagni, gufu og heitu vatni sem nemur 2.500 kW uppsettu afli eða meira, utan þess sem fellur undir töluliði 3.02. |  | X |
| 3.18 | Geymslusvæði fyrir koltvísýring (CO2) í jörðu. | X |  |
| 3.19 | Mannvirki sem hafa þann tilgang að fanga koltvísýring (CO2) til geymslu í jörðu frá verksmiðjum eða iðjuverum sem heyra undir flokk A eða frá verksmiðjum eða iðjuverum þar sem árleg heildarföngun koltvísýrings nemur 1,5 megatonnum eða meira. | X |  |
|  | 1. **Framleiðsla og vinnsla málma**
 |  |  |
| 4.01 | Verksmiðjur þar sem fram fer frumbræðsla á steypujárni og stáli. Framleiðsla hrámálms, sem inniheldur ekki járn úr grýti, kirni eða afleiddu hráefni, sem fer fram með málmvinnsluaðferðum, efnafræðilegum aðferðum eða rafgreiningaraðferðum. | X |  |
| 4.02 | Stöðvar til framleiðslu á steypujárni og stáli (fyrsta og önnur bræðsla) ásamt samfelldri steypingu þar sem gólfflötur bygginga er a.m.k. 1.000 m2. |  | X |
| 4.03 | Stöðvar til vinnslu á járnkenndum málmum þar sem gólfflötur bygginga er a.m.k. 1.000 m2:i. heitvölsunarstöðvarii. smiðjur með hömruniii.varnarhúðun með bræddum málmum |  | X |
| 4.04 | Málmsteypusmiðjur fyrir járnkennda málma þar sem gólfflötur bygginga er a.m.k. 1.000 m2. |  | X |
| 4.05 | Stöðvar til bræðslu, einnig málmblendis, á járnlausum málmum öðrum en góðmálmum, einnig endurheimtum vörum (hreinsun, steypa í steypusmiðjum o.s.frv.) þar sem gólfflötur bygginga er a.m.k. 1.000 m2. |  | X |
| 4.06 | Stöðvar þar sem unnið er að yfirborðsmeðferð málma og plastefna með rafgreiningar- og efnaaðferðum þar sem gólfflötur bygginga er a.m.k. 1.000 m2. |  | X |
| 4.07 | Framleiðsla og samsetning vélknúinna ökutækja og framleiðsla á hreyflum í slík ökutæki þar sem gólfflötur bygginga er a.m.k. 1.000 m2. |  | X |
| 4.08 | Skipasmíðastöðvar þar sem gólfflötur mannvirkja er a.m.k. 1.000 m2. |  | X |
| 4.09 | Stöðvar til smíða og viðgerða á loftförum þar sem gólfflötur bygginga er a.m.k. 1.000 m2. |  | X |
| 4.10 | Framleiðsla á járnbrautarbúnaði þar sem gólfflötur bygginga er a.m.k. 1.000 m2. |  | X |
| 4.11 | Málmmótun með sprengiefnum þar sem gólfflötur bygginga er a.m.k. 1.000 m2. |  | X |
| 4.12 | Stöðvar til að brenna og glæða málmgrýti þar sem gólfflötur bygginga er a.m.k. 1.000 m2. |  | X |
|  | 1. **Steinefnaiðnaður**
 |  |  |
| 5.01 | Koxofnar (þurreiming kola) þar sem gólfflötur bygginga er a.m.k. 1.000 m2. |  | X |
| 5.02 | Sementsverksmiðjur þar sem gólfflötur bygginga er a.m.k. 1.000 m2. |  | X |
| 5.03 | Stöðvar til framleiðslu á gleri og trefjaefni þar sem gólfflötur bygginga er a.m.k. 1.000 m2. |  | X |
| 5.04 | Stöðvar til að bræða steinefni og framleiða steinefnatrefjar þar sem gólfflötur bygginga er a.m.k. 1.000 m2. |  | X |
| 5.05 | Framleiðsla á keramikvörum með brennslu, svo sem þakflísum, múrsteinum, eldföstum múrsteinum, flísum, leirmunum eða postulíni þar sem gólfflötur bygginga er a.m.k. 1.000 m2. |  | X |
|  | 1. **Efnaiðnaður**
 |  |  |
| 6.01 | Efnaverksmiðjur sem framleiða:i. lífrænt hráefniii. ólífrænt hráefniiii. áburð sem inniheldur fosfór, köfnunarefni eða kalíum (einnig áburðarblöndur)iv. grunnvörur fyrir plöntuverndarvörur og sæfivörurv. grunnlyfjavörur með efnafræðilegum og líffræðilegum aðferðumvi. sprengiefni. | X |  |
| 6.02 | Meðferð á hálfunnum vörum og framleiðsla kemískra efna þar sem gólfflötur bygginga er a.m.k. 1.000 m2. |  | X |
| 6.03 | Framleiðsla á sæfivörum, plöntuverndarvörum og lyfjum, málningu og lakki, gúmmílíki og peroxíðum þar sem gólfflötur bygginga er a.m.k. 1.000 m2. |  | X |
| 6.04 | Geymslustöðvar fyrir jarðolíu, efni unnin úr jarðolíu eða efnavörur með 50.000 m3 geymslugetu eða meira. | X |  |
| 6.05 | Geymslustöðvar fyrir jarðolíu, efni unnin úr jarðolíu og önnur kemísk efni þar sem geymslugeta er a.m.k. 200 m3 utan þess sem tilgreint er í tölulið 6.04. |  | X |
|  | 1. **Matvælaiðnaður**
 |  |  |
| 7.01 | Framleiðsla á olíu og fitu úr jurtum og dýrum þar sem gólfflötur bygginga er a.m.k. 1.000 m2. |  | X |
| 7.02 | Pökkun og niðursuða á jurta- og dýraafurðum þar sem gólfflötur bygginga er a.m.k. 1.000 m2. |  | X |
| 7.03 | Framleiðsla á mjólkurvörum þar sem gólfflötur bygginga er a.m.k. 1.000 m2. |  | X |
| 7.04 | Öl- og maltgerð þar sem gólfflötur bygginga er a.m.k. 1.000 m2. |  | X |
| 7.05 | Framleiðsla á sætindum og sírópi þar sem gólfflötur bygginga er a.m.k. 1.000 m2 eða framkvæmd er staðsett á verndarsvæði.  |  | X |
| 7.06 | Sláturhús þar sem gólfflötur bygginga er a.m.k. 1.000 m2. |  | X |
| 7.07 | Stöðvar til sterkjuframleiðslu þar sem gólfflötur bygginga er a.m.k. 1.000 m2. |  | X |
| 7.08 | Fiskmjöls- og lýsisverksmiðjur í þéttbýli með framleiðslugetu 1.000 tonn á sólarhring eða meiri. | X |  |
| 7.09 | Fiskmjöls- og lýsisverksmiðjur, utan þess sem tilgreint er í tölulið 7.08 þar sem framkvæmd er staðsettí þéttbýli og framleiðslugeta er a.m.k. 500 tonn á sólarhring. |  | X |
| 7.10 | Sykurverksmiðjur þar sem gólfflötur bygginga er a.m.k. 1.000 m2. |  | X |
|  | 1. **Textíl-, leður-, timbur- og pappírsiðnaður**
 |  |  |
| 8.01 | Verksmiðjur sem framleiða:i. pappírsdeig úr timbri eða svipuðum trefjaefnum,ii. sem framleiða pappír og pappa og geta framleitt meira en 200 tonn á dag. | X |  |
| 8.02 | Verksmiðjur til framleiðslu á pappír og pappa utan þeirra sem tilgreind eru í tölulið 8.01 og þar sem gólfflötur bygginga er a.m.k. 1.000 m2. |  | X |
| 8.03 | Stöðvar þar sem fram fer formeðferð (t.d. þvottur, bleiking, mersivinna) eða litun trefja eða textílefna þar sem gólfflötur bygginga er a.m.k. 1.000 m2. |  | X |
| 8.04 | Stöðvar þar sem fram fer sútun á húðum og skinnum þar sem gólfflötur bygginga er a.m.k. 1.000 m2. |  | X |
| 8.05 | Stöðvar þar sem fram fer vinnsla og framleiðsla á sellulósa þar sem gólfflötur bygginga er a.m.k. 1.000 m2. |  | X |
|  | 1. **Gúmmíiðnaður**
 |  |  |
| 9.01 | Framleiðsla og meðferð á vörum úr gúmmílíki. |  | X |
|  | 1. **Grunnvirki**
 |  |  |
| 10.01 | Iðnaðarframkvæmd þar sem framkvæmdasvæði eða gólfflötur bygginga er a.m.k. 20.000 m2. |  | X |
| 10.02 | Framkvæmd við uppbyggingu mannvirkja, svo sem við byggingu verslunarmiðstöðva, bílastæða, íþróttaleikvanga, háskóla, sjúkrahúsa og sambærilega mannvirkjagerð þar sem framkvæmdasvæði eða gólfflötur bygginga er a.m.k. 20.000 m2. |  | X |
| 10.03 | Bygging samgöngumiðstöðva þar sem framkvæmdasvæði er a.m.k. 5.000 m2. |  | X |
| 10.04 | Flugvellir með 2.100 m meginflugbraut eða lengri. | X |  |
| 10.05 | Flugvellir með styttri en 2.100 m meginflugbraut. |  | X |
| 10.06 | Lagning hraðbrauta og sambærilegra vega | X |  |
| 10.07 | Lagning nýrra vega, enduruppbygging vega eða breikkun vega úr tveimur akreinum í a.m.k. fjórar, sem eru 10 km eða lengri.  | X |  |
| 10.08 | Lagning nýrra vega eða enduruppbygging eða breikkun vega sem ekki eru tilgreindir í tölulið 10.06 eða 10.07, sem eru a.m.k. 5 km. |  | X |
| 10.09 | Viðskiptahafnir, skipgengar vatnaleiðir og innhafnir og viðlegubryggjur til lestunar og löndunar utan hafna (aðrar en ferjulægi) fyrir skip stærri en 1.350 tonn. | X |  |
| 10.10 | Hafnir, vatnaleiðir og viðlegubryggjur, utan þess sem tilgreint er í tölulið 10.09, þar sem framkvæmdasvæði er a.m.k. 1 ha. |  | X |
| 10.11 | Stíflur og önnur mannvirki eða breytingar á árfarvegi til að hemja og/eða miðla vatni þar sem 3 km2 lands eða meira fara undir vatn eða rúmtak vatns er meira en 10 milljónir m3. | X |  |
| 10.12 | Stíflur og önnur mannvirki eða breytingar á árfarvegi til að hemja og/eða miðla vatni þar sem framkvæmdasvæði er a.m.k. 1 ha. utan þess sem tilgreint er í tölulið 10.11. |  | X |
| 10.13 | Lagning járnbrauta um langar vegalengdir. | X |  |
| 10.14 | Járnbrautir, sporvagnar, lestir í lofti og neðanjarðar, svifbrautir og ámóta brautir af sérstakri gerð sem notaðar eru eingöngu eða aðallega til fólksflutninga. |  | X |
| 10.15 | Lagning loftlína til flutnings á raforku með a.m.k. 132 kV spennu. | X |  |
| 10.16 | Lagning loftlína til flutnings raforku, utan þess sem fellur undir tölulið 10.15, með a.m.k. 66 kV spennu. Einnig óháð spennu ef staðsett á verndarsvæði. Lagning strengja í jörð, vatn eða sjó sem eru a.m.k. 10 km og utan þéttbýlis. Einnig styttri en 10 km ef staðsettir á verndarsvæðum utan þéttbýlis. |  | X |
| 10.17 | Lagning vatnsveitu um langan veg. |  | X |
| 10.18 | Mannvirki til að verjast rofi á strandlengjum á verndarsvæðum, t.d. með stíflugörðum, brimbrjótum, hafnargörðum og öðrum varnarmannvirkjum gegn ágangi sjávar. Landfyllingar þar sem áætluð uppfylling er 5 ha eða stærri og óháð stærð á verndarsvæðum. Undanskilið er viðhald og endurbygging framangreindra mannvirkja. |  | X |
| 10.19 | Vinnsla grunnvatns eða íveita vatns í grunnvatn með 300 l/sek. meðalrennsli eða meira á ári. | X |  |
| 10.20 | Vinnsla grunnvatns eða íveita vatns í grunnvatn, utan þess sem fellur undir tölulið 10.19, með sem nemur a.m.k. 70 l/sek. |  | X |
| 10.21 | Mannvirkjagerð þegar fyrirhugað er að veita meira en 1.000 l/sek. af vatni á milli vatnasviða. Flutningur á drykkjarvatni í leiðslum er undanskilinn. | X |  |
| 10.22 | Mannvirkjagerð þegar fyrirhugað er að veita vatni á milli vatnasviða, utan þess sem fellur undir tölulið 10.21. Flutningur á drykkjarvatni í leiðslum er undanskilinn. |  | X |
|  | 1. **Aðrar framkvæmdir**
 |  |  |
| 11.01 | Varanlegar kappaksturs- og reynsluakstursbrautir fyrir vélknúin ökutæki. |  | X |
| 11.02 | Förgunarstöðvar þar sem spilliefni eru brennd, meðhöndluð með efnum eða urðuð. Aðrar förgunarstöðvar úrgangs sem meðhöndla meira en 500 tonn af úrgangi á ári. | X |  |
| 11.03 | Förgunarstöðvar þar sem úrgangur er brenndur, meðhöndlaður með efnum eða urðaður, utan þess sem tilgreint er í tölulið 11.02. |  | X |
| 11.04 | Skolphreinsivirki frá íbúðarbyggð eða atvinnustarfsemi, þ.m.t. stöðvum með þaulnýtnum landbúnaði með afkastagetu a.m.k. 150.000 persónueiningar. | X |  |
| 11.05 | Skolphreinsivirki frá íbúðarbyggð eða atvinnustarfsemi, þ.m.t. stöðvum með þaulnýtnum landbúnaði með afkastagetu a.m.k. 2000 persónueiningar utan þess sem tilgreint er í tölulið 11.04. Samskonar framkvæmdir á verndarsvæðum og þar sem losað er í viðkvæman viðtaka ef afkastageta nemur a.m.k. 100 persónueiningum. |  | X |
| 11.06 | Förgunarstöðvar fyrir seyru. |  | X |
| 11.07 | Geymsla brotajárns, þ.m.t. farartækja, sem er a.m.k. 1500 tonn á ári. |  | X |
| 11.08 | Prófunaraðstaða fyrir vélar, hverfla eða hvarfrými. |  | X |
| 11.09 | Stöðvar sem framleiða steinefnatrefjar. |  | X |
| 11.10 | Stöðvar til að endurvinna sprengiefni eða eyða því. |  | X |
| 11.11 | Förgun sláturúrgangs. |  | X |
| 11.12 | Endurnýting úrgangs þar sem meðhöndluð eru meira en 500 tonn af úrgangi á ári. |  | X |
| 11.13 | Varnargarðar til varnar ofanflóðum í þéttbýli. |  | X |
|  | 1. **Ferðaþjónusta og afþreying**
 |  |  |
| 12.01 | Skíðabrekkur, skíðalyftur, kláfar og tengdar framkvæmdir sem ná yfir 15 ha svæði, eða þar sem mannvirki eru 15 m eða hærri eða framkvæmdir eru á verndarsvæði eða jökli. |  | X |
| 12.02 | Smábátahafnir með a.m.k. 100 bátalægi. |  | X |
| 12.03 | Þjónustumiðstöðvar fyrir ferðamenn á miðhálendinu og á verndarsvæðum á láglendi utan þéttbýlis. |  | X |
| 12.04 | Framkvæmdir við uppbyggingu orlofsþorpa eða hótela og tengdra framkvæmda utan þéttbýlis þar sem heildarbyggingarmagn er a.m.k. 5.000 m2 eða gestafjöldi (gistirúm) a.m.k. 200. |  | X |
| 12.05 | Varanleg tjaldsvæði og hjólhýsasvæði sem eru a.m.k. 10 ha og hjólhýsasvæði óháð stærð á verndarsvæðum. |  | X |
| 12.06 | Skemmtigarðar sem ná yfir a.m.k. 2 ha svæði. |  | X |
| 12.07 | Golfvellir sem eru a.m.k. 18 holu. |  | X |
|  | 1. **Breytingar og viðbætur við aðrar framkvæmdir.**
 |  |  |
| 13.01 | Allar breytingar eða viðbætur við framkvæmdir sem tilgreindar eru í flokki A þegar breytingin eða viðbótin sjálf fer yfir þau viðmið sem flokkur A setur. | X |  |
| 13.02 | Allar breytingar eða viðbætur við framkvæmdir sem tilgreindar eru í flokki A, utan þess sem fellur undir tölulið 13.01, og flokki B sem hafa verið leyfðar, framkvæmdar eða eru í framkvæmd og kunna að hafa umtalsverð umhverfisáhrif. |  | X |
| 13.03 | Framkvæmdir sem tilgreindar eru í flokki A sem ráðist er í eingöngu eða aðallega til að þróa og prófa nýjar aðferðir eða vörur og eru ekki notaðar lengur en í tvö ár. |  | X |

1. **viðauki.**

Viðmiðanir við mat á framkvæmdum tilgreindum í flokki B í 1. viðauka.

1. Eðli framkvæmdar.

Athuga þarf eðli framkvæmdar, einkum með tilliti til:

1. stærðar, hönnunar og umfangs framkvæmdarinnar í heild,
2. samlegðar með öðrum framkvæmdum,
3. nýtingar náttúruauðlinda, einkum lands, jarðvegs og vatns, og líffræðilegrar fjölbreytni,
4. úrgangsmyndunar,
5. mengunar og ónæðis,
6. hættu á stórslysum og/eða náttúruhamförum sem varða framkvæmdina, þ.m.t. af völdum loftslagsbreytinga, samkvæmt vísindalegri þekkingu,
7. hættu fyrir heilbrigði manna, t.d. vegna vatns- eða loftmengunar.
8. Staðsetning framkvæmdar.

Athuga þarf hversu viðkvæm þau svæði eru sem líklegt er að framkvæmd hafi áhrif á, einkum með tilliti til:

1. landnotkunar sem fyrir er eða er fyrirhuguð samkvæmt skipulagsáætlun,
2. magns, aðgengileika og gæða náttúruauðlinda, þ.m.t. jarðvegs, lands, vatns og líffræðilegrar fjölbreytni, á svæðinu ofan og neðan jarðar, og getu þeirra til endurnýjunar,
3. verndarsvæða:

(a) náttúruminja í A-, B- og C-hluta náttúruminjaskrár, svæða sem falla undir ákvæði 61. gr. laga um náttúruvernd og landsvæða í verndarflokki verndar- og orkunýtingaráætlunar samkvæmt lögum nr. 48/2011,

(b) svæða sem njóta verndar samkvæmt sérlögum, svo sem Þingvalla, Mývatns- og Laxársvæða og Breiðafjarðar,

(c) svæða innan 100 m fjarlægðar frá fornleifum sem njóta verndar samkvæmt lögum um menningaminjar,

(d) svæða, sem njóta verndar vegna grunnvatns- og strandmengunar og mengunar í ám og vötnum í samræmi við reglugerð um varnir gegn mengun vatns og reglugerð um neysluvatn,

(e) svæða sem njóta verndar samkvæmt samþykktum alþjóðlegra samninga sem Ísland er bundið af, svo sem Ramsarsamningsins (votlendi) og Bernarsamningsins (verndun villtra plantna og dýra og lífsvæða í Evrópu), friðaðra og friðlýstra tegunda sem og ábyrgðartegunda; tegundir á válista falla hér undir enda válistar m.a. gefnir út til að uppfylla skyldur Íslands samkvæmt Bernarsamningnum,

(f) hverfisverndarsvæða samkvæmt ákvæðum í skipulagsáætlunum, sbr. ákvæði um hverfisverndarsvæði í skipulagsreglugerð,

1. álagsþols náttúrunnar, einkum með tilliti til:

(a) votlendissvæða, ár- og vatnsbakka og ármynna,

(b) haf- og strandsvæða,

(c) sérstæðra jarðmyndana, svo sem hverasvæða, vatnsfalla, jökulminja, eldstöðva og bergmyndana,

(d) náttúruverndarsvæða, þar með talið svæða á náttúruminjaskrá,

(e) landslagsheilda, ósnortinna víðerna, hálendissvæða og jökla,

(f) upprunalegs gróðurlendis, svo sem skóglendis,

(g) fuglabjarga og annarra kjörlenda dýra,

(h) svæða sem hafa sögulegt, menningarlegt eða fornleifafræðilegt gildi,

(i) svæða þar sem mengun er yfir viðmiðunargildum í lögum og reglugerðum,

(j) þéttbýlla svæða.

1. Gerð og eiginleikar hugsanlegra áhrifa framkvæmdar.

Áhrif framkvæmdar ber að skoða í ljósi viðmiðana hér á undan, einkum með tilliti til:

1. umfangs umhverfisáhrifa, t.d. með tilliti til stærðar svæðis eða fjölda fólks sem verður líklega fyrir áhrifum,
2. ii. eðlis, styrks og fjölbreytileika áhrifa,
3. þess hverjar líkur eru á áhrifum,
4. væntanlegs upphafs, tímalengdar, tíðni og afturkræfi áhrifa,
5. samlegðaráhrifa með áhrifum annarra framkvæmda,
6. áhrifa yfir landamæri,
7. möguleika á að draga úr áhrifum.

Greinargerð.

1. Inngangur.

Frumvarp þetta byggir á tillögu starfshóps sem umhverfis- og auðlindaráðherra skipaði hinn 15. janúar 2019, en hann skilaði ráðherra tillögu að frumvarpi þann 29. janúar 2021. Starfshópnum var falið að endurskoða í heild sinni lög nr. 106/2000 um mat á umhverfisáhrifum. Meginmarkmið með heildarendurskoðuninni var að auka skilvirkni í ákvarðanatöku vegna mats á umhverfisáhrifum og að tryggja sem best aðkomu almennings og annarra hagsmunaaðila að ferlinu þannig að ákvarðanatakan samræmist sem best ákvæðum Árósarsamningsins. Auk þess var starfshópnum falið að endurskoða ákvæði laganna um sameiginlegt mat á umhverfisáhrifum, innheimtu Skipulagsstofnunar á kostnaði vegna málsmeðferðar framkvæmda, viðmiðunargildi framkvæmda í 1. viðauka laganna auk annarra atriða sem starfshópurinn teldi rétt að taka til skoðunar. Við vinnu starfshópsins var höfð hliðsjón af greiningu Aagotar V Óskarsdóttur, lögfræðings sem hún vann fyrir umhverfis- og auðlindaráðuneytið, á tilteknum þáttum í löggjöf Norðurlandanna og Skotlands sem fjalla um ferli mats á umhverfisáhrifum og leyfisveitinga sem nýtast skyldi sem grunur í vinnu starfshópsins. Niðurstaða þeirrar vinnu er sett fram í skýrslunni „Samanburður á löggjöf nokkurra nágrannaþjóða um mat á umhverfisáhrifum. Rannsókn til undirbúnings heildarendurskoðun laga um mat á umhverfisáhrifum“ sem kom út árið 2019.

Í starfshópnum áttu sæti Kolbeinn Óttarsson Proppé, formaður, skipaður án tilnefningar, Ásdís Hlökk Theodórsdóttir, forstjóri Skipulagsstofnunar, Hildur Dungal, lögfræðingur, tilnefnd af samgöngu- og sveitarstjórnarráðuneyti, Jón Gunnarsson, alþingismaður, tilnefndur af atvinnuvega- og nýsköpunarráðuneyti, Pétur Reimarsson, verkfræðingur, tilnefndur af Samtökum atvinnulífsins, Sigríður Droplaug Jónsdóttir, tilnefnd af frjálsum félagasamtökum og Vigdís Ósk Häsler Sveinsdóttir, tilnefnd af Sambandi íslenskra sveitarfélaga. Vigdís Ósk Häsler fór til annarra starfa og vék sæti í starfshópnum í janúar 2020 og tók þá Guðjón Bragason, sviðsstjóri við sæti hennar. Með hópnum starfaði Íris Bjargmundsdóttir, lögfræðingur hjá umhverfis- og auðlindaráðuneytinu fram til janúar 2020 þegar hún fór til annarra starfa. Tók þá við Magnús Dige Baldursson, lögfræðingur hjá umhverfis- og auðlindaráðuneytinu. Ýmsir aðilar hafa mætt á fundi skipaðs starfshóps, þar á meðal fulltrúar Vegagerðarinnar, Hafnarsambandsins, Landverndar, Landsnets, Samorku, VSÓ, Umhverfisstofnunar, Verkfræðingafélagi Íslands, Náttúruverndarsamtaka Suðvesturlands, úrskurðarnefndar umhverfis- og auðlindamála og Minjastofnunar. Lagði starfshópurinn frumvarpið fyrir umhverfis- og auðlindaráðherra þann 29. janúar 2021.

Forsaga máls þessa er sú að á árinu 2018 ákvað umhverfis- og auðlindaráðherra að ráðast í endurskoðun á lögum um mat á umhverfisáhrifum. Þann 14. ágúst 2018 var haldinn opinn hugarflugsfundur á vegum umhverfis- og auðlindaráðuneytis þar sem tóku þátt fulltrúar fjölmargra haghafa. Einnig var óskað var eftir athugasemdum eða hugmyndum almennings og annarra hagsmunaaðila í samráðsgátt stjórnvalda haustið 2018, (mál nr. S-107/2018). Starfshópurinn hóf störf þann 11. mars 2019.

Að mati starfshópsins er rétt að mælt verði fyrir um umhverfismat framkvæmda og áætlana í einni löggjöf og er í frumvarpinu lögð til heildarlöggjöf um umhverfismat framkvæmda og áætlana. Sá háttur er einnig hafður á í Danmörku, Noregi og Svíþjóð. Megininntak umhverfismats er það sama hvað varðar framkvæmdir og áætlanir auk þess sem heildstæð löggjöf um efnið er talin endurspegla samspil umhverfismats framkvæmda og áætlana. Núgildandi löggjöf um umhverfismat framkvæmda er komin nokkuð til ára sinna og hafa tekið allnokkrum breytingum frá gildistöku. Með gildistöku laganna 6. júní 2000 var innleidd tilskipun Evrópusambandsins 97/11/EB. Tilskipunin hefur tekið nokkrum breytingum og var hún endurútgefin í heild með tilskipun 2011/92/ESB sem síðan tók breytingum með tilskipun 2014/52/ESB. Breytingar á lögum um mat á umhverfisáhrifum hafa fylgt breytingum á tilskipuninni en reynslan sýnir að fyrirkomulag núgildandi laga er um margt frábrugðið og flóknara en það sem tíðkast í nágrannaríkjum Íslands. Kemur það einnig fram í skýrslu Aagotar Óskarsdóttur. Þá telur starfshópurinn rétt að einfalda ferlið við umhverfismat framkvæmda. Íslensku lögin skera sig úr í samanburði við Norðurlöndin og Skotland að því er varðar samráð um matsáætlun því að kveðið er á um tvöfalt samráð, þ.e. annars vegar samráð sem framkvæmdaraðila er ætlað að standa fyrir og hins vegar samráð á vegum Skipulagsstofnunar. Íslenska löggjöfin hefur einnig sérstöðu að því leyti að samkvæmt henni ber framkvæmdaraðila að leggja tvívegis fram matsskýrslu, frummatsskýrslu og endanlega matsskýrslu. Einnig eru ítarlegri kröfur gerðar til kynningar frummatsskýrslu í lögunum, annars vegar um að Skipulagsstofnun kynni fyrirhugaða framkvæmd og frummatsskýrsluna með auglýsingu og hins vegar um að framkvæmdaraðili kynni framkvæmd og frummatsskýrslu í samráði við Skipulagsstofnun. Að mati hópsins er rétt að falla frá fyrirkomulagi tvöfalds samráðs og tveggja matsskýrslna. Lagt er til að ferlið endurspegli með betur kröfur tilskipunarinnar og samræmist með frekari hætti því sem þekkist í nágrannaríkjum Íslands. Starfshópurinn leggur til að rafræna stjórnsýsla og stafræna þjónustu af hálfu hins opinbera þannig að öll ferli og samráð við almenning og umsagnaraðila fari að meginstefnu til fram í gegnum landfræðilega gagna- og samráðsgátt í samræmi við stefnumörkun ríkisstjórnarinnar um að efla rafræna stjórnsýslu og stafræna þjónustu stofnana ríkisins. Innleiðing gagna- og samráðsgáttar er mikilvægur liður í að ná fyrrgreindum markmiðum stjórnvalda. Talið er að stafrænt opið aðgengi að gögnum varðandi umhverfismat stuðli að markmiði um eflingu þátttöku almennings í umhverfismatsferlinu. Með samráðsgátt er tækifæri til að minnka flækjustig og tvítekningar, stytta boðleiðir og auka yfirsýn og gagnsæi ferla. Þá mun til lengri tíma litið felast sparnaður í notkun gáttarinnar vegna vinnuhagræðis.

*1.1. Söguleg þróun laga um mat á umhverfisáhrifum*

Umhverfismat er ferli sem miðar að því að leiða í ljós afleiðingar ákvarðana fyrir umhverfið áður en þær eru teknar. Með lögum nr. 63/1993 tóku gildi fyrstu lög hérlendis um mat á umhverfisáhrifum. Með setningu þeirra voru uppfylltar skuldbindingar íslenska ríkisins samkvæmt samningnum um Evrópska efnahagssvæðið og öðrum alþjóðasamningum, einkum þeim sem er að finna í Ríóyfirlýsingunni. Að fenginni nokkurri reynslu af framkvæmd laganna og gildistöku tilskipunar 97/11/EB skipaði umhverfisráðherra nefnd þann 30. október 1997 sem skyldi endurskoða lögin. Á grundvelli tillagna nefndarinnar mælti umhverfisráðherra fyrir nýjum lögum um mat á umhverfisáhrifum á 125. löggjafarþingi 1999 – 2000.

Lög nr. 106/2000 um mat á umhverfisáhrifum tóku gildi 6. júní 2000. Með lögunum urðu ýmsar breytingar sem endurspegluðu meðal annars þær breytingar sem gerðar höfðu verið á tilskipun Evrópubandalagsins árið 1997. Um matsskyldar framkvæmdir var skírskotað í viðauka í stað þess að tilgreina þær sérstaklega í lögunum. Ráðherra var veitt heimild til að undanskilja ákveðnar framkvæmdir ákvæðum laganna að uppfylltum tilteknum skilyrðum í samræmi við tilskipun 97/11/EB. Mælt var fyrir um tilkynningarskyldar framkvæmdir í viðauka við lögin en slík fyrirmæli höfðu verið í reglugerð. Ákvörðun um matsskyldu framkvæmdar var færð frá ráðherra til Skipulagsstofnunar og sú ákvörðun gerð kæranleg til ráðherra. Tekin voru upp í viðauka viðmið við ákvörðun um matsskyldur framkvæmda. Matsferlið var einfaldað þannig að það samanstæði af tillögu að matsáætlun, matsskýrslu og að lokum úrskurð Skipulagsstofnunar sem byggðist á matsskýrslu, umsögnum og athugasemdum. Lögfest var regla þess efnis að öllum væri heimilt að gera athugasemdir. Skipulagsstofnun og framkvæmdaraðila var falið að standa saman að kynningu á framkvæmd og matsskýrslu í upphafi kynningartíma. Mælt var fyrir um heildstætt matsferli í stað frummats og frekara mats. Þá var Skipulagsstofnun heimilað að leggjast gegn tiltekinni framkvæmd án þess að krefjast ítarlegra mats vegna umtalsverðra umhverfisáhrifa sem framkvæmdin gæti haft í för með sér. Aðgengi almennings að matsskýrslu og úrskurði Skipulagsstofnunar var aukið með það að markmiði að tryggja að almenningur gæti haft áhrif á niðurstöðu úrskurðar Skipulagsstofnunar. Sett var regla þess efnis að Skipulagsstofnun gæti mælt fyrir um að mat skuli fara fram að nýju ef framkvæmdir hefðu ekki hafist innan 10 ára frá gerð matsskýrslu. Þá var Skipulagsstofnun heimilt að gera minni háttar breytingar við úrskurð um mat á umhverfisáhrifum og gátu allir kært úrskurði og ákvarðanir Skipulagsstofnunar. Mælt var fyrir um heimild framkvæmdaraðila og leyfisveitanda til að vinna saman að matsáætlun á vegum Skipulagsstofnunar og útgáfu starfleyfis starfsleyfisveitanda. Mælt var fyrir um mat á umhverfisáhrifum yfir landamæri innan Evrópska efnahagssvæðisins. Í ákvæði III til bráðabirgða í lögum um mat á umhverfisáhrifum, nr. 106/2000, var kveðið á um að lögin skyldu endurskoðuð fyrir 1. janúar 2003. Við endurskoðunina skyldi sérstaklega kanna hvort ástæða væri til að sameina og samræma mat sbr. 11. – 13. gr., við leyfisveitingar fyrir einstökum framkvæmdum, í hvaða mæli skipulagsáætlanir gætu komið í stað mats á umhverfisáhrifum framkvæmdar og hvort færa beri ábyrgð á mati til framkvæmdaraðila í ríkari mæli en gert væri í lögunum. Skipaði umhverfisráðherra því nefnd þann 24. október 2001 sem falið var að endurskoða lögin.

Frumvarp byggt á starfi fyrrgreindrar nefndar var lagt fram á 130. löggjafarþingi en náði ekki fram að ganga. Á 131. löggjafarþingi var frumvarpið lagt aftur fram með breytingum að teknu tilliti til athugasemda sem bárust umhverfisnefnd Alþingis. Frumvarpið var samþykkt á Alþingi sem lög nr. 74/2005 um breytingu á lögum um mat á umhverfisáhrifum, og skipulags- og byggingarlögum nr. 73/1997. Helstu breytingar voru þær að í matsferlinu var ekki tekin afstaða til þess hvort fallast bæri á með eða án skilyrða eða leggjast gegn framkvæmd sem hefði verð lýst með fullnægjandi hætti í matsskýrslu. Matsferlið skyldi miða að því að matsskýrsla framkvæmdaraðila lýsti sem best og drægi fram öll veigamikil umhverfisáhrif framkvæmdarinnar og gerði grein fyrir athugasemdum almennings og umsagnaraðila við framkvæmdina. Álit Skipulagsstofnunar við endanlega matsskýrslu framkvæmdaraðila yrði umfjöllun um matsferlið og niðurstöðu matsskýrslu. Tekin voru af áhöld um að leyfisveitandi tæki í samræmi við viðeigandi lög ákvörðun um hvort leyfa skyldi viðkomandi framkvæmd, þegar fyrir lægi matsskýrsla framkvæmdaraðila og álit Skipulagsstofnunar, og að leyfisveitanda bæri að kynna sér matsskýrslu framkvæmdaraðila um framkvæmdina og taka rökstudda afstöðu til álits Skipulagsstofnunar um mat á umhverfisáhrifum hennar. Málskotsréttur til æðra stjórnvalds vegna matsskyldra framkvæmda varð bundinn við leyfi til framkvæmda á sveitarstjórnarstigi, þ.e. framkvæmda- og byggingarleyfi, og takmarkaðist við þá aðila sem ættu lögvarinna hagsmuna að gæta sem og umhverfisverndarsamtök og hagsmunasamtök eftir nánari reglum.

Þann 15. október 2009 kvað Evrópudómstóllinn upp dóm í máli nr. C-255/08, framkvæmdastjórnin gegn Hollandi. Í kjölfarið ákvað Eftirlitsstofnun EFTA (ESA) að hefja skoðun á innleiðingu EES/EFTA ríkjanna á tilskipun 85/337/EBE. Þann 1. febrúar 2010 bárust umhverfisráðuneytinu athugasemdir ESA. Gerði eftirlitsstofnunin aðallega athugasemdir við viðmið matsskyldra framkvæmda samkvæmt viðaukum laganna. Þá voru einnig gerðar athugasemdir varðandi mat á umhverfisáhrifum yfir landamæri og heimild ráðherra til að kveða á um aðra málsmeðferð á mati á umhverfisáhrifum en kveðið var á um í lögunum. Þann 14. júní 2011 skipaði umhverfisráðherra starfshóp sem falið var að vinna frumvarp um breytingu á lögum um mat á umhverfisáhrifum þar sem hafðar væru til hliðsjónar framangreindar athugasemdir ESA auk tillagna á grundvelli reynslu af framkvæmd laganna. Nefndin skilaði frumvarpi sem var lagt fram á 141. löggjafarþingi en hlaut ekki afgreiðslu. Var frumvarpið lagt aftur fram á 143. löggjafarþingi með nokkrum efnislegum breytingum en hlaut ekki endanlega afgreiðslu umhverfis- og samgöngunefndar. Frumvarpið var aftur lagt fram á 144. löggjafarþingi og var þar samþykkt sem lög nr. 138/2014. Með lögunum voru matskyldum framkvæmdum skipt í þrjá flokka, A, B og C flokk og er það sú skipan sem núgildandi lög miða við. Framkvæmdir sem ávallt skyldu háðar mati á umhverfisáhrifum voru felldar í flokk A, en þær höfðu áður verið felldar undir 1. viðauka við lögin. Í flokk B voru felldar framkvæmdir sem kynnu að vera háðar mat á umhverfisáhrifum sem áður höfðu verið felldar undir 2. viðauka laganna. Í ljósi athugasemda ESA var talið að bæta þyrfti við nýjum flokki framkvæmda sem fram að því höfðu fallið utan viðmiðunarmarka framkvæmda samkvæmt 2. viðauka. Málsmeðferð vegna framkvæmda í flokki A og B var óbreytt frá því fyrirkomulagi sem átt hafði við um flokka 1 og 2. Um flokk C var mælt fyrir um einfaldari málsmeðferð. Mælt var fyrir um að slíkar framkvæmdir, sem háðar væru framkvæmda- eða byggingaleyfi, að undanskildum leyfum þeim sem Mannvirkjastofnun veitti, væru tilkynningarskyldar til leyfisveitanda sem fjallaði um framkvæmdina og tæki ákvörðun um matsskyldu hennar. Framkvæmdir í flokki C sem háðar væru annars konar leyfum en framkvæmda- og byggingarleyfum samkvæmt skipulagslögum og lögum um mannvirki, skyldu tilkynntar til Skipulagsstofnunar, sem tæki ákvörðun um matsskyldu framkvæmdarinnar. Varðandi framkvæmdir í flokki C voru gerðar vægari kröfur til framkvæmdaraðila um skil á gögnum með tilkynningu um framkvæmd til Skipulagsstofnunar og leyfisveitenda og styttri tímafresti þeirra aðila til að taka ákvörðun um matsskyldu.

Með bréfi dags. þann 4. maí 2016 barst umhverfis- og auðlindaráðuneytinu rökstutt álit ESA þar sem fram kom það mat ESA að Ísland hefði ekki innleitt ákvæði 1. mgr. 11. gr. tilskipunar 2011/92/ESB að fullu þar sem ekki væri í íslenskum lögum að finna sérstaka kæruheimild til að kæra athafnaleysi í tengslum við þátttöku almennings hvað varðaði umhverfismat framkvæmda sem féllu undir lög um mat á umhverfisáhrifum nr. 106/2000. Í kjölfar álits ESA var með lögum nr. 89/2018 gerð breyting á lögum um hollustuhætti og mengunarvarnir, lögum um mat á umhverfisáhrifum og lögum um úrskurðarnefnd umhverfis- og auðlindamála í þeim tilgangi að mæla sérstaklega fyrir um kæruheimild vegna athafnaleysis.

Hinn 28. apríl 2016 skipaði umhverfis- og auðlindaráðherra starfshóp sem falið var að gera tillögu að frumvarpi til innleiðingar á tilskipun Evrópuþingsins og ráðsins 2014/52/ESB frá 16. apríl 2014 um breytingu á tilskipun 2011/92/ESB um mat á áhrifum sem tilteknar framkvæmdir á vegum hins opinbera eða einkaaðila kunna að hafa á umhverfið, með breytingu á lögum nr. 106/2000 um mat á umhverfisáhrifum. Einnig var starfshópnum falið að taka til skoðunar ákvæði laganna hvað varðar sameiginlegt mat á umhverfisáhrifum, tímalengd ákvarðana um matsskyldu, endurskoðun matsskýrslu, innheimtu Skipulagsstofnunar á kostnaði vegna málsmeðferðar framkvæmda sem heyra undir lögin og viðmiðunargildi framkvæmda í 1. viðauka laganna og eftir atvikum að skila tillögu að frumvarpi til breytinga á lögunum. Frumvarp byggt á tillögum starfshópsins hlaut ekki afgreiðslu á 148. löggjafarþingi en var samþykkt á 149. löggjafarþingi sem lög nr. 96/2019, m.a. að teknu tilliti til athugasemda sem bárust umhverfis- og samgöngunefnd í meðförum málsins á 148. löggjafarþingi. Með lögunum voru gerðar breytingar á skilgreiningum nokkurra hugtaka laganna, mælt var fyrir um hæfniskröfur við umhverfismat og yfirferð þess auk þess sem við lögin bættist ákvæði um hagsmunaárekstra við matsskylduákvörðun sveitarfélaga. Við lögin bættust einnig ákvæði er varða inntak og ferli mats á umhverfisáhrifum og var ákvæði um matsskylduákvörðun gert ítarlegra. Mælt var fyrir um heimild til að sameina mat á umhverfisáhrifum á grundvelli laganna og umhverfismat á grundvelli annarra laga og samþætta umhverfismat skipulagstillagna umhverfismati framkvæmda. Gerðar voru skýrari kröfur um rökstuðning Skipulagsstofnunar hvað varðar ákvörðun um matsáætlun og mælt fyrir um birtingu upplýsinga og ákvarðana með rafrænum hætti. Mælt var með ítarlegri hætti fyrir um kröfur um upplýsingar í frummatsskýrslu og matsskýrslu auk mótvægisaðgerða og vöktunar. Veitt var heimild til stjórnvaldssekta, ákvæði um undanþágu frá frestum var gert ítarlegra auk þess sem mælt var fyrir um takmarkanir á upplýsingagjöf í sérstöku ákvæði. Þá voru gerðar breytingar á 2. viðauka laganna. Við vinnslu frumvarpsins kallaði starfshópurinn eftir því að lög um mat á umhverfisáhrifum sættu heildarendurskoðun.

* 1. *Lög um umhverfismat áætlana*

Með frumvarpi þessu er lagt til að lög um umhverfismat áætlana, nr. 105/2006 verði sameinuð lögum nr. 106/2000 um mat á umhverfisáhrifum. Lög um umhverfismat áætlana tóku gildi 30. júní 2006. Með þeim var innleidd tilskipun Evrópuþingsins og ráðsins 2001/42/EB frá 27. júní 2001, um mat á áhrifum tiltekinna skipulags- og framkvæmdaáætlana á umhverfið, sem felld var inn í XX. viðauka við EES- samninginn samkvæmt ákvörðun sameiginlegu EES- nefndarinnar nr. 90/2002, þann 25. júní 2002. Markmið tilskipunar 2001/42/EB er að vernda umhverfið og stuðla að sjálfbærri þróun með því að láta fara fram umhverfismat við gerð áætlana sem eru líklegar til að hafa veruleg áhrif á umhverfið. Í því skyni gerir tilskipunin ráð fyrir að áhrif skipulags- og framkvæmdaáætlana á umhverfið séu metin áður en þær eru afgreiddar og framkvæmdar. Tilskipunin fjallar um hvaða áætlanir skuli háðar umhverfismati, hvaða sjónarmið skuli hafa til viðmiðunar við ákvörðun um umhverfismat áætlunar, um málsmeðferð og inntak umhverfismats. Málsmeðferð samkvæmt tilskipuninni felur í sér gerð umhverfisskýrslu, kynningu og álitsumleitan meðal stjórnvalda og almennings, ákvörðun þar sem höfð er hliðsjón af umhverfismatsskýrslu, athugasemdum stofnana og almennings, svo og kynningu á ákvörðuninni. Tilskipunin tekur til áætlana sem fjalla um landbúnað, skógrækt, fiskeldi, orkumál, iðnað, samgöngur, meðhöndlun úrgangs, vatnsnýtingu, fjarskipti, ferðaþjónustu eða skipulag byggðaþróunar og landnotkunar. Jafnframt skulu áætlanirnar marka stefnu fyrir leyfisveitingar um framkvæmdir sem falla undir tilskipun um mat á umhverfisáhrifum framkvæmda 2011/92/ESB eins og henni var breytt með tilskipun 2014/52/ESB. Tilskipunin tekur til áætlana stjórnvalda sem eru undirbúnar eða samþykktar af stjórnvöldum og unnar í samræmi við lög eða ákvörðun ráðherra. Ákvæði laga nr. 105/2006 taka til allrar áætlunargerðar sem háð er umhverfismati. Nokkur munur er á umhverfismati áætlana samkvæmt frumvarpinu og mati á umhverfisáhrifum framkvæmda, sbr. lög nr. 106/2000, um mat á umhverfisáhrifum. Það á við um nákvæmni matsins, málsmeðferð og afgreiðslu þess. Annars vegar kemur það til af því að um er að ræða almennar ákvarðanir um meginstefnu og hins vegar sértækar ákvarðanir um einstakar framkvæmdir. Sem dæmi um hið fyrrnefnda eru samgönguáætlun og aðalskipulag sveitarfélags en um hið síðarnefnda einstakar vegaframkvæmdir. Markmið umhverfismats á áætlunarstigi er að huga að umhverfisáhrifum á fyrri stigum ákvörðunartöku. Í umhverfismati áætlunar á einnig að felast mat á samlegðaráhrifum margra framkvæmda á tiltekna umhverfisþætti eða tiltekin svæði.

* 1. *Árósasamningurinn.*

Með tilskipun 2011/92/ESB eins og henni var breytt með tilskipun 2014/52/ESB eru tekin upp tiltekin ákvæði Árósarsamningsins um þátttöku almennings í ákvörðunum sem hafa áhrif á umhverfið og um aðgang að málsmeðferð til að vefengja efnislegt lögmæti aðgerða eða aðgerðaleysis m.t.t. þátttökuréttinda almennings Árósasamningurinn um aðgang að upplýsingum, þátttöku almennings í ákvarðanatöku og aðgang að réttlátri málsmeðferð í umhverfismálum er svæðisbundinn umhverfissamningur. Aðild að honum er opin öllum ríkjum efnahagsnefndar Evrópu (United Nations Economic Commission for Europe). Þá geta önnur ríki Sameinuðu þjóðanna gerst aðilar að samningnum ef fundur samningsins samþykkir þar, sbr. 3. mgr. 19. gr. samningsins. Samningurinn byggir á þeirri forsendu að sérhver kynslóð eigi rétt á því að lifa í umhverfi sem sé fullnægjandi fyrir heilsu og velferð hennar. Öllum beri skylda til að vernda og bæta umhverfið til hagsbóta fyrir núlifandi og komandi kynslóðir. Í þessu ljósi leggur samningurinn skyldur á ríkin að tryggja almenningi ákveðin réttindi svo að hann geti haft áhrif á ákvarðanatöku sem snertir umhverfið. Samningurinn samanstendur af þremur stoðum. Fyrsta stoðin mælir fyrir um skyldur ríkja til að tryggja að almenningur hafi aðgang að upplýsingum um umhverfismál. Önnur stoðin skyldar ríkin til að tryggja almenningi rétt til þátttöku í undirbúningi að ávörðunum sem snerta umhverfið. Þriðja stoðin snýr svo að skyldu aðildarríkja til að tryggja almenningi réttláta málsmeðferð í málum sem varða umhverfið. Ákvæði samningsins hvað þessi réttindi snertir fela í sér lágmarksreglur. Þau eru mörg hver almenns eðlis og gefa aðildarríkjunum talsvert svigrúm við innleiðingu þeirra. Á það einkum við þriðju stoð hans. Markmið samningsins er sett fram í 1. gr. Samkvæmt því ákvæði skulu samningsaðilar ábyrgjast rétt til aðgangs að upplýsingum, þátttöku almennings í ákvarðanatöku og aðgangs að réttlátri málsmeðferð í umhverfismálum í samræmi við ákvæði samningsins í því skyni að stuðla að verndun réttinda hvers einstaklings af núlifandi og komandi kynslóðum til að lifa í umhverfi sem er fullnægjandi fyrir heilsu og velferð hans. Sérstök áhersla er lögð á tvö grundvallaratriði: umhverfisrétt sem mannréttindi annars vegar og mikilvægi aðgangs að upplýsingum, þátttöku almennings og aðgangs að réttlátri málsmeðferð hins vegar.  Í 4. gr. samningsins er fjallað um aðgang almennings að upplýsingum og í hvaða tilvikum megi hafna beiðni um aðgang að þeim. Í 5. gr. er fjallað um söfnun og dreifingu umhverfisupplýsinga, m.a. í þeim tilgangi að þær séu fyrir hendi og að þær séu sem aðgengilegastar. Í 6. – 8. gr. er fjallað um rétt almennings til þátttöku í málsmeðferð þegar undirbúnar eru ákvarðanir af hálfu stjórnvalda í umhverfismálum.  Ákvæði 6. gr. samningsins felur í sér að gefa skuli almenningi kost á að taka þátt í ákvörðunum um útgáfu leyfa fyrir þeim framkvæmdum sem falla undir efnissvið greinarinnar. Nánar tiltekið felur ákvæðið í sér, sbr. 2.–10. mgr. 6. gr., að upplýsa skuli almenning sem málið varðar um umsókn um leyfi og fyrirhugað ferli ákvarðanatöku, að sanngjarnir frestir séu veittir til að gefa almenningi kost á að gera athugasemdir og koma að sínum sjónarmiðum áður en endanleg ákvörðun er tekin, að almenningi skuli gert kleift að taka snemma þátt í ferlinu þegar allir kostir eru fyrir hendi og um virka þátttöku getur verið að ræða, að þar til bær stjórnvöld skuli veita þeim sem málið varðar aðgang að öllum upplýsingum sem máli skipta varðandi ákvarðanatökuna, að tryggja skuli að við ákvarðantöku sé tekið eðlilegt tillit til þeirrar niðurstöðu sem liggur fyrir eftir aðkomu almennings og að almenningur skuli upplýstur um ákvörðun þegar hún liggur fyrir og rökin sem liggja að baki henni. Þriðja stoð Árósarsamningsins kemur fram í 9. gr. samningsins um aðgang að réttlátri málsmeðferð. Í 1. mgr. er samningsaðilum gert að tryggja að öllum sé opin endurskoðunarleið fyrir dómstólum eða öðrum hlutlausum og óháðum aðila vegna ákvarðana stjórnvalda sem varða aðgang að upplýsingum samkvæmt samningnum. í 2. mgr. kemur fram að tryggja skuli aðgang almennings sem málið varðar og sem á nægjanlegra hagsmuna að gæta að endurskoðunarleið fyrir dómstólum og/eða öðrum óháðum og hlutlausum aðila um lagagildi ákvarðana, aðgerða og aðgerðarleysis sem 6. gr. samningsins nær til, bæði að því er varðar efni og form. Hvað teljast nægjanlegir hagsmunir skal ákvarðast eftir landslögum og ávallt með það að markmiði að veita almenningi sem málið varðar víðtækan aðgang að réttlátri málsmeðferð. Hagsmunir frjálsra félagasamtaka, sem stuðla að umhverfisvernd og uppfylla kröfur samkvæmt landslögum, skulu þó alltaf teljast nægjanlegir. Í 3. mgr. kemur fram að samningsaðilar skuli tryggja almenningi sem uppfyllir skilyrði landslaga aðgang að stjórnsýslu- eða dómstólameðferð til að geta krafist þess að aðgerðir eða aðgerðaleysi af hálfu einstaklinga og stjórnvalda, sem ganga gegn ákvæðum landslaga um umhverfið, verði tekið fyrir.

* 1. *EES réttur*

Tilskipanir ESB um mat á umhverfisáhrifum miða að árangursríkri umhverfisvernd með því að stuðla að því að þættir sem varða umhverfið séu teknir með í reikninginn þegar áætlanir eru gerðar og framkvæmdir undirbúnar þannig að hægt sé að draga úr neikvæðum umhverfisáhrifum þeirra.

Tvær tilskipanir ESB fjalla um mat á umhverfisáhrifum, tilskipun 2011/92/ESB um mat á áhrifum sem tilteknar framkvæmdir á vegum hins opinbera eða einkaaðila kunna að hafa á umhverfið eins og henni var breytt með tilskipun 2014/52/ESB og tilskipun 2001/42/EB um mat á áhrifum tiltekinna skipulags- og framkvæmdaáætlana á umhverfið. Tilskipanirnar hafa verið innleiddar í íslensk lög, annars vegar með lögum um mat á umhverfisáhrifum, nr. 106/2000, og hins vegar með lögum um umhverfismat áætlana, nr. 105/2006.

Tilskipun 2011/92/ESB eins og henni var breytt með tilskipun 2014/52/ESB felur í sér skyldu til að meta umhverfisáhrif framkvæmda sem líklegar eru til að hafa umtalsverð áhrif á umhverfið, áður en ákvörðun er tekin um hvort leyfi til þeirra sé veitt. Skyldan er orðuð í 1. mgr. 2. gr. tilskipunarinnar þar sem segir að áður en leyfi fyrir framkvæmd sé veitt skuli aðildarríkin samþykkja allar nauðsynlegar ráðstafanir til að tryggja að framkvæmdir, sem líklegt er að hafi í för með sér umtalsverð umhverfisáhrif, m.a. vegna eðlis þeirra, stærðar eða staðsetningar, séu háðar kröfu um leyfi til framkvæmda og mati á áhrifum þeirra á umhverfið. Tilskipunin mælir fyrir um lágmarkskröfur að því er varðar flokka framkvæmda sem mat er lagt á, skyldur framkvæmdaraðila, efni matsins og samráð vegna þess en aðildarríkjum er frjálst að mæla fyrir um strangari kröfur að þessu leyti. Framkvæmdaraðili ber ábyrgð á að útbúa matsskýrslu vegna fyrirhugaðrar framkvæmdar en aðildarríki skulu fela stjórnvaldi yfirferð skýrslunnar og getur stjórnvaldið kallað eftir viðbótarupplýsingum ef með þarf. Samráð við almenning og þá sem fyrirhuguð framkvæmd snertir er þýðingamikill hluti matsferlisins. Að lokinni athugun á matsskýrslu þarf stjórnvaldið að komast að rökstuddri niðurstöðu um umhverfisáhrifin en niðurstaðan skapar grundvöll fyrir ákvörðun um veitingu leyfis. Matsferlið allt miðar að því að styrkja þær ákvarðanir sem teknar eru og vanda undirbúning þeirra. Meðal þeirra breytinga sem tilskipun 2014/52/ESB hafði í för með sér voru skýrari reglur um tímafresti; ferli matsskylduákvörðunar var gert skýrara og markvissara; áhersla var lögð á að auka gæði matsskýrslna, meðal annars með afmörkun efnis þeirra svo að þær fjalli fyrst og fremst um þá umhverfisþætti sem mikilvægast er að varpa ljósi á; kröfur voru gerðar um að efni matsskýrslna væri gert aðgengilegra almenningi; kröfur voru gerðar um hæfni þeirra sem vinna matsskýrslu og einnig kröfur um hæfni stjórnvalda sem taka eiga afstöðu til skýrslunnar og um hlutleysi þeirra; og skýrar kröfur gerðar um mótvægisaðgerðir og eftirlit með umhverfisáhrifum. Eftir breytinguna hefur tilskipunin að geyma 16 greinar og 5 efnisviðauka, auk aðfararorða og ákvæða um gildistöku og framkvæmd. I. viðauki tilgreinir matsskyldar framkvæmdir, II. viðauki tilgreinir framkvæmdir sem ákveða þarf hvort skuli háðar mati, II. viðauki A inniheldur upplýsingar sem framkvæmdaraðili þarf að leggja fram vegna matsskylduákvörðunar, III. viðauki tilgreinir viðmið vegna ákvörðunar um matsskyldu og IV viðauki fjallar um þær upplýsingar sem skulu koma fram í matsskýrslu.

Tilskipun 2001/42/EB um mat á áhrifum tiltekinna skipulags- og framkvæmdaáætlana á umhverfið felur í sér skyldu til að meta umhverfisáhrif áætlana sem eru gerðar fyrir landbúnað, skógrækt, fiskveiðar, orkumál, iðnað, samgöngur, meðhöndlun úrgangs, vatnsstjórnun, fjarskipti, ferðaþjónustu, skipulag bæja og landssvæða eða landnýtingu, og eru stefnumarkandi að því er varðar veitingu leyfa fyrir framkvæmd verkefna sem falla undir tilskipun 2011/95/ESB. Þannig eru áætlanir sem setja ramma fyrir framkvæmdir sem falla undir tilskipun um mat á umhverfisáhrifum að meginstefnu til matsskyldar. Framkvæmdirnar sjálfar kunna svo einnig að vera matsskyldar samkvæmt tilskipun 2011/92/ESB.

1. Tilefni og nauðsyn lagasetningar.

Núgildandi lög um mat á umhverfisáhrifum, nr. 106/2000, eru komin nokkuð til ára sinna og hafa tekið allnokkrum breytingum frá gildistöku þeirra. Með lögum nr. 96/2019 voru gerðar breytingar á núgildandi lögum um mat á umhverfisáhrifum í þeim tilgangi að innleiða tilskipun 2014/52/ESB sem breytti tilskipun 2011/92/ESB um mat á áhrifum sem tilteknar framkvæmdir á vegum hins opinber eða einkaaðila kunna að hafa á umhverfið. Frumvarpið var unnið af starfshópi skipuðum af umhverfis- og auðlindaráðherra. Við vinnslu frumvarpsins kallaði starfshópurinn eftir því að ráðist yrði í heildarendurskoðun laga um mat á umhverfisáhrifum. Á undanförnum árum hefur einnig komið til umræðu að ferli mats á umhverfisáhrifum sé ekki nægjanlega skýrt eða skilvirkt. Reynslan af framkvæmd laganna hefur þá leitt í ljós ákveðna þörf á endurskoðun laganna.

1. Meginefni frumvarpsins.

Frumvarpið felur í sér ný heildarlög um umhverfismat framkvæmda og áætlana auk tiltekinna breytinga á öðrum lögum, þ.e. skipulagslögum, nr. 123/2010, og lögum nr. 130/2011 um úrskurðarnefnd umhverfis- og auðlindamála.

* 1. *Skýr framsetning*

Norðurlöndin og Skotland hafa farið mismunandi leiðir til að innleiða tilskipanir ESB um umhverfismat framkvæmda og áætlana. Íslendingar, Finnar og Danir innleiddu tilskipanirnar með setningu sérstakra laga. Danir innleiddu báðar tilskipanir með einni löggjöf (Lov om miljøvurdering af planer og programmer og af konkrete projekter) en Finnar, líkt og Íslendingar hafa sérstök lög sem innleiða hvora tilskipun fyrir sig (Lag om förfarandet vid miljökonsekvensbedömning / Markanvändnings- och bygglag). Norðmenn og Svíar innleiddu tilskipanirnar í stærri lagabálka, Norðmenn í skipulags- og byggingarlög (Plan- og bygningsloven) og Svíar í umhverfislögin (Miljöbalken). Þetta var þó gert með mjög ólíkum hætti. Í norsku skipulags- og byggingarlögunum er einungis settur fram rammi umhverfismatsins en tilskipunin innleidd og útfærð að öðru leyti í reglugerð. Í sænsku lögunum er sérstakur kafli helgaður mati á umhverfisáhrifum með ítarlegum reglum sem útfærðar eru nánar í reglugerð. Skotar innleiddu tilskipun um mat á umhverfisáhrifum framkvæmda í reglugerð (The Town and Country Planning. Regulations) og er lagastoð hennar í skipulagslögum. Í samanburði við lög og reglugerðir samanburðarríkjanna sem hafa að geyma meginefni tilskipana ESB um mat á umhverfisáhrifum framkvæmda og áætlana vekur það athygli að greinar íslensku laganna eru almennt lengri og færri en í löggjöf hinna ríkjanna. Í frumvarpinu er leitast við að bæta framsetningu lagaákvæðanna með því að brjóta efni greinanna upp þannig að þær séu styttri og skýrari auk þess sem gert er ráð fyrir að nokkur umfjöllun núgildandi laga færist í reglugerð.

* 1. *Sameining laga um mat á umhverfisáhrifum og laga um umhverfismat áætlana*

Lagt er til að mælt verði fyrir um umhverfismat framkvæmda og áætlana í einni löggjöf sem felur í sér sameiningu á lögum nr. 106/2000 um mat á umhverfisáhrifum og lögum nr. 105/2006 um umhverfismat áætlana Sá háttur er einnig hafður á í Danmörku, Noregi og Svíþjóð. Litið er til þess að megininntak umhverfismats er það sama hvað varðar framkvæmdir og áætlanir auk þess sem heildstæð löggjöf um efnið er talin endurspegla samspil umhverfismats framkvæmda og áætlana.

* 1. *Einfölduð málsmeðferð*

Lög um mat á umhverfisáhrifum skera sig úr í samanburði við Norðurlöndin og Skotland að því er varðar samráð um matsáætlun því að kveðið er á um tvöfalt samráð hér á landi, þ.e. annars vegar samráð sem framkvæmdaraðila er ætlað að standa fyrir og hins vegar samráð á vegum Skipulagsstofnunar. Íslenska löggjöfin hefur einnig sérstöðu að því leyti að framkvæmdaraðili leggur tvisvar fram matsskýrslu, þ.e. frummatsskýrslu og endanlega matsskýrslu. Þá er gert ráð fyrir tvöfaldri kynningu frummatsskýrslu, annars vegar er um að ræða kynningu Skipulagsstofnunar og hins vegar skal framkvæmdaraðili kynna framkvæmd og frummatsskýrslu í samráði við Skipulagsstofnun. Í frumvarpinu er lagt til að fallið verði frá fyrirkomulagi tvöfalds samráðs og tveggja matsskýrslna. Lagt er til að ferlið endurspegli betur kröfur tilskipunarinnar og samræmist því sem þekkist í nágrannaríkjum Íslands eins og nánar er rakið í inngangi.

* 1. *Forsamráð*

Til að stuðla frekar að skilvirkni í málsmeðferð vegna einstakra framkvæmda, þ.á m. hvað varðar mat á umhverfisáhrifum og gerð viðkomandi skipulagsáætlana, telur skipaður starfshópur rétt að í frumvarpinu sé gert ráð fyrir möguleika á forsamráði um ferli framkvæmdar. Með því er átt við vettvang fyrir framkvæmdaraðila, leyfisveitendur og Skipulagsstofnun að fara yfir ferlið fram undan í þeim tilgangi að auka gæði og skilvirkni verkefnisins.

* 1. *Landfræðileg samráðs- og upplýsingagátt*

Með skyldubundinni notkun rafrænnar gáttar fyrir umhverfismat, skipulagsmál og leyfisveitingar má ná fram einföldun ferla og minnka þörf á endurtekningum. Það eitt að allar umsagnir og gögn sem lögð hafa verið fram vegna umhverfismats framkvæmda og áætlana verði aðgengileg á sama stað yrði til bóta. Þannig hafa allir aðgang að sömu gögnum, geti vísað í fyrirliggjandi gögn og bætt við upplýsingum ef þörf krefur þegar líður á ferlið. Með rafrænni gátt má ná fram betri yfirsýn og skýrri tímalínu í einstökum málum, auðveldari samskiptum, bættu upplýsingaflæði og rekjaleika, skilvirkari vinnu og tímasparnaði hjá stofnunum og framkvæmdaraðilum, samnýtingu á vinnu milli stofnana, hraðari afgreiðsluferlum og minni bið eftir afgreiðslu mála, færri kynningar- og auglýsingaferli, aðhald í vinnubrögðum með gátlistum og stöðluðum formum auk betra aðgengis almennings.

* 1. *Málskot einfaldað*

Ákvæði 11. gr. tilskipunar um mat á umhverfisáhrifum framkvæmda um aðgang almennings að endurskoðun ákvarðana fyrir dómstólum eða æðra stjórnvaldi eru í meginatriðum tekin beint úr Árósarsamningnum, sbr. 9. gr. hans, einkum 2. og 4. mgr., eins og vikið er að í 21. lið aðfararorða tilskipunarinnar. Samkvæmt 1. mgr. tekur rétturinn til óska endurskoðunar hjá úrskurðaraðila til efnislegs og formlegs lögmæti ákvarðana, aðgerða eða aðgerðaleysis sem lúta að þátttökuréttindum almennings samkvæmt tilskipuninni. Önnur málsgrein 11. gr. leggur það í hendur aðildarríkjanna að ákveða á hvaða stigi umhverfismats er heimilt að vefengja ákvörðun, aðgerð eða aðgerðarleysi. Í samanburði við Norðurlöndin og Skotland er Ísland eina landið sem hefur opna heimild til að kæra matsskylduákvörðun efnislega en í þessu frumvarpi er ekki vikið frá slíkri heimild. Aftur á móti er lagt til að fallið verði frá sérstökum kæruheimildum vegna brota á þátttökurétti almennings. Þessum ákvæðum var bætt við lögin með lögum nr. 89/2018 í kjölfar rökstutts álits Eftirlitsstofnunar EFTA (ESA) þar sem stofnunin komst að þeirri niðurstöðu að íslensk lög tryggðu ekki réttinn til að bera athafnaleysi stjórnvalda varðandi mat á umhverfisáhrifum undir óháðan og óhlutdrægan dómstól. Reynslan af þessum ákvæðum hefur ekki bent til þess að þátttökuréttindi almennings séu betur varin með þeim en í framkvæmd úrskurðarnefndar umhverfis- og auðlindamála hefur einu sinni reynt á þau ákvæði, í máli 57/2020 þar sem kærð var sú „ákvörðun“ Skipulagsstofnunar frá að meðferð og afgreiðsla umsóknar um rekstrarleyfi fyrir sjókvíaeldi fari eftir eldri ákvæðum laga nr. 71/2008 um fiskeldi, sbr. ákvæði II til bráðabirgða. Var málinu vísað frá kærunefndinni þar sem 14. gr. núgildandi laga um mat á umhverfisáhrifum var ekki talin ná til þess ágreinings sem kærumálið varðaði. Með frumvarpinu er lagt til að ákvarðanir Skipulagsstofnunar um matsskyldu framkvæmda og ákvarðanir leyfisveitenda um leyfisveitingu verði kæranlegar til úrskurðarnefndar umhverfis- og auðlindamála. Á þeim stigum málsins er hægt að koma að þeirri málsástæðu að þátttökuréttindi hafi ekki verið virt. Um aðild, kærufrest, málsmeðferð og annað er varðar kæruna fer samkvæmt lögum um úrskurðarnefnd umhverfis- og auðlindamála. Þá er lagt til að kröfu um að umhverfisverndarsamtök skuli hafa endurskoðað bókhald til að eiga aðild að kæru til úrskurðarnefndar umhverfis- og auðlindamála verði breytt á þann veg að slík samtök skuli hafa endurskoðað bókhald eða samþykkta ársreikninga.

* 1. *Tímafrestir*

Borið saman við löggjöf Norðurlandanna og Skotlands eru tímafrestir í lögum um umhverfismat í mörgum tilvikum stystir á Íslandi. Ljóst er að það hefur verið erfiðleikum bundið fyrir Skipulagsstofnun að uppfylla þá stuttu tímafresti sem mælt er fyrir um í lögum nr. 106/2000. Helgast það m.a. af óraunhæfum tímamörkum miðað við stærð stofnunarinnar. Vegna þessa hafa Skipulagsstofnun m.a. verið tryggðar auknar fjárheimildir til í samræmi við umfang þeirra verkefna sem liggja fyrir hjá stofnuninni. Jafnframt hefur skipaður starfshópur endurskoðað tímafresti í núgildandi lögum með það að markmiði að þeir verði raunhæfir, sem stuðlar að auknum fyrirsjáanleika. Þá er rétt að benda á að gera má ráð fyrir að heildarferli umhverfismatsins styttist frá því sem nú er í lögum, með þeirri málsmeðferð sem gerð er tillaga um í frumvarpi þessu.

* 1. *Einfaldaðir framkvæmdaflokkar*

Tilskipun 2011/92/ ESB eins og henni var breytt með tilskipun 2014/52/ESB mælir fyrir um flokka framkvæmda sem ávallt skulu háðir umhverfismati annars vegar og flokka framkvæmda sem taka skal ákvörðun um matsskyldu hins vegar. Tilskipunin veitir aðildarríkjum val um að taka ákvörðun um matsskyldu síðarnefndra framkvæmda hverju sinni (case by case examination) eða með því að mæla fyrir um tiltekin þröskuldsgildi eða að fara blandaða leið. Alltaf skal styðjast við III. viðauka tilskipunarinnar þar sem tilgreind eru viðmið til að ákvarða hvort að framkvæmd skuli háð umhverfismati. Eins og rakið er að framan var með gildistöku laga um mat á umhverfisáhrifum tekið upp það fyrirkomulag að tilgreina matsskyldar framkvæmdir í viðauka. Fyrsti viðauki listaði upp framkvæmdir sem ávallt skyldu háðar mati á umhverfisáhrifum en annars viðauki listaði upp framkvæmdir sem tilkynna væri til Skipulagsstofnunar til ákvörðunar um matsskyldu (tilkynningarskyldar framkvæmdir). Árið 2014 var lögum um mat á umhverfisáhrifum breytt á þann veg að viðaukarnir voru sameinaðir í einn og skilgreindir þrír flokkar framkvæmda; A-flokkur sem væri ávallt háður umhverfismati (áður í 1. viðauka), B-flokkur sem væri tilkynningarskyldur til Skipulagsstofnunar (áður í 2. viðauka) og einnig var bætt við nýjum framkvæmdaflokki, C-flokki, sem náði til framkvæmda sem höfðu verið undir þeim viðmiðunarmörkum sem tilkynningarskylda náði til samkvæmt eldri lögum. Var það gert vegna athugasemda sem borist höfðu frá Eftirlitsstofnun EFTA (ESA). Reynsla af framfylgd ákvæða núgildandi laga um framkvæmdir í C-flokki gefur til kynna, í samræmi við það að um er að ræða mjög umfangslitlar framkvæmdir, að þær séu ólíklegar til að hafa mikil umhverfisáhrif. Hér er því gerð tillaga um að fella niður C-flokk framkvæmda. Framkvæmdaskilgreiningar og þröskuldsgildi framkvæmda sem falla í B-flokk hafa verið endurskoðaðar með tilliti til þessa. Þar hafa verið höfð í huga sjónarmið sem koma fram í áðurnefndum athugasemdum ESA. Einnig er horft til þeirra breytinga sem gerðar voru á tilskipun ESB árið 2014, en þar voru ákvæði um ákvarðanir um framkvæmdir í viðauka II tilskipunarinnar útfærð frekar.

Með frumvarpi þessu eru lagðir til endurskoðaðir framkvæmdarflokkar með það að markmiði; að skilgreiningar framkvæmda séu skýrar, svo draga megi úr vafatilfellum um það hvaða framkvæmdir falla undir lögin; að skilgreiningar framkvæmda séu viðeigandi m.t.t. þess hvenær framkvæmdir kunna að hafa veruleg, neikvæð umhverfisáhrif og þá að teknu tilliti til sérstakra aðstæðna, þegar við á, hér á landi; að þröskuldsgildi séu með sama hætti skýr og viðeigandi; að falla megi frá notkun C-flokks framkvæmda, þ.e. að framkvæmdir séu tilkynningarskyldar óháð stærð og staðsetningu.

1. Samræmi við stjórnarskrá og alþjóðlegar skuldbindingar.

Efni frumvarpsins kallar ekki á sérstaka skoðun á samræmi við stjórnarskrá. Hins vegar þarf við gerð frumvarpsins að uppfylla ákvæði tilskipunar Evrópusambandsins um mat á umhverfisáhrifum og tilskipun Evrópusambandsins um umhverfismat áætlana, sem teknar hafa verið upp í EES-samninginn. Einnig þarf að uppfylla ákvæði Árósasamningsins sem Ísland er aðili að.

1. Samráð.

Áform um lagasetninguna fóru í opinbera kynningu í samráðsgátt stjórnvalda þann 11. nóvember og bárust umhverfis- og auðlindaráðuneytinu sex umsagnir um áformin, sem tekið var mið af við gerð frumvarps þessa.

Í umsögn Orkustofnunar kveðst stofnunin sammála því að einfalda þurfi undirbúningsferli ákvarðana vegna framkvæmda. Einkum sé óþarflega flókið samráðs- og umsagnarferli til þess fallið að flækja ákvarðanatöku. Þannig sé vel þekkt að sama framkvæmdin er nokkrum sinnum send sömu aðilum til umsagnar. Fyrri umsagnir viðkomandi aðila séu ekki endilega aðgengilegar stjórnvaldi á næsta stigi (t.d. séu umsagnir vegna matskylduákvarðana ekki birtar) og því geti umsagnaraðili þurft að endurtaka umsögn um sömu framkvæmd. Notkun rafrænna umsóknar- og umsagnarleiða megi telja til þess fallna að straumlínulaga umsagnar- og leyfisveitingarferli. Áformin eins og þeim sé lýst í áformaskjölunum falli betur að stjórnsýslu Orkustofnunar þar sem þau komi til með að einfalda aðkomu stofnunarinnar á málum.

Landsvirkjun telur í umsögn sinni heildarendurskoðun laganna vera jákvæða. Landsvirkjun tekur fram að núverandi ferli mats á umhverfisáhrifum hafi nýst vel við að draga úr neikvæðum áhrifum framkvæmda á umhverfi og stuðlað að auknu samráði og samtali á milli aðila um umhverfisáhrif og mótvægisaðgerðir. Það sem helst hafi mátt bæta sé skilvirkni í stjórnsýslu, t.d. að tímafrestir séu virtir. Landsvirkjun tekur undir mikilvægi þess að auka skilvirkni með því að einfalda ferli mats á umhverfisáhrifum og huga að samþættingu við skipulagsferlið og leyfisveitingar, sem byggi á niðurstöðu umhverfismats. Ef vel takist til muni það bæði auka skilvirkni í stjórnsýslunni og bæta aðgengi almennings og annarra aðila að ferlunum. Mikilvægt sé að tryggja fagleg vinnubrögð og gæði þeirra gagna sem lögð séu fram. Einnig þurfi að huga að verklagi tengdu vali á valkostum og útfærslu rannsóknaráætlunar. Til dæmis geti verið til bóta að fleiri en framkvæmdaraðili geti kært ákvörðun um matsáætlun eins og núgildandi lög geri ráð fyrir. Matsáætlun sé lögð fram í upphafi ferlisins og því got tækifæri til að útkljá óvissu og ágreining sem upp gæti komið strax við kynningu á rannsóknaráætlun og fyrirhuguðum valkostum. Með matsáætlun sé settur rammi um framhald og megin inntak mats á umhverfisáhrifum og á því stigi liggi fyrir áform um fyrirhugaða framkvæmd, staðsetningu hennar, umfang og samræmi við skipulagsmál. Því væri skilvirkara að kæruferli sé frekar virkt á þeim tíma. Í dag sé framkvæmdin sú að kæruheimild opnist ekki fyrr en við útgáfu framkvæmdaleyfis, sem sé síðast í ferlinu. Nýleg dómaframkvæmd, m.a. dómur Hæstaréttar í máli nr. 575/2016, hafi leitt til þess að við kæruferli tengdu útgáfu framkvæmdaleyfis hafi annmarkar við matsferli leitt til ógildingar með þeim afleiðingum að endurtaka þurfi matið. Sé slíkt íþyngjandi fyrir framkvæmdaraðila, m.a. hvað varði kostnað, tíma og þá miklu óvissu sem það hafi í för með sér. Einnig dragi það verulega úr málshraða og skilvirkni stjórnsýslunnar og hafi verulega neikvæð og íþyngjandi áhrif. Hvað varðar áform um eina matsskýrslu tekur Landsvirkjun fram að í dag sé matsskýrsla í raun viðkomandi frummatsskýrsla auk athugasemda, umsagna og viðbragða framkvæmdaraðila við þeim. Frummatsskýrslan sé kynnt fyrir almenningi og öðrum en matsskýrslan sé einungis send til álitsgjafar hjá Skipulagsstofnun. Ef þessar tvær skýrslur verði sameinaðar í eina væri matsskýrslan í raun kynnt sem endanlegt skjal. Koma þurfi skýrt fram hvernig þær viðbætur sem felist í athugasemdum og umsögnum auk svara framkvæmdaraðila við þeim, væru meðhöndlaðar á kynningartíma. Varðandi samþættingu við leyfisferli þurfi að huga að eðli og umfangi framkvæmda og því hvort þær séu háðar fleiri leyfum en framkvæmdaleyfi. Megi þar nefna að sækja þurfi um virkjunarleyfi til Orkustofnunar til að reisa og reka raforkuver. Undirbúningur stærri innviðaframkvæmda sé langt ferli og mikilvægt að hægt sé að fara í gegnum mat á umhverfisáhrifum snemma í hönnunaferlinu til að geta brugðist við ábendingum um hvað betur megi fara. Ef fyrirhugað sé að tengja matið við umsókn um framkvæmdaleyfi þurfi að huga að gildistíma umsóknar og hvernig hún tengist afgreiðslu annarra leyfa sem framkvæmdin sé háð. Þá telur Landsvirkjun að skoða megi að gera ráð fyrir kynningarferli með þátttöku almennings við ákvörðun um matsskyldu.

Umhverfisstofnun fagnar því að ferlið við mat á umhverfisáhrifum verður einfaldað og þátttökuréttindi almennings efld. Að mati stofnunarinnar hefði verið rétt að fulltrúar leyfisveitenda ættu aðild að starfshópi um endurskoðun laganna. Segir að umsagnir um mat á umhverfisáhrifum og umhverfismati áætlana séu hluti af starfsemi stofnunarinnar og stór hluti af starfi teymi starfsleyfa og umsagna. Ferlið geti haft áhrif á starfsleyfisgerð því ef atvinnurekstur sé háður mati á umhverfisáhrifum eða tilkynningaskyldur þá þurfi niðurstaðan matsins eða ákvörðun Skipulagsstofnunar um matsskyldu að liggja fyrir áður en tillaga að starfsemi sé auglýst, sbr. reglugerð um losun frá atvinnurekstri og mengunarvarnareftirlit. Sem leyfisveitanda beri Umhverfisstofnun að kynna sér matsskýrslu framkvæmdaraðila og taka rökstudda afstöðu til álits Skipulagsstofnunar um mat á umhverfisáhrifum hennar hvað varði tengsl við verksvið útgefanda.

Samtök iðnaðarins styðja áformaðar breytingar á löggjöfinni til einföldunar og skilvirkni. Segir að samræming á öllu fyrirkomulagi hað varði framkvæmd og ferli umhverfismats framkvæmda og áætlana sé til þess fallið að einfalda og stytta málsmeðferðartíma framkvæmda. Ef rétt verði staðið að málum muni breytingin hafa áhrif á ferli framkvæmda að teknu tilliti til þess að slíkar framkvæmdir séu að auki háðar öðrum leyfum eða samþykktum stjórnvalda á síðari stigum. Samtökin vekja athygli á skýrslu um málsmeðferð við leyfisveitingar og mat á umhverfisáhrifum sem VSÓ ráðgjöf hafi unnið fyrir samtökin, Samorku, Samtök atvinnulífsins og Samtök iðnaðarins. Greiningin hafi leitt í ljós að í ferlinu sé töluverður tvíverknaður, boðleiðir óþjálar og ferli óþarflega flókin. Samanburður við löggjöf nágrannaþjóða staðfesti þá greiningu. Víða séu tækifæri til að einfalda ferla og straumlínulaga til að bæta yfirsýn, draga saman verkþætti og stytta málsmeðferðartíma án þess þó að skerða þátttökurétt almennings og hagsmunaaðila eða vera í andstöðu við tilgang viðkomandi laga. Samtökin skora á ráðuneytið að taka til skoðunar hvort stafræn gagna- og upplýsingagátt sé til þess fallin að auka á skilvirkni umfram það að nýtt sé það hagræði sem geti falist verkefninu Stafrænt Ísland, með það að markmiði að samræma enn frekar ferla, hvort sem það varði umhverfismat eða aðra stjórnsýsluferla sem framkvæmdir séu einnig undirorpnar.

Samorka vísar í umsögn sinni til fyrrgreindrar skýrslu VSÓ ráðgjafar og telur mjög mikilvægt að í áframhaldandi vinnu verði horft til þeirra tækifæra sem komi fram í skýrslunni. Sérstaka áherslu beri í þessu sambandi að leggja á að farið verði alla leið í samþættingu ferla við gerð skipulagsáætlana, umhverfismats og veitingu framkvæmdaleyfis. Nútíma tæknilausnir geti stutt við og einfaldað alla framkvæmd. Mikilvægt sé að tæknilausnir nái yfir skipulag, umhverfismat og framkvæmdaleyfi. Síðar megi hugsa sér að t.d. rannsóknarleyfi, virkjanaleyfi o.s.frv. verði einnig hluti af þessari tæknilausn.

Orkuveita Reykjavíkur telur í umsögn sinni að einfalda megi ferlið með það að markmiði að gera það skilvirkara. Þá megi einfalda og samþætta ferla samkvæmt lögum um mat á umhverfisáhrifum annars vegar og öðrum lögum sem leiði af sér umhverfismat. Orkuveita Reykjavíkur bendir á mikilvægi þess að lögin endurspegli þær nýju áskoranir sem umhverfi, náttúra og samfélag standi frammi fyrir vegna áhrifa loftslagsbreytinga. Enn fremur þurfi að leggja áherslu á sjálfbæra nýtingu náttúruauðlinda, þar á meðal heitra og kaldra vatnslinda, fyrirbyggjandi aðgerða og aðlögunarhæfni samfélaga vegna loftslags- og náttúruvár. Það sé í samræmi við nýjar áherslur stjórnvalda í loftslags- og orkumálum fyrir Íslands. Orkuveita Reykjavíkur telur að samræma þurfi kröfur og viðmið sem nú komi fram í viðauka I við lögum nr. 106/2000 við það sem við eigi í tilskipun 2011/92. Bendir Orkuveita Reykjavíkur á ósamræmi í kröfum um stærðarviðmið leiðslna til flutnings á gasi og koltvíoxíði (CO2), sbr. ákvæði 3.10 og 3.11 í viðauka I í lögunum sem samsvari ákvæðum 16 a og b í viðauka I í tilskipuninni. Í umsögninni er lagt til að hér á landi verði sömu viðmið látin gilda. Þá er lagt til að frekar verði notast við hugtakið koltvíoxíð frekar en koltvísýring eins og nú sé gert í lögunum.

Fallast má að mestu leyti á þau sjónarmið sem fram koma í umsögnum um áform um lagasetninguna sem höfð var hliðsjón af við gerð frumvarpsins. Rétt er að árétta markmið um að tryggja sem best aðkomu almennings að ákvarðanatöku um framkvæmdir snemma í ferlinu samhliða aukinni skilvirkni í stjórnsýslunni. Starfshópurinn sem vann frumvarpið hefur kynnt sér skýrslu VSÓ um málmeðferð við leyfisveitingar og mat á umhverfisáhrifum og tekið mið af tillögum hennar. Gagna- og samráðsgáttinni er ætlað að vera öflugt stjórntæki í samráði við almenning, umsagnaraðila og aðra hagsmunaaðila. Hvað varðar áform um eina matsskýrslu er tekið fram að þær viðbætur sem felast í athugasemdum og umsögnum er ætlað að verða hluti af áliti Skipulagsstofnunar um umhverfisáhrif framkvæmdarinnar. Gert er ráð fyrir því að gagna- og samráðsgáttin verði þróuð í nánu samstarfi við Stafrænt Ísland og gert er ráð fyrir að nýta megi verkefnið í að samræma enn frekar ferla eftir því sem við getur átt. Vegna athugasemda um stærðarviðmið leiðslna til flutnings á gasi er rétt að taka fram að gerð tillaga um að miða við 10 km í stað 1 km í gildandi lögum, en áfram verði miðað við 50 cm þvermál. Hér á landi hefur í lögum um mat á umhverfisáhrifum í sumum tilfellum verið miðað við lægri þröskuldsgildi fyrir matsskyldu framkvæmda, svo sem varðandi lengd vega, lagna og háspennulína, en lágmarkskrafa tilskipunar ESB gerir kröfu um. Helgast það af aðstæðum hér á landi, svo sem varðandi sjónræn áhrif og röskun á ósnortnu landi.

6. Mat á áhrifum.

Frumvarpið felur í sér tillögu að nýjum heildarlögum um umhverfismat framkvæmda og áætlana. Með því eru efnisatriði núgildandi laga um mat á umhverfisáhrifum og laga um umhverfismat áætlana felld undir sömu löggjöf. Með brottfalli C- flokks framkvæmda minnka umsvif sveitarfélaga í málaflokknum en þau bera samkvæmt núgildandi lögum ábyrgð á ákvörðun um matsskyldu framkvæmda í C- flokki og taka við tilkynningum vegna slíkra framkvæmda. Með breytingunni er málsmeðferð umhverfismats framkvæmda einfölduð nokkuð. Þá er vonast til að samþætting stjórnsýsluferla hafi í för með sér einfaldari og skilvirkari stjórnsýslu. Aukin skilvirkni ætti að vera til hagsbóta fyrir alla aðila, þ.m.t. ríki, sveitarfélög, atvinnulíf og almenning. Gert er ráð fyrir að Skipulagsstofnun þrói og reki stafræna gagna- og upplýsingagátt en þegar er gert ráð fyrir kostnaði í tengslum við hana vegna breytinga á skipulagslögum nr. 123/2010

Um einstakar greinar frumvarpsins.

Um 1. gr.

Í greininni er fjallað um markmið laganna. Frumvarpinu er m.a. ætlað að sameina ákvæði núgildandi laga um umhverfismat framkvæmda og umhverfismat áætlana. Tilskipun 2001/42/EB um umhverfismat áætlana inniheldur sérstakt markmiðsákvæði en tilskipun 2011/92 eins og henni var breytt með tilskipun 2014/52/ESB gerir það ekki en markmið hennar verða dregin af aðfararorðum hennar. Markmiðsákvæði frumvarpsins er dregið af markmiðum tilskipananna tveggja. Grundvallarmarkmið tilskipananna tveggja eru umhverfisvernd og sjálfbær þróun. Tilskipanirnar mæla fyrir um hvernig unið skuli að því markmiði með umhverfismati tiltekinna framkvæmda og áætlana. Tilgangur umhverfismats er að tryggja upplýsta ákvarðanatöku út frá umhverfissjónarmiðum. Báðar leggja tilskipanirnar áherslu á að umhverfissjónarmið séu felld inn í undirbúning framkvæmda eða áætlana snemma í ferlinu þannig að ákvarðanataka geti tekið mið af þeim. Í stórum dráttum má segja að tilgangur mats á umhverfisáhrifum sé þríþættur. Í fyrsta lagi að tryggja upplýsta ákvarðanatöku, það er að segja að upplýsingar um umhverfisáhrif liggi fyrir áður en ákvörðun er tekin um framkvæmd eða áætlun. Grundvallaratriði er að mat á umhverfisáhrifum liggi fyrir áður en ákvörðun er tekin og að matið sé grundvallarþáttur við þá ákvarðanatöku. Í öðru lagi að tryggja tiltekna yfirsýn, samræmingu og samvinnu en mat á umhverfisáhrifum tryggir ákveðna samræmingu og upplýsingaflæði. Í þriðja lagi að tryggja aðkomu almennings að ákvarðanatöku með því að tryggja opna og gagnsæja umfjöllun.

Í a- lið kemur fram að markmið frumvarpsins sé sjálfbær þróun, heilnæmt umhverfi og umhverfisvernd sem skal náð með umhverfimati framkvæmda og áætlana sem eru líklegar til að hafa umtalsverð umhverfisáhrif. Í tilskipun 2001/42/ESB er sett fram markmið að veita víðtæka umhverfisvernd í því skyni að stuðla að sjálfbærri þróun með því að tryggja, í samræmi við tilskipunina, að umhverfismat fari fram á tilteknum skipulags- og framkvæmdaáætlunum sem líklegt er að hafi veruleg áhrif á umhverfið áður en leyfi er veitt fyrir framkvæmd eða ákvörðun tekin um afgreiðslu áætlunar. Tilskipunum 2011/92/ESB og tilskipun 2001/42/EB er ætlað að stuðla að háu verndarstigi fyrir umhverfið og heilbrigði manna. Báðar mæla tilskipanirnar fyrir um að markmiðum þeirra skuli náð með umhverfismati framkvæmda og áætlana sem kunna að hafa í för með sér umtalsverð umhverfisáhrif. Líta ber á umhverfismat sem mikilvægt tæki stjórnvalda til að ná fram markmiðum í umhverfis málum og stuðla að sjálfbærri þróun. Er því mikilvægt að nauðsynlegar upplýsingar liggi fyrir til að hægt sé að taka ákvörðun um tiltekið verkefni með fulla vitneskju um hvaða líkur eru á því að verkefnið hafi veruleg áhrif á umhverfið þannig að umhverfissjónarmið séu felld inn í undirbúning og samþykkt á framkvæmdum og áætlunum sem undir lögin falla. Ákvæði frumvarpsins gera framkvæmdaraðila eða þeim sem ber ábyrgð á áætlanagerð að tryggja að framkvæmd eða áætlun sé metin m.t.t. umhverfisáhrifa.

Í b- lið ákvæðisins segir að markmið frumvarpsins sé skilvirkni við umhverfismat framkvæmda og áætlana. Eins og fram er komið er meginmarkmið heildarendurskoðunar laganna að auka skilvirkni í ákvarðanatöku við mat á umhverfisáhrifum og að tryggja sem best aðkomu almennings og annarra hagsmunaaðila að ferlinu þannig að hún samræmist sem best ákvæðum Árósarsamningsins. Aukin skilvirkni fæst með forsamráði þar sem ferli umhverfismats, leyfisveitinga og annað sem framkvæmdinni tengist er teiknað upp. Þá er fallið frá því tvöfalda samráði sem núgilandi lög um mat á umhverfisáhrifum fela í sér auk þess sem framkvæmdaraðili skilar einni umhverfismatsskýrslu í stað frummatsskýrslu og síðan matsskýrslu. Með landfræðilegri samráðs- og upplýsingagátt er einnig stuðlað að skilvirkni sem og að þátttaka almennings og annarra hagsmunaaðila að ferlinu er styrkt.

 Í c- lið kemur fram markmið um aðkomu almennings að umhverfismati framkvæmda og áætlana og samvinna þeirra aðila sem hafa hagsmuna að gæta eða láta sig málið varða vegna umhverfismats framkvæmda og áætlana. Árósarsamningurinn byggir á því að með því að tryggja almenningi ákveðin réttindi, þ.e. upplýsingarétt um umhverfismál, rétt til að taka þátt í undirbúningi tiltekinna ákvarðana sem áhrif hafa á umhverfið og rétt til þess að fá ákvarðanir endurskoðaðar, geti almenningur með beinum hætti haft áhrif á lífsskilyrði í nútíð og framtíð. Samkvæmt 1. gr. samningsins skal sérhver samningsaðili, í því skyni að stuða að verndun réttinda hvers einstaklings af núverandi og komandi kynslóðum til að lifa í umhverfi, sem er fullnægjandi fyrir heilsu hans og velferð, ábyrgjast rétt til aðgangs að upplýsingum, til þátttöku almennings í ákvarðanatöku og til aðgangs að réttlátri málsmeðferð í umhverfismálum í samræmi við ákvæði samningsins.

Um 2. gr.

Í greininni er mælt fyrir um gildissvið frumvarpsins Tilskipun 2001/42/EB um umhverfismat áætlana fjallar um hvaða áætlanir skuli háðar umhverfismati, hvaða sjónarmið skuli hafa til viðmiðunar við ákvörðun um umhverfismat áætlunar, um málsmeðferð og inntak umhverfismats. Málsmeðferð samkvæmt tilskipuninni felur í sér gerð umhverfismatsskýrslu, kynningu og álitsumleitan meðal stjórnvalda og almennings, ákvörðun þar sem höfð er hliðsjón af umhverfismatsskýrslu, athugasemdum stofnana og almennings, svo og kynningu á ákvörðuninni. Tilskipunin tekur til áætlana sem fjalla um landbúnað, skógrækt, fiskeldi, orkumál, iðnað, samgöngur, meðhöndlun úrgangs, vatnsnýtingu, fjarskipti, ferðaþjónustu eða skipulag byggðaþróunar og landnotkunar. Jafnframt skulu áætlanirnar marka stefnu fyrir leyfisveitingar um framkvæmdir sem falla undir tilskipun um mat á umhverfisáhrifum framkvæmda. Tilskipunin tekur til áætlana stjórnvalda sem eru undirbúnar eða samþykktar af stjórnvöldum og unnar í samræmi við lög eða ákvörðun ráðherra. Ákvæði þessa frumvarps eiga við um alla áætlanagerð sem er háð umhverfismati. Þannig ber að umhverfismeta skipulagsáætlanir sveitarfélaga, þ.e. deiliskipulags-, aðalskipulags- og svæðisskipulagstillögur, og ýmsar aðrar áætlanir opinberra aðila sem varða landnotkun, svo sem samgönguáætlun og skógræktar- og landgræðsluáætlanir.

Gildissvið tilskipunar 2011/92/EB nær til framkvæmda sem kunna að hafa veruleg áhrif á umhverfið. Greina ber á milli framkvæmda sem líklegar eru til að hafa umtalsverð umhverfisáhrif og framkvæmda sem kunna að hafa umtalsverð umhverfisáhrif. Framkvæmdir sem kunna að hafa umtalsverð umhverfisáhrif eru tilgreindar í viðauka sem framkvæmdir í flokki B. Ber framkvæmdaraðila slíkra framkvæmda að bera undir Skipulagsstofnun hvort umrædd framkvæmd skuli háð mati á umhverfisáhrifum. Nefnast þær framkvæmdir tilkynningarskyldar framkvæmdir í frumvarpinu. Skipulagsstofnun tekur um það ákvörðun byggt á viðmiðum sem tilgreind eru í viðauka III við tilskipun 2011/92/ESB en efni hans er sett fram í 2. viðauka við þetta frumvarp.

Í a- lið kemur fram að skipulagsáætlanir og breytingar á þeim samkvæmt skipulagslögum falli undir lögin. Skipulagslög gera ráð fyrir að skipulagsáætlanir og breytingar á þeim skuli umhverfismetnar en nokkur óvissa ríkti hvort um það færi ávallt samkvæmt lögum um umhverfismat áætlana. Með lögum nr. 96/2019 um breytingu á lögum um mat á umhverfisáhrifum var gerð breyting á 4. mgr. 12. gr. skipulagslaga nr. 123/2010 þar sem mælt var fyrir um að um umhverfismat skipulagsáætlana færi samkvæmt lögum um umhverfismat áætlana. Þannig er gert ráð fyrir að frumvarpið taki til umhverfismats allra skipulagsáætlana og breytinga á þeim samkvæmt skipulagslögum.

Í b- lið segir að lögin taki til annarra áætlana og breytinga á þeim sem marki stefnu um leyfisveitingar til framkvæmda falla undir lögin og séu undirbúnar og/eða afgreiddar af stjórnvöldum og unnar samkvæmt lögum eða ákvörðun ráðherra. Í lögum um umhverfismat áætlana er vísað til áætlana samkvæmt lögunum sem skipulagsáætlana eða framkvæmdaáætlana sem er þýðing á hugtökunum „plans“ og „programmes“. Hugtakið framkvæmdaáætlun kann að vera skilið með full takmarkandi hætti og er því hér stuðst við hugtakið áætlun. Áætlanir samkvæmt tilskipuninni þurfa að uppfylla tvö grunnskilyrði til að falla undir gildissvið hennar. Annars vegar að marka stefnu er varðar leyfisveitingar til framkvæmda sem tilgreindar eru í tilskipun um mat á umhverfisáhrifum framkvæmda. Orðasambandið „marka stefnu er varðar leyfisveitingar til framkvæmda“  vísar til áætlana sem setja viðmið eða skilyrði sem eru leiðbeinandi eða sem leggja skal til grundvallar við leyfisveitingar til framkvæmda. Það getur varðað viðmið eða skilyrði sem setja takmarkanir á hvers konar starfsemi eða að framkvæmdir séu heimilar á tilteknu svæði, sem umsækjandi um leyfi þarf að uppfylla til að leyfi sé veitt, eða sem eru sett í þeim tilgangi að viðhalda tilteknum einkennum á viðkomandi svæði. Hins vegar þarf viðkomandi áætlun að vera háð undirbúningi og/eða samþykki stjórnvalda og unnin samkvæmt lögum eða ákvörðun ráðherra. Sem dæmi um áætlanir í þessum skilningi eru:

* 1. Landgræðsluáætlun, sbr. 6. gr. laga um landgræðslu nr. 155/2018. Samkvæmt greininni skal ráðherra eigi sjaldnar en á fimm ára fresti gefa út landgræðsluáætlun til tíu ára í senn. Í landgræðsluáætlun skal kveðið á um framtíðarsýn og stefnu stjórnvalda í landgræðslu með hliðsjón af markmiðum laga um landgræðslu. Áætlunin skal stuðla að framförum í mati á jarðvegsvernd. Í áætluninni skal gera grein fyrir markmiðum stjórnvalda um hvernig nýting lands styður best við atvinnu og byggðir í landinu, hvernig gæði lands eru best varðveitt og hvernig efla megi og endurheimta vistkerfi sem skert hafa verið og koma með tillögur um breytingar á nýtingu lands, t.d. friðun fyrir tiltekinni nýtingu þar sem það á við. Jafnframt skal horft til þess að nýta betur fjármagn og mannafla og samþætta áætlunina við aðrar áætlanir ríkis og sveitarfélaga sem og alþjóðlegar skuldbindingar.
	2. Landshlutaáætlanir skv. 4. gr. laga nr. 95/2006 um landshlutaverkefni í skógrækt sem gera skal fyrir hvert landshlutaverkefni. Áætlunin skal ná yfir 40 ár og taka mið af bæði skógræktarlegum og hagrænum forsendum. Áætlunina, eða einstaka þætti hennar, skal endurskoða á 10 ára fresti, eða oftar ef ljóst er að forsendur áætlunar bresta, og leiðrétta ef afgerandi frávik verða.
	3. Í lögum um raforkuver, nr. 60/1981, með síðari breytingum, eru tilteknar virkjanir sem Alþingi veitir ríkisstjórn eða iðnaðarráðherra heimild til að samþykkja og veita leyfi fyrir.
	4. Samgönguáætlun, sbr. 2. gr. laga um samgönguáætlun, nr. 33/2008, sbr. einnig 4. gr. sömu laga. Markmið laga um samgönguáætlun er að samræma áætlanagerð við framkvæmdir og rekstur í samgöngumálum. Það skal gert með samgönguáætlun til fimmtán ára og fimm ára aðgerðaáætlun sem er hluti af og innan ramma samgönguáætlunar. Á grundvelli framangreindra laga var samþykkt á Alþingi 29. júní 2020 þingsályktun um samgönguáætlun fyrir árin 2020–2034. Ráðherra leggur tillögu til þingsályktunar um samgönguáætlun fyrir Alþingi. Í samgönguáætlun, sem er til fimmtán ára, skal m.a skilgreina það grunnkerfi sem ætlað er að bera meginþunga samgangna og gera skal grein fyrir ástandi og horfum í samgöngum í landinu. Við gerð samgönguáætlunar skal m.a. byggja á þeim meginmarkmiðum að samgöngur séu greiðar, hagkvæmar, öruggar og umhverfislega sjálfbærar auk þess sem þær stuðli að jákvæðri byggðaþróun. Ráðherra leggur einnig fyrir Alþingi tillögu til þingsályktunar um fimm ára áætlun samgönguáætlunar sem tekur til nánari sundurliðunar hennar og er hún hluti af fimmtán ára áætluninni. Í fimm ára áætluninni skal m.a. vera áætlun fyrir hvert ár tímabilsins, fyrir hverja stofnun og fyrirtæki samgöngumála sem eiga undir samgönguráðuneytið. Sundurliðun fjögurra ára áætlunar skal hagað þannig að ábyrgð og fjárheimildir hverrar stofnunar og fyrirtækis komi skýrt fram. Gerð skal grein fyrir fjáröflun og útgjöld skulu sundurliðuð eftir einstökum framkvæmdum, rekstri, þjónustu og viðhaldi eftir því sem við á. Í fjögurra ára áætlun skal m.a. vera sundurliðun í samræmi við uppsetningu fjárlaga. Tekjur og gjöld fjögurra ára áætlunar skulu rúmast innan ramma samgönguáætlunar. Hún fellur því ekki undir ákvæði frumvarpsins nema um það væri að ræða að í henni væru teknar ákvarðanir sem breyttu stefnumótun fimmtán ára samgönguáætlunar.
	5. Þingsályktun um stefnumótandi byggðaáætlun, sbr. 3. gr. laga um byggðaáætlun og sóknaráætlanir nr. 69/2015. Þingsályktun um Þingsályktun um stefnumótandi byggðaáætlun fyrir árin 2018 – 2024 var lögð fram á Alþingi og samþykkt þann 11. júní 2018. Ráðherra leggur tillögu til þingsályktunar um áætlunina fyrir Alþingi. Hún skal lýsa stefnu ríkisins í byggðamálum hverju sinni og samhæfingu við aðra stefnumótun og áætlanagerð hins opinbera.
	6. Kerfisáætlun, sbr. 9. gr. a raforkulaga, nr. 65/2003, þar sem mælt er fyrir um að flutningsfyrirtæki skv. 8. gr. laganna leggi árlega fyrir Orkustofnun til samþykktar kerfisáætlun um uppbyggingu flutningskerfis raforku. Í kerfisáætlun skal felast langtímaáætlun  kerfisáætlunar sem sýnir þá þætti í meginflutningskerfinu sem fyrirhugað er að byggja upp eða uppfæra á næstu tíu árum og tímaáætlun þeirra og framkvæmdaáætlun kerfisáætlunar sem sýnir ákvarðanir um fjárfestingar í flutningskerfinu sem hafa þegar verið teknar og fjárfestingar sem þarf að ráðast í á næstu þremur árum og tímaáætlun þeirra. Í framkvæmdaáætlun skal greining valkosta útskýrð og rökstuddur sá kostur sem valinn er. Einnig má nefna raforkuskýrslu sem ráðherra leggur fyrir Alþingi á tveggja ára fresti skv. 39. gr. raforkulaga en í henni á m.a. fjalla um þjóðhagslega þýðingu áætlaðra framkvæmda á sviði raforkumála og áhrif þeirra á atvinnulíf og byggð í landinu.

Í c- lið 1. mgr. eru afmarkaðar þær framkvæmdir sem falla undir lögin, en það eru framkvæmdir sem tilteknar eru í 1. viðauka. Leggja ber mat á hvort framkvæmdir sem kunna að hafa umtalsverð umhverfisáhrif skuli háðar umhverfismati en er þar átt við framkvæmdir í flokki B sem einnig nefnast tilkynningarskyldar framkvæmdir. Framkvæmdir sem líklegar eru til að hafa umtalsverð umhverfisáhrif, þ.e. framkvæmdir í flokki A, skulu ávallt háðar mati á umhverfisáhrifum.

Í 2. mgr. kemur fram að óverulegar breytingar á áætlunum eru ekki háðar umhverfismati. Óverulegar breytingar eru breytingar sem ekki eru taldar líklegar til að hafa í för með sér veruleg áhrif á umhverfið. Í 10. gr. laga um umhverfismat áætlana eru sett fram viðmið um hvort líklegt sé að umhverfisáhrif áætlunar verði veruleg en um er að ræða viðmið samkvæmt II. viðauka við tilskipun 2001/42/EB. Lagt er til að í málsgreininni verði mælt fyrir um meginsjónarmið við mat á því hvort að breytingar á áætlun teljist verulegar en að í reglugerð verði sett ítarlegri fyrirmæli á grunni II. viðauka við tilskipunina.

Í 3. mgr. segir að lögin gildi ekki um áætlanir sem gerðar eru í þeim eina tilgangi að þjóna öryggi eða vörnum ríkisins eða almannavörnum. Er hér um að ræða þrönga undantekningu í samræmi við tilskipunina. Orðalagið er lítillega breytt frá núgildandi lögum til að afmarka nánar þröng gildissvið undantekningarinnar. Þá gilda lögin ekki um fjárhags- og fjárlagaáætlanir svo sem fjárlög ríkisins, fjárhagsáætlanir sveitarfélaga og aðra slíka áætlanagerð. Slíkar áætlanir mæla þó gjarnan fyrir um fjármögnun áætlana sem heyra undir lögin.

Um 3. gr.

Í greininni er að finna skilgreiningar á ýmsum hugtökum sem koma fram í frumvarpinu.

Áætlun er skilgreind sem áætlun sem markar stefnu er varðar leyfisveitingar til framkvæmda samkvæmt þessum lögum og er undirbúin og/eða samþykkt af stjórnvöldum og unnin samkvæmt lögum eða ákvörðun ráðherra. Eins og fram er komið er horfið frá hugtakanotkuninni „skipulags- og framkvæmdaáætlanir“.

Samkvæmt núgildandi lögum um mat á umhverfisáhrifum er leyfi til framkvæmda skilgreint sem framkvæmdaleyfi og byggingarleyfi samkvæmt skipulagslögum og lögum um mannvirki og önnur leyfi til starfsemi og framkvæmda samkvæmt sérlögum sem um viðkomandi framkvæmd gilda. Í framkvæmd hefur hugtakið talið taka til allra leyfa sem afla þarf í tengslum við umrædda framkvæmd en þau leyfi tengjast ekki endilega umhverfismati. Þannig úrskurðaði úrskurðarnefnd umhverfis- og auðlindamála t.a.m. í málum 3 og 4/2019 að nýtingarleyfi Orkustofnunar til nýtingar á grunnvatni fæli í sér leyfi til framkvæmda samkvæmt lögum um mat á umhverfisáhrifum. Lagt er til að afmarka skilgreininguna nánar þannig að um sé að ræða leyfi sem veitir heimild til að hefja þá framkvæmd og/eða starfsemi sem fellur undir lögin. Núgildandi lög um mat á umhverfisáhrifum og frumvarp þetta gera tilteknar kröfur til leyfisveitenda sem bera ábyrgð á útgáfu leyfa til framkvæmda. Þannig ber þeim að leggja til grundvallar útgáfu leyfis umhverfismat viðkomandi framkvæmdar, gera grein fyrir samræmi niðurstöðu Skipulagsstofnunar um umhverfisáhrif framkvæmdarinnar og leyfisútgáfunni, setja skilyrði um mótvægisaðgerðir, kynna leyfi opinberlega með vísan í kæruheimildir og hafa eftirlit með framkvæmdinni. Auk þeirra megin leyfa sem framkvæmdir sem falla undir lögin og starfsemi sem þeim fylgir er háð, geta framkvæmdir kallað á ýmis önnur leyfi og heimildir en mikilvægt er að skilið sé á milli þeirra leyfa til framkvæmda sem uppfylla þurfa skilyrði þessara laga og varða megin þætti framkvæmda og umhverfisáhrif þeirra og annarra leyfa og heimilda sem kann að þurfa að afla vegna þeirra framkvæmda sem falla undir lögin. Leyfisveitingar sem teldust vera „leyfi til framkvæmda“ samkvæmt þessu frumvarpi eru:

1. Framkvæmdaleyfi samkvæmt skipulagslögum
2. Byggingarleyfi samkvæmt lögum um mannvirki
3. Starfsleyfi Umhverfisstofnunar samkvæmt lögum um hollustuhætti og mengunarvarnir og lögum um meðhöndlun úrgangs.
4. Nýtingarleyfi Orkustofnunar samkvæmt lögum um rannsóknir og nýtingu auðlinda og lögum um eignarrétt íslenska ríkisins að auðlindum hafsbotnsins
5. Rekstrarleyfi Matvælastofnunar samkvæmt lögum um fiskeldi
6. Virkjunarleyfi Orkustofnunar samkvæmt raforkulögum
7. Starfsleyfi heilbrigðiseftirlits samkvæmt lögum um hollustuhætti og mengunarvarnir og lögum um meðhöndlun úrgangs ef leyfið varðar megin þætti framkvæmdar og starfsemi sem henni fylgir.

Dæmi um leyfisveitingar sem ekki teldust til leyfis til framkvæmda samkvæmt frumvarpinu eru:

1. Heimildir Minjastofnunar til að raska fornleifum.
2. Leyfi Fiskistofu samkvæmt lögum um lax- og silungsveiði
3. Starfsleyfi heilbrigðiseftirlits samkvæmt lögum um hollustuhætti og mengunarvarnir og lögum um meðhöndlun úrgangs fyrir afmörkuðum og óverulegum þáttum framkvæmdar og starfsemi sem henni fylgir sem varða umhverfisáhrif hennar óverulega. Dæmi: Vinnubúðir á byggingartíma.
4. Byggingarleyfi samkvæmt lögum um mannvirki fyrir afmörkuðum og óverulegum þáttum framkvæmdar og starfsemi sem henni fylgir sem varða umhverfisáhrif hennar óverulega. Dæmi: Vinnubúðir á byggingartíma.
5. Rekstrarleyfi sýslumanns fyrir veitinga- og gististaði
6. Heimildir landeigenda til framkvæmda á þeirra landi.
7. Heimildir forsætisráðuneytis til framkvæmda á þjóðlendum.
8. Heimildir Skógræktarinnar til að fella skóg.
9. Heimildir náttúruverndaryfirvalda til framkvæmda á náttúruverndarsvæðum.

Lagt er til að notast við hugtakið umhverfismatsskýrsla fyrir skýrslu um mat á umhverfisáhrifum hvort sem um er að ræða framkvæmd eða áætlun.

Í núgildandi lögum um mat á umhverfisáhrifum eru umtalsverð umhverfisáhrif skilgreind sem „veruleg óafturkræf umhverfisáhrif eða veruleg spjöll á umhverfinu sem ekki er hægt að fyrirbyggja eða bæta úr með mótvægisaðgerðum.“ Ljóst er að þessi skilgreining er ekki í samræmi við hugtakið „significant effect“ samkvæmt tilskipun 2011/92/ESB. Með hugtakinu „significant environmental effect“, er átt við öll merkjanleg áhrif sem geta hvort heldur sem er verið jákvæð eða neikvæð. Í hugtakinu felst öll áhrif sem talin verða það veigamikil að þau gefi tilefni til umhverfismats. Í leiðbeiningariti framkvæmdastjórnar ESB kemur fram að hugtakið significant environmental effect sé ekki sérstaklega skilgreint enda geti það verið breytilegt eftir eðli framkvæmdar. Skilgreining núgildandi laga hefur valdið vandkvæðum við framkvæmd núgildandi laga um mat á umhverfisáhrifum. Er því lagt til að horfið verði frá sérstakri skilgreiningu hugtaksins.

Hugtakið vöktun er skilgreint en það hefur ekki verið skilgreint í lögum um mat á umhverfisáhrifum eða lögum um umhverfismat áætlana. Rétt þykir að skilgreina hugtakið enda mikilvægur liður við framkvæmd umhverfismats og eftirfylgni.

Um 4. gr.

Ákvæðið er í óbreyttri mynd frá núgildandi 4. gr. b. laga um mat á umhverfisáhrifum. Ákvæðið tekur til umhverfismats framkvæmda jafnt sem áætlana.

Með greininni er tekið upp ákvæði 1. mgr. 3. gr. tilskipunar 2011/92/ESB. Betur þykir fara á að viðfangsefni umhverfismats sé sett fram sem sérákvæði eins gert er í 1. mgr. 3. gr. tilskipunarinnar enda er ákvæðið talið vera eitt af grundvallarákvæðum tilskipunarinnar.

Í  a-lið segir að mat á umhverfisáhrifum skuli fela í sér mat á áhrifum á menn, heilbrigði manna og samfélag. Samfélag og menn eru hluti af umhverfi samkvæmt skilgreiningu núgildandi laga á hugtakinu umhverfi.  Við mat á umhverfisáhrifum ber einnig að horfa til áhrifa framkvæmdarinnar á samfélag og byggt umhverfi enda eru umhverfi og samfélag óaðskiljanlegir þættir. Því ber að taka þætti sem varða samfélag og byggt umhverfi með í reikninginn við umhverfismat. Í tilfelli umhverfismats vegaframkvæmda gæti það til dæmis snert þætti er varða vegalengdir, ferðatíma, slysahættu og umferðaröryggi.

Í b-lið segir að mat á umhverfisáhrifum feli í sér mat á áhrifum á líffræðilega fjölbreytni, með sérstaka áherslu á tegundir og búsvæði sem njóta verndar. Tilskipun 2011/92/ESB mælir fyrir um að í umhverfismati skuli  greina, lýsa og meta, með tilliti til viðkomandi framkvæmdar, bein og óbein umtalsverð áhrif m.a. á líffræðilega fjölbreytni, með sérstaka áherslu á tegundir og búsvæði sem njóta verndar tilskipunar 92/43/EBE (tilskipun ráðsins um vernd náttúrulegra vistgerða/búsvæða) og tilskipunar 2009/147/EB (tilskipun Evrópuþingsins og ráðsins um vernd villtra plöntu- og dýrategunda). Ísland hefur ekki innleitt framangreindar tilskipanir þar sem hvorug þeirra er hluti af EES-samningnum. Ísland er hins vegar aðili að samningi Sameinuðu þjóðanna um líffræðilega fjölbreytni (CBD) sem fjallar um varðveislu líffræðilegrar fjölbreytni. Einnig er Ísland aðili að Bernarsamningnum um villtar plöntur og dýr og Ramsarsamningnum um votlendi sem gegna báðir mikilvægu hlutverki er varðar líffræðilega fjölbreytni. Ísland hefur því undirgengist skyldur er varða varðveislu líffræðilegrar fjölbreytni á grundvelli framangreindra samninga.

 Í c-lið kemur fram meta skuli áhrif á land, landslag, víðerni, jarðmyndanir, jarðveg, vatn, loft og loftslag. Þessa þætti er nú þegar að finna í skilgreiningu á hugtakinu umhverfi ef frá er talið land, víðerni og loftslag. Með breytingu á tilskipuninni er land og loftslag nú tilgreint meðal þeirra þátta sem horfa ber til við mat á umhverfisáhrifum framkvæmdar. Jarðmyndanir eru ekki tilgreindar í tilskipuninni en þær hafa hins vegar verið tilgreindar í íslenskri löggjöf frá upphafi sem endurspeglar sérstöðu jarðfræði og jarðmyndana hér á landi. Í ljósi þess er hér lagt til að þær verði áfram hluti af efni mats á umhverfisáhrifum. Víðerni eru ekki heldur tilgreind í tilskipuninni né í núgildandi skilgreiningu á umhverfi í lögum um mat á umhverfisáhrifum. Rétt þykir hins vegar tiltaka víðerni í upptalningu í þessari grein þar sem víðerni er eitt af verndarmarkmiðum 3. gr. náttúruverndarlaga, nr. [60/2013](https://www.althingi.is/lagas/149a/2013060.html), þar sem segir að stefnt skuli að því að standa vörð um óbyggð víðerni landsins.
    Í d-lið kemur fram að meta skuli áhrif á efnisleg verðmæti og menningarminjar.

Í e-lið er vísað til næmi framkvæmdarinnar fyrir hættu á stórslysum og náttúruhamförum. Í 15. gr. aðfaraorða tilskipunar 2014/52/ESB kemur fram að til þess að tryggja vernd umhverfisins þurfi að gera varúðarráðstafanir vegna þeirra framkvæmda sem eru líklegar til að hafa mikil umhverfisáhrif vegna næmi þeirra fyrir stórslysum og náttúruhamförum eins og flóðum, hækkun sjávarborðs eða jarðskjálftum. Þegar um sé að ræða slíka framkvæmd þurfi að meta næmi hennar fyrir stórslysum og náttúruhamförum. Einnig þarf að meta hver sé áhættan af því að stórslys og náttúruhamfarir eigi sér stað og hverjar séu líkurnar á að umhverfið verði fyrir neikvæðum áhrifum. Einnig segir að til þess að forðast tvítekningu þá eigi að vera mögulegt að nýta sér tiltækar upplýsingar í áhættumati sem hafi farið fram á grundvelli tilskipunar [2012/18/ESB](https://www.efta.int/eea-lex/32012L0018) um varnir gegn hættu á stórslysum af völdum hættulegra efna. Framangreind tilskipun hefur verið innleidd hér á landi með reglugerð nr. 1050/2017 um varnir gegn hættu á stórslysum af völdum hættulegra efna.
    Í f-lið er vísað til samspils þeirra þátta sem nú þegar hafa verið taldir upp í a–e-lið.

Um II. kafla

Í kaflanum eru sett fram ákvæði um stjórnsýslu, samráðsgátt Skipulagsstofnunar, forsamráð og sameiningu skýrslugerðar og samþættingu samráðs. Ákvæðum um samráðsgátt, forsamráð og sameiningu skýrslugerðar og samþættingu samráðs er ætla að stuðla að skilvirkri málsmeðferð.

Um 5. gr.

Greinin fjallar um þau stjórnvöld sem fara með stjórn og framkvæmd þeirra mála sem lögin taka til. Ráðherra fer með yfirstjórn þeirra mála sem lögin taka til en Skipulagsstofnun er ráðherra til aðstoðar. Hlutverk Skipulagsstofnunar er afmarkað í stafliðum a- f. Liðir a – e eru efnislega í samræmi við ákvæði 4. gr. núgildandi laga um mat á umhverfisáhrifum sem og 4. gr. laga um umhverfismat áætlana. F- liður er nýmæli en þar er mælt fyrir um hlutverk Skipulagsstofnunar við starfrækslu samráðs- og upplýsingagáttar um umhverfismat framkvæmda og áætlana.

Um 6. gr.

Gert er ráð fyrir að í landfræðilegri gagna- og samráðsgátt Skipulagsstofnunar verði færðar inn allar upplýsingar og gögn um skipulagsáætlanir umhverfismatsskýrslur. Gert er ráð fyrir að allt samráð við almenning og hagsmunaaðila eigi sé stað á þeim vettvangi. Er því mælt fyrir um að t.d. gögn tengd kynningarfundum séu aðgengileg á gáttinni. Greinin mælir fyrir um skyldubundna notkun gáttarinnar. Þannig skulu almenningur og umsagnaraðilar koma sínum sjónarmiðum á framfæri í gáttinni. Auk þess að vera samráðsvettvangur er einnig gert ráð fyrir að gáttin sé upplýsingaveita fyrir hvern þann sem þarf að fá upplýsingar um gildandi skipulagsáætlanir, umhverfismat framkvæmda og áætlana eða framkvæmdaleyfi.

Um 7. gr.

Ákvæðið er nýmæli ætlað til að stuðla að skilvirku ferli mats á umhverfisáhrifum. Í forsamráði felst samráð stjórnvalda og framkvæmdaraðila um hvernig best sé að haga framkvæmd mats á umhverfisáhrifum. Skipulagsstofnun leiðir saman framkvæmdaraðila og leyfisveitanda í þeim tilgangi að undirbúa ferli verkefnisins og skipuleggja framhald vinnunnar. Fyrirmynd ákvæðisins er ákvæði 8. gr. finnskra laga um mat á umhverfisáhrifum (*Lag om förfarandet vid miljökonsekvensbedömning)*.

Með greininni er lagt til að Skipulagsstofnun bjóði upp á vettvang og haldi utan um forsamráð um fyrirhugaða framkvæmd. Markmið forsamráðs er meðal annars að skipuleggja og auðvelda málsmeðferð vegna umhverfismats, skipulagningar og leyfis í heild, sem og upplýsingagjöf milli framkvæmdaraðila og stjórnvalda. Með forsamráði fæst yfirsýn yfir feril verkefnisins og þær upplýsingar sem afla þarf. Ef vel tekst til í forsamráði má forðast tafir á síðari stigum verkefnis. Í ákvæðinu kemur fram að markmið forsamráðs sé að stuðla að skilvirku ferli umhverfismats, skipulags og leyfisveitinga sem framkvæmdin kallar á og að greiða fyrir veitingu upplýsingar á milli framkvæmdaraðila og stjórnvalda auk þess að stuðla að auknum gæðum rannsókna og gagna. Forsamráði er ekki ætlað að vera viðbótar skref í gerð umhverfismats heldur er um að ræða fyrirmæli um vinnubrögð sem eru til þess fallin að auka fyrirsjáanleika í því ferli sem fram undan er og koma í veg fyrir ágreining sem kynni að verða á síðari stigum málsins.

Í 2. mgr. er lagt til að við forsamráð skuli taka afstöðu til þess hvort að málsmeðferð vegna framkvæmdar og skipulagsgerðar sé sameinuð. Það er í samræmi við markmið forsamráðs að stuðla að aukinni skilvirkni og straumlínulögun ferlisins.

Í 3. mgr. er lagt til að forsamráð skuli fara fram eins snemma á undirbúningsstigi framkvæmdar og unnt er.

Um 8. – 10. gr.

Ákvæði 8. – 10. gr. frumvarpsins eru efnislega í samræmi við ákvæði 17. gr. núgildandi laga um mat á umhverfisáhrifum. Lagt er til að efnisatriði 17. gr. núgildandi laga séu sett fram í þremur stökum ákvæðum.

Í 8. gr. frumvarpsins er lagt til að kveðið verði á um heimild til að sameina skýrslugerð um umhverfismat framkvæmdar og um umhverfismat skipulagstillögu samkvæmt skipulagslögum. Þá er heimilt að sameina kynningu fyrir almenningi og umsagnaraðilum samkvæmt frumvarpinu og skipulagslögum. Sameiginleg málsmeðferð mats á umhverfisáhrifum á grundvelli ákvæða frumvarpsins og skipulagslaga getur átt við þegar framkvæmd sem er tilkynningarskyld til ákvörðunar um matsskyldu eða matsskyld framkvæmd er meginefni þeirrar skipulagstillögu sem í hlut á. Þar getur verið um að ræða nýtt deiliskipulag eða breytingu á svæðisskipulagi, aðalskipulagi og deiliskipulagi. Vert er að taka fram að heimild til slíkrar sameiningar skýrslugerðar og samræmingu málsmeðferðar var lögfest með lögum nr. 96/2019 með breytingu á lögum um mat á umhverfisáhrifum og skipulagslögum. Með þessu frumvarpi er lögð til breyting á samsvarandi heimild skipulagslaga til samþættingar þar sem sveitarfélag geti falið framkvæmdaraðila gerð tillagna að skipulagi. Þá er með frumvarpi þessu innleitt forsamráð en gert er ráð fyrir að þar verði tekin afstaða til þess hvort að málsmeðferðin verði sameinuð. Með skýrslugerð er átt við matsáætlun og matsskýrslu framkvæmdaraðila varðandi umhverfismatið og lýsingu, umhverfisskýrslu og greinargerð sveitarfélags varðandi skipulagsgerðina. Þannig kallar sameining skýrslugerðar á aðkomu framkvæmdaraðila og sveitarfélags, sem einnig afgreiðir umsóknir um framkvæmdaleyfi skv. skipulagslögum og reglugerð um framkvæmdaleyfi.

Augljós ávinningur er af sameiningu og samþættingu málsmeðferðar. Mörg dæmi eru um að ferli nauðsynlegra skipulagsbreytinga hefjist ekki fyrr en að loknu mati á umhverfisáhrifum framkvæmdarinnar og lengist stjórnsýslulegur undirbúningur framkvæmdarinnar þeim tíma sem nauðsynleg skipulagsbreyting tekur. Til eru dæmi um að skipulagi sé breytt samhliða matsferli framkvæmdar en þá getur niðurstaða valkostagreiningar umhverfismats kallað á nýja breytingu á skipulagsáætlunum að matinu loknu.

Í 9. gr. frumvarpsins er lagt til að mælt verði fyrir um sameiningu umhverfismats samkvæmt öðrum lögum. Ákvæðið er í samræmi við 2. mgr. 17. gr. núgildandi laga um mat á umhverfisáhrifum. Ákvæði 3. mgr. 2. gr. tilskipunar 2011/92/EB eins og henni var breytt með tilskipun 2014/52/ESB er ætlað að mæla fyrir um samræmda og sameiginlega málsmeðferð. Þetta hefur verið kallað straumlínulögun (e. streamlining). Ákvæði 3. mgr. 2. gr. tilskipunarinnar um samræmda og sameiginlega málsmeðferð á einungis við um það þegar skylda til að meta umhverfisáhrif framkvæmdar leiðir af tilskipuninni og jafnframt annarri löggjöf ESB. Innleiðingu viðkomandi ESB löggjafar í íslenskan rétt er þannig háttað að um umhverfismat framkvæmda eða áætlana er vísað til laga um mat á umhverfisáhrifum eða lög um umhverfismat áætlana.  Í ljósi þess verður vart séð að þau tilvik muni koma upp þar sem taka þarf afstöðu til þess hvort samræma þurfi umhverfismat á grundvelli framangreindrar löggjafar ESB eins og hún er innleidd í íslenskan rétt. Hins vegar má benda á að í annarri löggjöf getur verið að finna ákvæði sem verða mat á áhrifum sem hentugt yrði að samræma umhverfismati samkvæmt þessu frumvarpi.

Ákvæði 10. gr. er óbreytt frá 3. mgr. 17. gr. núgildandi laga um mat á umhverfisáhrifum.

Um III. kafla

Í kaflanum er fjallað um umhverfismat áætlana. Utan 11. gr. kallast ákvæði kaflans á við ákvæði núgildandi laga um umhverfismat áætlana. Lögð eru til heldur styttri ákvæði heldur en núgildandi lög um umhverfismat áætlana þar sem horft er til þess að lögin setji meginrammann en ákvæðin útfærð nánari í reglugerð sbr. það sem fram kemur í almennum athugasemdum við frumvarpið.

Um 11. gr.

Lagt er til að ferli umhverfismats áætlunar sé lýst í sérstöku ákvæði í samræmi við sambærilegt ákvæði um umhverfismat framkvæmda.

Um 12. gr.

Ákvæði 12. gr. frumvarpsins samsvarar 5. gr. núgildandi laga um umhverfismat áætlana. Í greininni er fjallað um hver ber ábyrgð á gerð umhverfismats áætlana og hvenær í vinnsluferli áætlunar unnið skal að umhverfismati. Sá sem ber ábyrgð á viðkomandi áætlanagerð er fellur undir frumvarpið ber jafnframt ábyrgð á umhverfismati hennar, þ.e. að umhverfismat áætlunarinnar falli inn í og sé hluti af vinnsluferli viðkomandi áætlunar. Þannig ber t.d. samgönguráðherra og eftir atvikum undirstofnanir samgönguráðuneytisins ábyrgð á umhverfismati samgönguáætlunar.

 Í 2. mgr. kemur fram skilyrði um tímasetningu umhverfismats en lagt er til að það skuli liggja fyrir áður en áætlunin er endanlega samþykkt af viðkomandi stjórnvaldi eða áður en hún er lögð fram á Alþingi. Skilyrði um tímasetningu matsins felur jafnframt í sér að unnt eigi að vera að taka tillit til niðurstaðna umhverfismats í endanlegri áætlun.

Um 13. gr.

Greinin samsvarar 6. gr. núgildandi laga um umhverfismat áætlana og mælir fyrir um þær upplýsingar sem skulu koma fram í umhverfismatsskýrslu sbr. I. viðauka tilskipunar 2001/42/EB. Ákvæðið eins og það er lagt til í þessu frumvarpi er nokkuð umorðað frá núgildandi 6. gr. til einföldunar en gert er ráð fyrir ítarlegri fyrirmælum um efni umhverfismatsskýrslu áætlunar í reglugerð. Fram kemur að samráð skuli haft við Skipulagsstofnun um umfang og nákvæmni umhverfismatsins en samkvæmt tilskipuninni skulu aðildarríki tilgreina yfirvöld, sem samráð skal haft við þegar tekin er ákvörðun um umfang og nákvæmni upplýsinganna sem eiga að koma fram í umhverfismatsskýrslu.

Um 14. gr.

Ákvæðið samsvarar 7. gr. núgildandi laga um umhverfismat áætlana og fjallar um kynningu áætlunar og umhverfisskýrslu. Kynningartíminn er 6 vikur og skal áætlun kynnt áður en hún er endanlega afgreidd eða lögð fyrir Alþingi. 1. og 3. mgr. núgildandi 7. gr. er steypt saman en því er ekki ætlað að hafa efnislega breytingu í för með sér. Í 4. mgr. 7. gr. núgildandi laga um umhverfismat áætlana er mælt fyrir um að auglýst skuli að lágmarki í Lögbirtingablaðinu, í einu dagblaði sem gefið er út á landsvísu og jafnframt kynna hana á netinu. Í samræmi við áherslu á rafræna stjórnsýslu er lagt til að 4. mgr. 7. gr. núgildandi laga verði ekki tekin upp í frumvarpið en að í 1. mgr. komi fram að tillaga að áætluninni og gögn henni tengd skuli vera aðgengileg á netinu en að öðru leyti .

Ákvæði 2. mgr. kveður á um að heimilt sé að víkja frá kynningartíma skv. 1. mgr. sé kveðið á um annan kynningartíma lögum samkvæmt. Sem dæmi gæti ákvæðið tekið til kynningar á óverulegum breytingum á skipulagsáætlunum samkvæmt Skipulagslögum þar sem heimilt er að víkja frá 6 vikna athugasemdafresti.

Um 15. gr.

Greinin samsvarar 9. gr. núgildandi laga um umhverfismat áætlana og fjallar um afgreiðslu þeirra áætlana sem eru háðar umhverfismati. Greinin leggur þá skyldu á ábyrgðaraðila viðkomandi áætlunar að hafa hliðsjón af umhverfismatsskýrslu og athugasemdum sem hafa borist við hana, eftir atvikum frá öðrum ríkjum. Í þeim tilvikum sem áætlun er afgreidd af Alþingi sem frumvarp þingsályktunartillaga ber ábyrgðaraðili tillögunnar ábyrgð á kynningu hennar áður en hún er lögð fyrir Alþingi. Í 3. mgr. er lagt til að kynning skuli aðgengileg á netinu og jafnframt send umsagnaraðilum. Í samræmi við önnur ákvæði frumvarpsins er lagt til að fallið verði frá fyrirmælum um kynningu í Lögbirtingablaði og víðlesnu dagblaði.

Um IV. kafla.

Kaflinn fjallar um umhverfisáhrif framkvæmda. Í kaflanum er mælt fyrir um ferli umhverfismats framkvæmda allt frá ákvörðun um matsskyldu fram að útgáfu leyfis til framkvæmda.

Um 16. gr.

Greinin svarar til 4. gr. a núgildandi laga og g- liðar 2. mgr. 1. gr. tilskipunar 2011/92/ESB eins og henni var breytt með 1. gr. breytingatilskipunar 2014/52/ESB. Greinin endurspeglar ferlið eins og það er sett fram í þessu frumvarpi. Tilgangur ákvæðisins er að setja fram með skýrum hætti hvað felst í ferli mats á umhverfisáhrifum. Til að uppfylla ákvæði tilskipunarinnar þurfa lög um mat á umhverfisáhrifum annað hvort að innihalda tiltekið ákvæði sem tilgreinir allt ferli mats á umhverfisáhrifum eða ferlið þarf að koma með öðrum hætti skýrt fram í lögunum. Meðal þess sem fram kemur í samanburðarskýrslu um umhverfismatslöggjöf norðurlandana og Skotlands er að það leiki vafi á því hvort að heimildir Skipulagsstofnunar til að krefjast viðbótargagna séu nógu traustar í lögum um mat á umhverfisáhrifum. Er því lagt til að íd- lið komi fram að Skipulagsstofnun geti farið fram á að framkvæmdaraðili leggi fram frekari gögn enda sé framlagning þeirra gagna nauðsynleg til að komast megi að niðurstöðu um mat á umhverfisáhrifum. Í c- lið 3. mgr. 5. gr. tilskipunarinnar segir að ef nauðsyn krefji skuli lögbæra stjórnvaldið óska eftir viðbótarupplýsingum frá framkvæmdaraðilanum í samræmi við IV. viðauka sem skipta beinu máli fyrir það að komast megi að rökstuddri niðurstöðu um umtalsverð áhrif framkvæmdarinnar á umhverfið.

Um 17. gr.

Í 17. gr. frumvarpsins er lagt til að sett verði fram ábyrgð framkvæmdaraðila á umhverfismati framkvæmdar og kostnaði af gerð þess. Í 2. mgr. er mælt fyrir um ábyrgð framkvæmdaraðila tilkynningarskyldar framkvæmdar (þ.e. framkvæmd í flokki B skv. 1. viðauka) að tilkynna framkvæmdina til Skipulagsstofnunar.

Um 18. gr.

Í 18. gr. er lagt til að fjallað verði um málsmeðferð matsskyldurákvörðunar vegna tilkynningarskyldra framkvæmda. Um matsskyldurákvörðun er fjallað í 6. gr. núgildandi laga um mat á umhverfisáhrifum. Ákvörðun um hvort framkvæmd sé matsskyld felur í sér mat á því hvort hún sé líkleg til að hafa umtalsvert umhverfisáhrif. Í II. viðauka við tilskipun 2011/92/ESB eru tilgreindar framkvæmdir sem aðildarríkum ber að ákveða hvort háðar skuli umhverfismati. Ákvæði 2. mgr. 4. gr. tilskipunar 2011/92/ESB gefur aðildarríkjunum val um það hvernig ákvörðun er tekin um matsskyldu. Hægt er að ákveða matsskyldu með rannsókn á hverju tilviki fyrir sig (case by case) eða byggja á fyrir fram ákveðnum mörkum eða viðmiðum (threshold criteria). Aðildarríkin geta einnig beitt báðum aðferðunum. Í 1. mgr. greinarinnar segir að framkvæmdir í flokki B í 1. viðauka skuli háðar umhverfismati þegar þær eru taldar líklega til að hafa í för með sér umtalsverð umhverfisáhrif vegna umfangs, eðlis eða staðsetningar skv. 2. viðauka við lögin. Það eigi einnig við um framkvæmdir sem eru undir þeim viðmiðunarmörkum sem fram koma í 1. viðauka séu þær fyrirhugaðar á verndarsvæði sbr. iii- lið 2. tl. 2. viðauka. Skipulagsstofnun skal byggja ákvörðun sína um matsskyldu á upplýsingum frá framkvæmdaraðila sem fram koma í tilkynningu hans um framkvæmdina en einnig getur stofnunin byggt á öðrum upplýsingum.

Í 3. mgr. ákvæðisins kemur fram að Skipulagsstofnun skuli innan sjö vikna frá því að fullnægjandi gögn berist, taka ákvörðun um hvort framkvæmdin skuli háð mati á umhverfisáhrifum. Samkvæmt 6. gr. núgildanda laga um mat á umhverfisáhrifum hefur Skipulagsstofnun 4 vikur frá því að fullnægjandi gögn berast til að taka ákvörðun um matsskyldu. Reynslan sýnir að þessi tímafrestur er ekki raunhæfur. Í 6. mgr. 4. gr. tilskipunar 2011/92/ESB kemur fram að stjórnvöld skuli komast að niðurstöðu um matsskyldu eins fljótt og hægt er og ekki síðar en 90 dögum frá því að framkvæmdaraðili skilar fullnægjandi upplýsingum. Er því lagt til að Skipulagsstofnun hafi sjö vikur frá því að fullnægjandi gögn berast til að taka ákvörðun um matsskyldu. Er sá tímarammi í samræmi við tilskipunina. Talið er óraunhæfir tímarammar hafi lítil áhrif og líklegra sé að raunhæf tímamörk séu tekin alvarlega. Skipulagsstofnun skal leita umsagnar leyfisveitanda, framkvæmdaraðila og annarra eftir því sem við á eðli máls hverju sinni. Er hér um að ræða lögbundna álitsumleitan en Skipulagsstofnun er þó veittur sveigjanleiki til að meta til hvaða aðila viðeigandi er að leita hverju sinni, eftir því sem við á eðli málsins samkvæmt. Umsagnaraðilar skulu veita umsögn sína innan fjögurra vikna frá því að umsagnarbeiðni berst. Í greininni er það nýmæli að umsagnaraðilum er í lögunum veittur tiltekinn frestur til að veita umsögn og að ef umsögn bersit ekki innan þess tíma geti Skipulagsstofnun tekið ákvörðun á grundvelli fyrirliggjandi gagna. Umboðsmaður Alþingis hefur bent á að álitsumleitan er almennt veigamikill þáttur í undirbúningi ákvörðunar og því yfirleitt verið talið að vanræksla á því að leita lögbundinnar umsagnar eða álits væri verulegur annmarki, sem almennt leiddi til ógildingar ákvörðunar. Á hinn bóginn væri augljóst, að óviðunandi væri að álitsgjafi gæti með athafnaleysi sínu komið í veg fyrir að stjórnvald afgreiddi mál. Yrði því að telja, að stjórnvald gæti við slíkar aðstæður tekið ákvörðun í máli, að því skilyrði uppfylltu, að það hefði sannarlega gripið til allra þeirra ráðstafana, sem eðlilegar gætu talist á viðkomandi sviði stjórnsýslunnar, til þess að fá hina lögbundnu umsögn.

Í 3. mgr. kemur fram að sé framkvæmd ekki talin matsskyld geti Skipulagsstofnun sett fram ábendingar um tilhögun framkvæmdarinnar í því skyni að koma í veg fyrir umtalsverð umhverfisáhrif, byggt á þeim upplýsingum sem fram hafa komið við umfjöllun um tilkynningu framkvæmdaraðila. Í b- lið 4. mgr. 4. gr. tilskipunarinnar kemur fram að þegar niðurstaða matsskylduákvörðunar er að mats sé ekki krafist, skuli það rökstutt með vísan í viðmið í viðauka III við tilskipunina og, hafi framkvæmdaraðili lagt slíkt til, tilgreina þætti framkvæmdarinnar og/eða fyrirhugaðar ráðstafanir til að komast megi hjá eða koma í veg fyrir það sem annars hefðu getað orðið umtalsverð skaðleg áhrif á umhverfið.

Í 4. mgr. kemur fram að telji framkvæmdaraðili með hliðsjón af viðmiðum 2. viðauka að tilkynningarskyld framkvæmd skuli háð umhverfismati skuli hann tilkynna það Skipulagsstofnun og rökstyðja. Fari þá um málsmeðferð framkvæmdarinnar samkvæmt 19. – 22. gr.

Um 19. gr.

Í núgildandi lögum um mat á umhverfisáhrifum er fjallað um matsáætlun í 8. gr. Ákvæði 19. gr. frumvarpsins er nokkuð frábrugðin 8. gr. núgildandi laga. Með ákvæðinu er lagt til að fallið verði frá tvöfaldri kynningu matsáætlunar eins og kveðið er á um í núgildandi lögum um mat á umhverfisáhrifum þar sem framkvæmdaraðili kynnir almenningi tillögu að matsáætlun áður en hann leggur fyrir Skipulagsstofnun sem síðan auglýsir tillöguna almenningi og umsagnaraðilum. Núgildandi 8. gr. laga um mat á umhverfisáhrifum veitir Skipulagsstofnun 4 vikur frá því að fullnægjandi tillaga berst til að taka ákvörðun um matsáætlun og er ákvörðun skipulagsstofnunar kæranleg af framkvæmdaraðila. Með þessu frumvarpi er lagt til að Skipulagsstofnun veiti álit um matsáætlun innan sjö vikna og er umsagnaraðilum og almenningi veittur fjögurra vikna frestur til að skila umsögnum sínum um málið. Ekki er gert ráð fyrir að álit Skipulagsstofnunar um matsáætlun sé kæranlegt og er það í samræmi við löggjöf Norðurlandanna og Skotlands. Í 2. mgr. 5. gr. tilskipunarinnar kemur fram að lögbæra yfirvaldið skuli hafa samráð við önnur stjórnvöld, sem tilgreind eru í 1. mgr. 6. gr. tilskipunarinnar sem yfirvöld sem líklegt er að framkvæmdirnar varði sökum þess að umhverfismál heyra að einhverju leyti undir þau eða vegna staðbundinna og svæðisbundinna valdheimilda fái tækifæri til að láta í ljós álit á þeim upplýsingum sem framkvæmdaraðili leggur fram í tengslum við umsókn um leyfi til framkvæmda og skulu aðildarríkin tilnefna þau yfirvöld sem hafa skal samráð við, hvort heldur er almennt eða í hverju tilviki fyrir sig.

Í 3. mgr. er fjallað um álit Skipulagsstofnunar um matsáætlun. Álit Skipulagsstofnunar er bindandi fyrir framkvæmdaaðila sem ber að leggja það til grundvallar umhverfismatsskýrslu. Samkvæmt 1. mgr. 5. gr. tilskipunarinnar skal matsskýrsla framkvæmdaraðila byggjast á áliti stjórnvalds um afmörkun efnis matsskýrslu ef það hefur verið gefið út. Tilskipunin segir ekki nánar til um hvað skuli koma fram í álitinu en því er ætlað að tilgreina umfang og nákvæmni þeirra upplýsinga sem þurfa að koma fram í matsskýrslunni. Í leiðbeiningariti framkvæmdastjórnar ESB segir að þegar stjórnvaldið undirbúi álitið ætti það að hafa í huga kröfur tilskipunarinnar um efni matsskýrslu.

Matsáætlun er ætlað að vera grunnur að matsskýrslu framkvæmdaraðila. Með vandaðri matsáætlun er sem best komið í veg fyrir að upplýsingar skorti í matsskýrslu sem kynnu að tefja matsferlið á síðari stigum. Skipulagsstofnun getur þó gert kröfu um framlagningu frekari gagna á síðari stigum málsins enda séu upplýsingarnar nauðsynlegar til að komast megi að niðurstöðu um mat á umhverfisáhrifum sbr. 2. mgr. 21. gr. frumvarpsins. Í tilskipuninni er fjallað um afmörkun efnis matsskýrslu í 2. mgr. 5. gr. þar sem fram kemur að aðildarríkin geti krafist þess að lögbær yfirvöld gefi út álit um umfang og sundurliðunarstig þeirra upplýsinga sem sanngjarnt má teljast að krafist sé til að ná megi rökstuddri niðurstöðu um umtalsverð áhrif framkvæmdarinnar á umhverfið, með tilliti til fyrirliggjandi vitneskju og matsaðferða. Þegar slíkt álit um afmörkun efnis matsskýrslu er gefið út skal skýrsla framkvæmdaraðila um mat á umhverfisáhrifum byggjast á því áliti og í henni skulu vera þær upplýsingar sem sanngjarnt má teljast að krafist sé til að ná megi rökstuddri niðurstöðu um umtalsverð áhrif framkvæmdarinnar á umhverfið, með tilliti til fyrirliggjandi vitneskju og matsaðferða.

Um 20. gr.

Í greininni er fjallað um umhverfismatsskýrslu framkvæmdaraðila. Eins og fram er komið hefur núgildandi löggjöf hefur sérstöðu gagnvart Norðurlöndunum og Skotlandi að því leyti að framkvæmdaraðili leggur tvisvar fram matsskýrslu frummatsskýrslu og endanlega matsskýrslu. Hér er lagt til a horfið verði frá því fyrirkomulagi.

Umhverfismatsskýrsla er sá grundvöllur sem umhverfismat viðkomandi framkvæmdar byggist á. Í henni þurfa því að koma fram allar þær upplýsingar sem nauðsynlegar eru til að stjórnvaldið geti gefið rökstutt álit um umhverfismat framkvæmdarinnar. Skýrslan á að grundvallast á áliti Skipulagsstofnunar um matsáætlun sbr. 2. mgr. 5. gr. tilskipunarinnar.

Í greininni eru talin upp þau atriði sem framkvæmdaraðili þarf að lágmarki að fjalla um í matsskýrslu sbr. 5. mgr. 5. gr. tilskipunarinnar en viðbótarupplýsingar er svo að finna í IV. viðauka við tilskipunina. Gert er ráð fyrir að um þær viðbótarupplýsingar verði fjallað í reglugerð til samræmis við IV. viðauka. Í IV. viðauka eru taldar upp viðbótarupplýsingar í 10 liðum um þætti sem fjalla á um í matsskýrslunni en sumir þeirra eru bein útfærsla á einstökum liðum 1. mgr. 5. gr. Eitt af meginmarkmiðum breytingartilskipunarinnar frá 2014 var að stuðla að auknum gæðum matsskýrslu framkvæmdaraðila. Í 3. mgr. 5. gr. tilskipunarinnar eru ákvæði sem eiga að stuðla að auknum gæðum matsskýrslu framkvæmdaraðila og er þar fjallað um skyldu framkvæmdaraðila til að sjá til þess að skýrslan sé útbúin af til þess hæfum sérfræðingum. Jafnframt er kveðið á um skyldu stjórnvalda til að tryggja næga sérfræðiþekkingu þeirra sem fara yfir matsskýrsluna. Þá er einnig mælt fyrir um skyldu stjórnvalds til að óska eftir viðbótarupplýsingum frá framkvæmdaraðilanum ef þörf er á svo að hægt sé að komast að rökstuddri niðurstöðu um umhverfisáhrifin.

Um 21. gr.

Lagt er til að um kynningu og samráð um umhverfismatsskýrslu verði fjallað í sérstöku ákvæði en í núgildandi lögum um mat á umhverfisáhrifum er fjallað um samráðið og matsskýrsluna í 10. gr. Í tilskipuninni er meginákvæði um samráð að finna í 6. gr. og hefur greinin náin tengsl við ákvæði 6. gr. Árósarsamningsins. Hafa þarf í huga að ákvæði 6. gr. tilskipunarinnar tekur til samráðs almennt, þ.e. á ólíkum stigum málsmeðferðarinnar. Þannig tekur ákvæðið einnig til samráðs um matsáætlun. Ákvæðið segir til um við hverja hafa skal samráð í matsferlinu og hvaða upplýsingar þarf að láta samráðsaðilum í té. 1. og 2. mgr. 6. greinar fjalla um samráð við almenning og önnur stjórnvöld. Stjórnvöld sem fyrirhuguð framkvæmd varðar skulu fá tækifæri til að láta í ljós álit á umhverfismatsskýrslu framkvæmdaraðila og upplýsa ber almenning um umhverfismatsskýrsluna og aðgengi almennings að upplýsingum og gögnum vegna umhverfismatsskýrslunnar. Samkvæmt 4. mgr. 6. gr. tilskipunarinnar skal almenningur fá snemma tækifæri til skilvirkrar þátttöku í umhverfismatsferlinu og „skal hann í því skyni eiga rétt á að leggja fram athugasemdir og álit meðan allir valkostir standa lögbæru yfirvaldi eða yfirvöldum til boða áður en ákvörðun um leyfisumsókn er tekin. Aðildarríkjum er í sjálfsvald sett hvernig þau haga upplýsingagjöf og skipuleggja þátttöku almennings, sbr. 5. mgr. 6. gr., en þó er lögð áhersla á að upplýsingum sé miðlað rafrænt. Gert er ráð fyrir að Skipulagsstofnun sjái um kynningu og samráð vegna umhverfismatsskýrslunnar og að horfið verði frá tvöföldu samráði framkvæmdaraðila og Skipulagsstofnunar eins og vikið er að í almennum athugasemdum við frumvarpið.

Í 2. mgr. er lagt til að skýrt verði mælt fyrir um heimild Skipulagsstofnunar til að fara fram á að framkvæmdaraðili leggi fram frekari gögn. Í núgildandi 4. mgr. 8. gr. laga um mat á umhverfisáhrifum segir að ef sérstakar ástæður mæli með geti Skipulagsstofnun farið fram á að framkvæmdaraðili leggi fram frekari gögn enda rökstyðji stofnunin það sérstaklega. Orðalag ákvæðisins virðist fela í sér full þrönga heimild í ljósi ákvæða tilskipunarinnar. Í c- lið 3. mgr. 5. gr. tilskipunarinnar eftir breytingu með tilskipun 2014/52/ESB segir að ef nauðsyn krefur skuli lögbæra yfirvaldið óska eftir viðbótarupplýsingum frá framkvæmdaraðilanum í samræmi við IV. viðauka sem skipta beinu máli fyrir það að komast megi að rökstuddri niðurstöðu um umtalsverð áhrif framkvæmdarinnar á umhverfið.

Í 3. mgr. er lagt til að Skipulagsstofnun sé heimilt að hafna því að taka umhverfismatsskýrslu til kynningar og athugunar í þeim tilvikum þegar hún uppfyllir ekki skilyrði 20. gr. og skuli Skipulagsstofnun þá leiðbeina framkvæmdaraðila um frekari vinnslu hennar. Heimildin er í samræmi við 1. mgr. 10. gr. gildandi laga um mat á umhverfisáhrifum þar sem Skipulagsstofnun er heimilt að hafna því að taka frummatsskýrslu til athugunar í þeim tilvikum sem hún uppfyllir ekki þær kröfur sem um hana gilda.

Um 22. gr.

Í ákvæðinu er fjallað um álit Skipulagsstofnunar um umhverfismat framkvæmdarinnar. Um er að ræða þrep skv. d- lið 16. gr. frumvarpsins sbr. iii- lið g- liðar 2. mgr. 1. gr. tilskipunarinnar, þ.e. athugun Skipulagsstofnunar á umhverfismatsskýrslu framkvæmdaraðila og viðbótarupplýsingum skv. 2. mgr. 21. gr. þar sem þess er þörf, ásamt umsögnum hagsmunaaðila og almennings og álit stofnunarinnar um umhverfismat framkvæmdarinnar. Í dómi Evrópudómstólsins í máli C-50/09, framkvæmdastjórnin gegn Írlandi, fjallaði dómstóllinn um hvað felst í „rannsókn“ lögbæra yfirvaldsins skv. framangreindu ákvæði tilskipunarinnar. Vísaði dómstóllinn í því sambandi til orðalags 3. gr. tilskipunarinnar þar sem segir að í umhverfismati skuli í hverju einstöku tilviki greina, lýsa og meta á viðeigandi hátt bein og óbein umtalsverð áhrif á tiltekna þætti. Stjórnvaldi beri að kanna þær upplýsingar sem lagðar séu fram og yfirvega hvort ástæða sé til að afla frekari gagna. Þá kann að verða byggt á gögnum sem varpa ljósi á umhverfismat framkvæmdarinnar þó þau hafi ekki beint verið sett fram vegna þeirrar tilteknu framkvæmdar sem til skoðunar er.

Í 2. mgr. er mælt fyrir um kynningu álits Skipulagsstofnunar. Fallið er frá skyldu til auglýsingar í dagblaði en mælt fyrir um rafræna birtingu og kynningu gagnvart framkvæmdaraðila og þeim sem veittu umsögn um umhverfismatsskýrsluna.

Um 23. gr. – 25. gr.

Í núgildandi lögum um mat á umhverfisáhrifum er fjallað um leyfisveitingu í 13. gr. Í þessu frumvarpi er lagt til að fjallað verði um leyfi til framkvæmda í þremur stökum greinum, 23. – 25. gr.

Í 25. gr. er lagt til að skýrt komi fram í sérstakri grein að forsenda leyfis til framkvæmda sem fellur undir lögin sé að álit Skipulagsstofnunar um umhverfismat framkvæmdar liggi fyrir eða ákvörðun um að viðkomandi framkvæmd skuli ekki háð umhverfismati.

Í 24. gr. er lagt til að mælt verði fyrir um afgreiðslu leyfis til tilkynningarskyldra framkvæmda þar sem ákvörðun hefur verið tekin um að séu ekki háðar matsskyldu í sérstöku ákvæði. Í núgildandi lögum um mat á umhverfisáhrifum er fjallað um leyfi til tilkynningarskyldra framkvæmda í 5. mgr. 13. gr. Í 1. mgr. 24. gr. eru þau nýmæli að framkvæmdaraðili skuli með umsókn um framkvæmdaleyfi gera grein fyrir hvort að forsendur matsskylduákvörðunar hafi breyst verulega frá því að ákvörðun um matsskyldu var tekin. Tilgangurinn er að tryggja að forsendur matsskylduákvörðunar eigi enn við.

Í 2. mgr. 24. gr. er mælt fyrir um skyldu leyfisveitanda til að kanna hvort framkvæmdin sé í samræmi við tilkynnta framkvæmd og í 3. mgr. að leyfisveitandi skuli kynna Skipulagsstofnun um útgáfu leyfis og gera aðgengilegt á netinu innan tveggja vikna frá afgreiðslu þess með vísan í kæruheimildir og kærufrest, þegar það á við. Með ákvæðinu er kveðið með skýrum hætti um skyldur leyfisveitanda varðandi tilkynningarskyldar framkvæmdir sem ekki eru háðar matsskyldu. Talið er eðlilegt að skyldur leyfisveitanda til að kynna sér upplýsingar og gögn að baki matsskylduákvörðun séu sambærilegar og skyldur leyfisveitanda vegna matsskyldra framkvæmda til að leggja álit Skipulagsstofnunar um umhverfisáhrif framkvæmdarinnar til grundvallar leyfisveitingu. Mikilvægt er að leyfisveitandi gangi úr skugga um að sú framkvæmd sem hann er að veita leyfi fyrir sé eins og hún var tilkynnt til Skipulagsstofnunar eða leyfisveitanda. Þá eru einnig oft í ákvörðunum um matsskyldu framkvæmdar tilgreindar mótvægisaðgerðir eða ábendingar um verklag sem æskilegt er að leyfisveitandi kynni sér áður en leyfi er gefið út.

Í 25. gr. er lagt til að fjallað verði um afgreiðslu leyfis til matsskyldra framkvæmda. Síðasta skref í ferli umhverfismats sbr. g- lið 2. mgr. 1. gr. tilskipunar um umhverfismat framkvæmda er að rökstudd niðurstaða um umhverfisáhrif er lögð til grundvallar við ákvörðun um veitingu leyfis. Í 8. gr. tilskipunarinnar er fjallað um leyfi til framkvæmda. Í 1. mgr. er lagt til að ásamt umsókn um leyfi til framkvæmda fylgi greining framkvæmdaraðila á því hvort að forsendur umhverfismats hafi breyst verulega frá umhverfismatsskýrslu og áliti um umhverfisáhrif framkvæmdarinnar. Um er að ræða nýmæli sem ætlað er að tryggja að umhverfismat framkvæmdarinnar sé enn í fullu gildi. Í 6. mgr. 8. gr. a. tilskipunarinnar kemur fram að leyfisveitandi skuli, þegar hann tekur ákvörðun um að veita leyfi fyrir framkvæmdum, fullvissa sig um að rökstudda niðurstaða hins lögbæra stjórnvalds um umhverfisáhrif framkvæmdarinnar sé enn í fullu gildi. Í 2. og 3. mgr. er fjallað um skyldur leyfisveitanda til að leggja álit Skipulagsstofnunar um umhverfismat framkvæmdarinnar til grundvallar ákvörðun um veitingu leyfis. Með leyfinu fylgi greinargerð um samræmi þess við álit Skipulagsstofnunar um umhverfismat og að í því komi fram skilyrði um mótvægisaðgerðir eða vöktun hafi slíkt komið fram í áliti Skipulagsstofnunar. Ákvæði 2. mgr. 2. gr. tilskipunarinnar felur í sér að aðildarríki geti fellt umhverfismat framkvæmdar inn í gildandi málsmeðferðarreglur aðildarríkjanna um leyfi til framkvæmda eða að öðrum kosti fellt það inn í aðrar málsmeðferðarreglur. Í 3. mgr. 8. gr. a kemur fram að ef ríki fella umhverfismat í aðrar málsmeðferðarreglur skuli ákvörðun um leyfisveitingu innihalda rökstudda niðurstöðu lögbærs stjórnvalds um umhverfisáhrif framkvæmdarinnar og öll umhverfisverndarskilyrði sem fram koma í rökstuddu niðurstöðunni, lýsing á þáttum framkvæmdarinnar og/eða fyrirhuguðum ráðstöfunum til að komast megi hjá, koma í veg fyrir eða draga úr og, ef mögulegt er, vega upp á móti umtalsverðum skaðlegum áhrifum á umhverfið, sem og, eftir því sem við á, eftirlitsráðstafanir. Ákvæðið, eins og það hefur verið túlkað af Framkvæmdastjórn ESB felur í sér að álit lögbærs stjórnvalds um umhverfismat skuli vera bindandi fyrir leyfisveitanda.

Um 26. gr.

Með tilskipun [2014/52/ESB](http://eur-lex.europa.eu/legal-content/EN/TXT/?uri=CELEX:32014L0052) var tekið upp nýtt ákvæði, 8. gr. a, í tilskipun [2011/92/ESB](http://eur-lex.europa.eu/legal-content/EN/TXT/?uri=CELEX:32011L0092) sem fjallar um leyfi til framkvæmda. Í 6. mgr. ákvæðisins er að finna nýmæli sem skyldar stjórnvöld til að tryggja að umhverfismat framkvæmdar eigi enn við (e. up to date) áður en veitt er leyfi fyrir framkvæmd. Í því felst að skýrt þarf að liggja fyrir að umhverfismat framkvæmdarinnar eigi enn við og þarfnist ekki endurskoðunar þegar ákvörðun um leyfi til framkvæmdar er samþykkt. Í ákvæðinu kemur einnig fram að aðildarríkjum sé heimilt að ákveða að umhverfismatið skuli teljast gilt í ákveðinn tíma. Ekki kemur þó fram í tilskipuninni við hvaða tímamörk skuli miða.

Í núgildandi ákvæði 12. gr. laganna er kveðið á um að viðkomandi leyfisveitandi skuli óska ákvörðunar Skipulagsstofnunar um hvort endurskoða þurfi að hluta eða í heild matsskýrslu framkvæmdaraðila áður en leyfi til framkvæmda er veitt ef framkvæmdir hefjast ekki innan tíu ára frá því að álit Skipulagsstofnunar um mat á umhverfisáhrifum liggur fyrir. Á undanförnum árum hafa Skipulagsstofnun borist beiðnir um endurskoðun umhverfismats framkvæmda þar sem ekki hafa verið liðin tíu ár frá því að álit um mat á umhverfisáhrifum var gefið út. Þar sem 12. gr. laganna heimilar ekki endurskoðun umhverfismats áður en tíu ár eru liðin, sbr. úrskurð úrskurðarnefndar umhverfis- og auðlindamála frá 13. nóvember 2017, í máli nr. 77/2017, sem varðar vegagerð um Hornafjarðarfljót, hefur Skipulagsstofnunar tekið til skoðunar hvort unnt sé að taka upp umhverfismat á grundvelli ákvæða stjórnsýslulaga um endurupptöku máls eða óskráðra reglna stjórnsýsluréttar um endurupptöku mála. Niðurstaðan hefur hins vegar verið sú að þar sem álit Skipulagsstofnunar telst ekki stjórnvaldsákvörðun í skilningi stjórnsýslulaga eigi reglur stjórnsýsluréttarins um endurupptöku mála ekki við. Skipulagsstofnun getur hins vegar þurft að taka það til skoðunar ef málsmeðferð vegna mats á umhverfisáhrifum framkvæmdar eða álit stofnunarinnar er haldið verulegum annmarka. Dómstólar og úrskurðarnefnd umhverfis- og auðlindamála hafa í nokkrum málum komist að þeirri niðurstöðu að ekki hafi legið fyrir fullnægjandi mat á umhverfisáhrifum framkvæmdar við leyfisveitingu, þótt ekki væru liðin tíu ár frá áliti Skipulagsstofnunar um mat á umhverfisáhrifum framkvæmdarinnar. Í einhverjum tilfella hefur verið lögð sú skylda á leyfisveitanda að bæta úr þeim annmörkum sem taldir eru á umhverfismati framkvæmdarinnar áður en leyfi er veitt en einnig eru dæmi um að fram hafi komið að mat á umhverfisáhrifum þurfi að fara fram að nýju. Í þessu sambandi má benda á dóma Hæstaréttar Íslands frá 12. maí 2016 í málum nr. 511, 512, 513 og 541/2015 þar sem heimild til eignarnáms vegna lagningar hluta Suðvesturlína var felld úr gildi. Einnig má benda á dóm Hæstaréttar frá 13. október 2016 í máli nr. 796/2015 um leyfisveitingu Orkustofnunar til handa Landsneti fyrir hluta Suðvesturlína þar sem leyfið var fellt úr gildi af því að leyfisveitandi og framkvæmdaraðili voru ekki taldir hafa sinnt rannsóknarskyldu sinni í tenglum við lagningu jarðstrengja. Þá má benda á úrskurði úrskurðarnefndar umhverfis- og auðlindamála í málum er varða raflínur að Bakka við Húsavík, þ.e. mál nr. 46/2016, þar sem fellt var úr gildi framkvæmdaleyfi Skútustaðahrepps fyrir Kröflulínu 4, og mál nr. 95/2016, þar sem fellt var út gildi framkvæmdaleyfi Þingeyjarsveitar fyrir Þeistareykjalínu 1. Álit um mat á umhverfisáhrifum framangreindra framkvæmda voru í tilfelli Suðvesturlína frá árinu 2009 og í tilfelli raflína að Bakka frá árinu 2010. Sú þróun að leyfisveitanda sé fengið það hlutverk að bæta úr annmörkum á umhverfismati framkvæmdar, sbr. framangreinda dóma og úrskurði, er talin óheppileg. Mjög íþyngjandi er fyrir leyfisveitendur, sem oftast eru sveitarfélög, að þurfa að bæta úr annmörkum á umhverfismati framkvæmdar þar sem þekking er oft af skornum skammti. Auk þess má halda því fram að þegar leyfisveitanda er falið að bæta úr annmörkum á umhverfismati framkvæmdar kunni að vera sá möguleiki fyrir hendi að skuldbindingar Íslands á grundvelli tilskipunar 2011/92/ESB og Árósasamningsins hvað varðar þátttökurétt almennings séu ekki uppfylltar, sbr. einnig markmið laga nr. 106/2000 um kynningu og samráð gagnvart almenningi. Almenningur hafi ekki tækifæri til að koma að athugasemdum við þá þætti umhverfismats framkvæmdar sem leyfisveitanda er falið að bæta úr. Aðra niðurstöðu var hins vegar að finna í dómi Hæstaréttar Íslands í máli nr. 575/2016, þar sem framkvæmdaleyfi Landsnets fyrir Suðurnesjalínu 2 var fellt úr gildi. Þar taldi dómstóllinn að matsskýrsla Landsnets hf. um framkvæmdina og álit Skipulagsstofnunar um skýrsluna gætu ekki verið lögmætur grundvöllur undir ákvörðun sveitarfélagsins um veitingu framkvæmdaleyfisins sem samkvæmt því væri reist á röngum lagagrundvelli. Í því máli var talið að úr galla á umhverfismatinu hefði ekki verið bætt með tilteknum skýrslum Landsnets. Það leiðir af dómnum að Landsnet þarf að umhverfismeta framkvæmdina að nýju.

 Samkvæmt framangreindu hefur reynslan sýnt að tíu ár geta verið of langur tími fyrir umhverfismat til að fullnægja skilyrði 6. mgr. 8. gr. a tilskipunar [2014/52/ESB](http://eur-lex.europa.eu/legal-content/EN/TXT/?uri=CELEX:32014L0052) um að umhverfismat framkvæmdar eigi enn við. Þau atriði sem taka þarf afstöðu til er hvort rétt sé að setja tímamörk á gildistíma umhverfismats framkvæmdar, eins og heimilt er samkvæmt tilskipuninni, og þá hvaða tímamörk eigi að miða við. Einnig þarf að ákveða hvaða aðili tekur ákvörðun um hvort umhverfismatið sé fullnægjandi og hver eigi að hafa forræði á að óska eftir slíkri ákvörðun.

Eins og áður segir er meginreglan sú að stjórnvöld þurfa að vera þess fullviss að umhverfismatið eigi enn við og þarfnist ekki endurskoðunar áður en leyfi er veitt til framkvæmda. Tilgreint er í tilskipuninni að ríki geti sett tímamörk í því sambandi. Reynslan hér á landi hefur sýnt að langur gildistími umhverfismats (tíu ár) getur leitt til þess að útgefið sé leyfi fyrir framkvæmd þar sem umhverfismat á ekki lengur við.

Með 26. gr. frumvarpsins er lagt til að framkvæmdaraðili eða leyfisveitandi geti óskað eftir áliti Skipulagsstofnunar um hvort að umhverfismat framkvæmdar eigi við ef þeir telja forsendur hafa breyst verulega frá því að álit stofnunarinnar um mat á umhverfisáhrifum liggur fyrir. Þannig er horfið frá þeirri fortakslausu 10 ára reglu sem nú gildir. Framkvæmdaraðila og leyfisveitanda yrði heimilt að leita álits Skipulagsstofnunar um endurskoðun umhverfismats innan 10 ára en að 10 árum liðnum væri slík álitsumleitan skylda. Í 3. mgr. kemur fram að verði niðurstaðan sú að endurskoða skuli umhverfismat að hluta eða í heild skuli fara með málið samkvæmt 19. – 22. gr. eftir því sem við á. Endurskoðun skv. 2. mgr. getur þannig náð til málsmeðferðar skv. 20. – 22. gr., þ.e. umhverfismatsskýrslu og samráði um hana og eftir atvikum til matsáætlunar samkvæmt 19. gr. ef þörf er á. Þá getur endurskoðun tekið til tiltekinna þátta umhverfismats framkvæmdarinnar sem þarfnast endurskoðunar eða heildstæðs umhverfismats sbr. 4. og 20. gr.

Um 27. gr.

Í 27. gr. frumvarpsins er lagt til að mælt verði fyrir um undanþágur frá umhverfimati. Í 3. mgr. 5. gr. núgildandi laga hefur verið að finna heimild fyrir ráðherra til að ákveða að tiltekin framkvæmd eða hluti hennar sé ekki háð mati á umhverfisáhrifum samkvæmt lögum nr. 106/2000. Um er að ræða aðeins eina af þremur undanþáguheimildum tilskipunar 2011/92/ESB eftir breytingu á henni með tilskipun 2014/52/ ESB. Í 4. gr. frumvarpsins er það ákvæði fellt á brott. Samhliða er lagt til að öll ákvæði tilskipunar 2011/92/ESB sem fjalla um undanþágur frá beitingu tilskipunarinnar verði tekin upp í lög nr. 106/2000.

Í 1. mgr. 27. gr. frumvarpsins er kveðið á um að ráðherra sé heimilt, að fenginni umsögn Skipulagsstofnunar, að ákveða að tiltekin framkvæmd eða hluti hennar, þegar eini tilgangur hennar er varnir landsins eða viðbrögð við neyðartilvikum er varða almannavarnir, sé ekki háð lögum um mat á umhverfisáhrifum ef slíkt mundi hafa skaðleg áhrif á tilgang framkvæmdarinnar. Byggist ákvæðið á 3. mgr. 1. gr. tilskipunar 2011/92/ESB eins og henni er breytt með tilskipun 2014/52/ESB. Um sams konar ákvæði er að ræða og er að finna í 3. mgr. 5. gr. núgildandi laga. Í 19. gr. og 20. gr. aðfaraorða tilskipunar 2014/52/ESB er fjallað um beitingu undanþágunnar. Þar segir að reynslan sýni að þegar um sé að ræða framkvæmd eða hluta af framkvæmd sem hafi varnir ríkis að markmiði geti tilskipunin leitt til þess að birtar séu trúnaðarupplýsingar sem mundu grafa undan vörnum ríkisins og því sé gert ráð fyrir að aðildarríkin geti beitt undanþáguheimildinni í þannig tilvikum. Sams konar sjónarmið eru talin eiga við um neyðartilvik er varða almannavarnir, þ.e. reynslan sýni að það geti haft skaðleg áhrif, m.a. á umhverfið, að fara að tilskipuninni ef um er að ræða framkvæmd sem hefur þann eina tilgang að bregðast við neyðartilviki er varðar almannavarnir.

Í 2. mgr. 27. gr. frumvarpsins er lagt til að ráðherra verði heimilt í sérstökum undantekningartilvikum og þegar markmiðum laganna er náð að undanskilja tiltekna framkvæmd, eða hluta hennar, ákvæðum laganna, þó með fyrirvara um 30. gr. laganna, þegar beiting þeirra mundi hafa skaðleg áhrif á tilgang framkvæmdarinnar. Í slíkum tilvikum skal ráðherra kveða á um hvaða gögnum skuli safnað um umhverfisáhrif hennar og aðgang almennings að þeim og kynna framkvæmdaraðila, leyfisveitendum og almenningi ástæður fyrir undanþágunni. Ráðherra ber, áður en undanþága er veitt, að tilkynna sameiginlegu EES-nefndinni um undanþáguna. Byggist ákvæðið á 4. mgr. 2. gr. tilskipunar 2011/92/ESB eins og henni er breytt með tilskipun 2014/52/ESB. Með tilskipun 2014/52/ESB er gerð breyting á orðalagi ákvæðisins þannig að það verði skýrara um hvenær er heimilt að beita undanþágunni. Aðeins er heimilt að beita undanþágunni þegar beiting tilskipunarinnar mundi hafa skaðleg áhrif á tilgang framkvæmdarinnar.

Í 3. mgr. 27. gr. frumvarpsins er lagt til að með sérlögum um heimild til tiltekinnar framkvæmdar megi undanskilja framkvæmdina ákvæðum laganna um samráð við almenning, að teknu tilliti til 30. gr. laganna, enda sé markmiðum laganna náð og lögin sett í upphafi málsmeðferðar mats á umhverfisáhrifum. Ráðherra ber að tilkynna sameiginlegu Eftirlitsstofnun EFTA um beitingu undanþágunnar á tveggja ára fresti. Byggist ákvæðið á 5. mgr. 2. gr. tilskipunar 2011/92/ESB eins og henni er breytt með tilskipun 2014/52/ESB. Ákvæðið hefur verið að finna í 4. mgr. 1. gr. tilskipunar 2011/92/ESB en með tilskipun 2014/52/ESB er ákvæðið fært í 5. mgr. 2. gr. tilskipunarinnar ásamt því að gerð er breyting á orðalagi þess sem þrengir undanþáguheimildina. Undanþáguheimildin á eingöngu við um þau ákvæði laga nr. 106/2000 sem fjalla um samráð við almenning. Evrópudómstóllinn hefur fjallað um ákvæði þetta í nokkrum dómum sínum og er breyting á orðalagi ákvæðisins í samræmi við niðurstöðu dómstólsins. Í yfirliti framkvæmdarstjórnar ESB um dóma Evrópudómstólsins í málum er varða tilskipun um mat á umhverfisáhrifum, sem gefið var út árið 2013, segir að ákvæðinu sé ekki hægt að beita þegar um sé að ræða framkvæmd sem hafi nú þegar fengið útgefið framkvæmdaleyfi innan stjórnsýslunnar. Einnig verði markmiðum tilskipunarinnar að vera fullnægt. Markmiðum tilskipunarinnar verður aðeins fullnægt ef löggjafinn hefur haft sambærilegar upplýsingar undir höndum og leyfisveitandi þegar um væri að ræða hefðbundið ferli við afgreiðslu á leyfi til framkvæmda. Einnig er gerð sú krafa að um sé að ræða sérlög sem lögfesti framkvæmdina með nákvæmum hætti og verður orðalag laganna að bera með sér að markmiðum tilskipunarinnar hafi verið náð varðandi framkvæmdina. Samkvæmt framansögðu yrði það talið brot á tilskipun 2011/92/ESB ef framkvæmd sem fellur undir lög nr. 106/2000 væri undanskilin mati á umhverfisáhrifum með setningu sérlaga sem heimilar framkvæmdina. Tilskipunin heimilar þó í þeim tilvikum að samráð við almenning verði undanskilið í ferli um mat á umhverfisáhrifum.

Um 28. gr.

Með 28. gr. er lagt til að færa ákvæði um málskot nær því sem þekkist á Norðurlöndunum og Skotlandi en hjá þeim eru það fyrst og fremst ákvarðanir um leyfi sem heimilt er að kæra og er kæruheimildir oftast að finna í þeim lögum sem ákvörðun um leyfi byggist á eða í stjórnsýslulögum. Lagt er til að ákvarðanir um matsskyldu og ákvarðanir um veitingu leyfa til framkvæmda verði kæranlegar til úrskurðanefndar umhverfis- og auðlindamála. Hafa þarf í huga ákvæði 2. mgr. 11. gr. tilskipunarinnar um að aðildarríkin skuli ákvarða á hvaða stigi megi vefengja ákvörðun, athöfn eða athafnaleysi. Gengið er út frá því að hægt sé að koma þeirri málsástæðu að í kærumálum á þeim stigum matsskylduákvörðunar og leyfisveitingar að þátttökuréttindin hafi ekki verið virt enda varðar hún formlegt lögmæti ákvörðunar.

Um 29. gr.

Ákvæðið er óbreytt frá 18. gr. núgildandi laga um mat á umhverfisáhrifum og kveður á um eftirlit með framkvæmdum. Leyfisveitendur skulu hafa eftirlit með því að framfylgt sé ákvæðum leyfisins um mótvægisaðgerðir og vöktun framkvæmda. Skal eftirlitið og hversu lengi það varir vera í hlutfalli við eðli, staðsetningu og stærð framkvæmdarinnar og áhrif hennar á umhverfið. Að öðru leyti fer um eftirlitið samkvæmt viðeigandi lögum.

Mikilvægt er að skýrt komi fram að eftirlit skuli haft með framfylgd mótvægisaðgerða og vöktun framkvæmda. Ákvæðið byggir á fyrirmælum 4. mgr. 8. gr. a tilskipunar um mat á umhverfisáhrifum þar sem sett er fram skylda á aðildarríkin að sjá til þess að framkvæmdaraðilinn hrindi í framkvæmd þeim þáttum framkvæmdarinnar og/eða fyrirhuguðum ráðstöfunum til að komast megi hjá, koma í veg fyrir eða draga úr og, ef mögulegt er, vega upp á móti umtalsverðum skaðlegum áhrifum á umhverfið.

Um 30. gr.

Ákvæðið er óbreytt frá 18. gr. a núgildandi laga um mat á umhverfisáhrifum.

 Ákvæði 10 gr. a tilskipunar [2011/92/ESB](http://eur-lex.europa.eu/legal-content/EN/TXT/?uri=CELEX:32011L0092) eins og henni er breytt með tilskipun [2014/52/ESB](http://eur-lex.europa.eu/legal-content/EN/TXT/?uri=CELEX:32014L0052) kveður á um skyldu ríkja til að setja viðurlög við brotum á löggjöf er fjallar um mat á umhverfisáhrifum. Samkvæmt ákvæði tilskipunarinnar skal gætt meðalhófs við beitingu viðurlaga en jafnframt þurfa viðurlög við brotum á löggjöf um mat á umhverfisáhrifum að vera áhrifarík og hafa varnaðaráhrif. Að öðru leyti er ríkjum heimilt að útfæra viðurlög við brotum á lögum um mat á umhverfisáhrifum. Ákvæði 30. gr. frumvarpsins felur í sér heimild til beita stjórnvaldssektum við brotum á lögum um mat á umhverfisáhrifum en í því felst skylda til að greiða ákveðna fjárhæð til hins opinbera vegna brota á framangreindum ákvæðum laga um mat á umhverfisáhrifum. Talið er að beiting stjórnvaldssekta sé skilvirkari leið en að dæmd sé refsing hjá dómstólum.

Um 31. gr.

Ákvæðið byggist á 7. gr. tilskipunar um mat á umhverfisáhrifum framkvæmda og 7. gr. tilskipunar um umhverfismat framkvæmda. Greinarnar taka til matsskyldra framkvæmda eða áætlana í einu aðildarríki sem líklegar eru til að hafa umtalsverð umhverfisáhrif í öðru aðildarríki. Mæla ákvæðin fyrir um samráð á milli aðildarríkja og innan hvers aðildarríkis. Fjallað er um mat yfir landamæri í 8. gr. núgildandi laga um umhverfismat áætlana og 19. gr. laga um mat á umhverfisáhrifum þar sem nokkuð ítarlega er mælt fyrir um málsmeðferð slíks samráðs. Lagt er til að 31. gr. taki til umhverfismats framkvæmda og áætlana yfir landamæri og að nánar verði fjallað um málsmeðferðina í reglugerð.

Um 32. gr.

Lagt er til að mælt verði nokkuð ítarlega fyrir um atriði sem taka skal til í reglugerð um framkvæmd laganna. Ákvæðið byggir á 20. gr. laga um mat á umhverfisáhrifum og 11. gr. laga um umhverfismat áætlana. Þá er lagt til að í ákvæðinu verði gjaldskrárheimild ráðherra sem er að finna í 2. mgr. 16. gr. laga um mat á umhverfisáhrifum.

Um 33. gr.

Ákvæðið er samhljóða ákvæði 21. gr. laga um mat á umhverfisáhrifum og fjallar um undanþágu frá frestum. Þeir frestir sem um ræðir varða matsskylduákvörðun, álit um matsáætlun og álit um umhverfismat framkvæmdar. Heimildin á við um sérstaklega umfangsmikil mál. Skipulagsstofnun skal, í samráði við framkvæmdaraðila, tilkynna honum skriflega um ástæðu framlengingar fresta ásamt því að upplýsa hann um hvenær fyrirhugað sé að ljúka afgreiðslu málsins.

Í 2. mgr. 33. gr. frumvarpsins kemur fram að heimilt sé í samráði við framkvæmdaraðila að víkja frá frestum er varða kynningartíma gagnvart almenningi á umhverfismatsskýrslu framkvæmdar.

Í 6. mgr. 4. gr. tilskipunar 2011/92/ESB eins og þeim er breytt með tilskipun 2014/52/ESB er kveðið á um að ákvörðun um matsskyldu skuli liggja fyrir eins fljótt og unnt er, en innan 90 daga frá því að framkvæmdaraðili hefur lagt fram öll gögn. Heimilt er í umfangsmiklum málum að framlengja þann frest en það ákvæði er valkvætt fyrir ríki að innleiða.

Um 34. gr.

Ákvæðið er samhljóða 21. gr. a laga um mat á umhverfisáhrifum. Kveðið er á um að með fyrirvara um ákvæði laga um upplýsingarétt um umhverfismál skuli ákvæði laga um umhverfismat framkvæmda og áætlana ekki hafa áhrif á skyldu til að virða takmarkanir sem landslög og stjórnsýslufyrirmæli og viðteknar lagavenjur setja um iðnaðar- og viðskiptaleynd, þ.m.t. hugverkarétt, eða til að tryggja almannaheill. Byggist framangreind breyting á ákvæði 10 gr. tilskipunar 2011/92/ESB eins og henni er breytt með tilskipun 2014/52/ESB. Í tilskipun 2011/92/ESB, áður en henni var breytt með tilskipun 2014/52/ESB, var að finna í 10. gr. samskonar ákvæði og er breytingin sem gerð er með tilskipun 2014/52/ESB sú að bætt er við tilvísun til tilskipunar 2003/4/EB um frjálsan aðgang að upplýsingum um umhverfismál. Sú tilskipun hefur verið innleidd í íslenskan rétt með lögum nr. 23/2006, um upplýsingarétt um umhverfismál. Með ákvæðinu er aðeins áréttað það sem nú þegar er í gildi, þ.e. að með fyrirvara um ákvæði laga nr. 23/2006 er lögum um umhverfismat framkvæmda og áætlana ekki ætlað að hafa áhrif á takmarkanir sem byggjast á landslögum og stjórnsýslufyrirmælum er varða iðnaðar- og viðskiptaleynd.

Um 35. gr.

Ákvæðið þarfnast ekki skýringar.

Um 36. gr.

Í ákvæðinu er mælt fyrir um gildistöku. Lagt er til að lögin taki þegar gildi og um leið falli úr gildi lög nr. 106/2000 um mat á umhverfisáhrifum og lög nr. 105/2006 um umhverfismat áætlana. Gert er ráð fyrir að landfræðileg gagna- og samráðsgátt komi til framkvæmda 1. desember 2022. Innleiðing rafrænnar og stafrænnar stjórnsýslu er áherslumál ríkisstjórnarinnar og því verður lögð áhersla á að gáttin verði tilbúin til notkunar 1. desember 2022. Fram að þeim tíma sem 6. gr. kemur til framkvæmda er lagt til að ákvæði núgildandi laga um mat á umhverfisáhrifum og umhverfismati áætlana um kynningu og samráð skuli gilda.

Um 37. gr.

Lagðar eru til breytingar á 5. mgr. 12. gr. skipulagslaga í þeim tilgangi að skjóta styrkari stoðum undir sameiningu skýrslugerðar og samþættingu samráðs sem fjallað er um í 8. gr. frumvarpsins.

Lagðar eru til breytingar á lögum um úrskurðarnefnd umhverfis- og auðlindamála í samræmi við 28. gr. frumvarpsins þar sem fallið er frá sérstökum kæruheimildum vegna þátttökuréttinda almennings. Þá er aðild umhverfisverndarsamtaka víkkuð þar sem lagt er til að slík samtök geti verið með samþykkta ársreikninga og endurskoðað bókhald þannig ekki fortakslaust skilyrði.

Um ákvæði til bráðabirgða.

Um 1. viðauka.

Eins og fjallað er um í almennum athugasemdum við frumvarpið eru með því lagðir til endurskoðaðir framkvæmdaflokkar og brottfall C-flokks. Tillögurnar grundvallast á greiningarvinnu á vegum Skipulagsstofnunar sem unnin var fyrir starfshóp um heildarendurskoðun laga um mat á umhverfisáhrifum. Tillögurnar byggja á yfirferð yfir viðauka I og II í tilskipun ESB um umhverfismat framkvæmda og löggjöf valinna nágrannalanda (Norðurlandanna og Skotlands), auk leiðbeiningarita framkvæmdastjórnar ESB um túlkun framkvæmdaflokka í tilskipuninni og um túlkun Evrópudómstólsins á framkvæmdaflokkum tilskipunarinnar. Þá er byggt á reynslu Skipulagsstofnunar af framfylgd núgildandi framkvæmdaflokka, sem og á ábendingum og tillögum sem borist hafa frá ýmsum aðilum við umfjöllun um frumvörp og lagabreytingaráform undanfarin ár. Framkvæmdir sem eru að umfangi undir viðmiðunarmörkum B flokks skulu ávallt tilkynntar séu þær staðsettar á verndarsvæðum sbr. iii- lið 2. tl. 2. viðauka.

*1. kafli. Landbúnaður, skógrækt og fiskeldi.*

Í lið 1.01 er lagt til stærðarviðmið sem miði við 20 ha svæði og er það í samræmi við ákvæði í tölulið 1.01 í 1. viðauka laga nr. 106/2000 m.s.br. Jafnframt er lagt til staðsetningarviðmiðið verndarsvæði, en sambærilegt staðsetningarviðmið er í skosku reglugerðinni um umhverfismat framkvæmda. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif. Framkvæmdaflokkurinn á sér samsvörun í a-lið 1. tölul. viðauka II í tilskipun 2011/92/ESB.

Í lið 1.02 er lagt til stærðarviðmið sem miði við 5 ha. Sama stærðarviðmið er í norsku reglugerðinni um umhverfismat um þennan framkvæmdaflokk. Jafnframt er lagt til staðsetningarviðmiðið verndarsvæði, en sambærilegt staðsetningarviðmið er í skosku reglugerðinni um umhverfismat framkvæmda. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif. Að öðru leyti vísast til skýringa um lið 1.03 í athugasemdum frumvarps sem varð að lögum nr. 138/2014, um breytingu á lögum nr. 106/2000. Framkvæmdaflokkurinn á sér samsvörun í b-lið 1. tölul. viðauka II í tilskipun 2011/92/ESB.

Í lið 1.03 er lagt til stærðarviðmið sem miði við 2 ha, en í gildandi lögum nr. 106/2000 m.s.br. er miðað við 3 ha. Lögð er til breyting í 2 ha vegna ákvæða í 61. gr. náttúruverndarlaga nr. 60/2013 um sérstaka vernd votlendis sem er 2 ha eða stærra. Stærðarviðmið gildandi laga nr. 106/2000 tóku mið af 37. gr. eldri náttúruverndarlaga nr. 44/1999. Þá er, eins og í gildandi lögum, lagt til að framkvæmdir á verndarsvæðum falli undir ákvæðið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif. Framkvæmdaflokkur á sér samsvörun í c-lið 1. tölul. viðauka II í tilskipun 2011/92/ESB.

Í lið 1.04 er lagt til stærðarviðmið fyrir nýræktun skóga sem miði við 50 ha. Reynsla af framfylgd laga nr. 106/2000 m.s.br. sýnir að þröskuldsgildi sem miðar við 200 ha nær almennt ekki til skógræktarverkefna hér á landi og er því í reynd ekki virkt. Til samanburðar er í norsku reglugerðinni um umhverfismat miðað við 50 ha. Skógrækt getur meðal annars haft áhrif á landslag. Í lögum um náttúruvernd nr. 60/2013 er skýr áhersla á landslagsvernd. Jafnframt hefur Ísland staðfest Landslagssamning Evrópu, sem hefur meðal annars að markmiði að mörkuð sé stefna um landslagsvernd og mat á landslagi. Að öðru leyti vísast til skýringa um lið 1.06 í athugasemdum frumvarps sem varð að lögum nr. 138/2014, um breytingu á lögum nr. 106/2000. Þá vísast til laga um skóga og skógrækt nr. 33/2019 varðandi skilgreiningu á hugtakinu skógur. Auk framangreinds stærðarviðmiðs er lagt til að nýræktun skóga á verndarsvæðum, óháð umfangi, sé ávallt tilkynningarskyld, líkt og gildir samkvæmt lögum nr. 106/2000 m.s.br. Lagt er til stærðarviðmið fyrir skógareyðingu sem miði við 0,5 ha. Fyrirmynd þess er að finna í skosku reglugerðinni um umhverfismat framkvæmda. Einnig er höfð hliðsjón af skilgreiningu á hugtökunum skógur og varanleg eyðing skógar í lögum nr. 33/2019 um skóga og skógrækt. Að öðru leyti vísast til skýringa um lið 1.06 í greinargerð frumvarps sem varð að lögum nr. 138/2014 um breytingu á lögum nr. 106/2000. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við framangreind stærðar- og staðsetningarviðmið séu ekki líklegar til að hafa umtalsverð umhverfisáhrif. Framkvæmdaflokkurinn á sér samsvörun í d-lið 1. tölul. viðauka II í tilskipun 2011/92/ESB sem tekur til nýræktunar skóga sem breytir fyrri landnotkun og varanlegrar skógareyðingar sem breytir fyrri landnotkun.

Í lið 1.05 er lagt til að uppgræðsla lands á verndarsvæðum verði tilkynningarskyld. Framkvæmdaflokkurinn á sér ekki samsvörun í viðauka II í tilskipun 2011/92/ESB, en lagt er til að hann verði óbreyttur frá tölul. 1.08 í 1. viðauka við lög nr. 106/2000 m.s.br. Með uppgræðslu lands er átt við landgræðslu eins og hún er skilgreind í lögum um landgræðslu nr. 155/2018.

Í lið1.06er lagt til ákvæði efnislega samhljóða tölul. 1.09 í 1. viðauka við lög nr. 106/2000 m.s.br. og miðað er við sömu stærðarmörk og tilgreind eru í 17. tölul. viðauka I í tilskipun 2011/92/ESB. Framkvæmdaflokkurinn á sér samsvörun í 17. tölul. viðauka I í tilskipun 2011/92/ESB.

Í lið 1.07 er lagt til ákvæði efnislega samhljóða tölul. 1.10 í 1. viðauka við lög nr. 106/2000 m.s.br. Varðandi skilgreiningu á hugtakinu þauleldi vísast til leiðbeiningarits framkvæmdastjórnar Evrópusambandsins um skilgreiningar á tilteknum framkvæmdaflokkum í viðauka I og II í tilskipun um umhverfismat framkvæmda. Þar er þauleldi búfjár skýrt á sama hátt og þauleldi á fiski.  Það má útleggja sem eldi búfjár í miklum þéttleika þar sem beitt er tilteknum aðferðum til að auka framleiðslu umfram náttúrulega getu umhverfisins og þar sem almennt er þörf á aðfluttu fóðri til að vega upp á móti takmarkaðri getu svæðisins þar sem eldið fer fram til að standa undir eldi af því umfangi og þéttleika sem um er að ræða. Framkvæmdaflokkurinn á sér samsvörun í e-lið 1. tölul. viðauka II í tilskipun 2011/92/ESB.

Í lið 1.08 er lagt til að sjókvíaeldi af tilteknu umfangi verði ávallt háð umhverfismati.

Undanfarin ár hafa verið kynnt umfangsmikil áform um fiskeldi í sjókvíum hér við land og fiskeldi aukist hratt. Reynslan sýnir að sjókvíaeldi getur haft margvísleg umhverfisáhrif og að margir láta sig sjókvíaeldi og umhverfisáhrif þess varða. Bæði er um að ræða möguleg áhrif fiskeldis á umhverfi og náttúrufar og einnig á aðra nýtingu og starfsemi. Lagt er til að miða matsskyldu sjókvíaeldis við 3.000 tonna hámarkslífmassa. Þannig verði áform um umfangsmikið sjókvíaeldi ávallt háð umhverfismati. Þessi stærðarmörk samsvara einni eldisþyrpingu eða einu eldissvæði í umfangsmiklu eldi. Til samanburðar er algengt að í Noregi sé leyfilegur hámarkslífmassi á eldissvæðum á bilinu 2.340 til 4.680 tonn. Í Skotlandi var þangað til fyrir skömmu miðað við að hámarkslífmassi á hverju eldissvæði fari ekki yfir 2.500 tonn. Rétt þykir að miða við lífmassa frekar en framleiðslu á fiski til samræmis við viðmið í lögum um fiskeldi. Framkvæmdaflokkurinn á sér samsvörun í f-lið 1. tölul. viðauka II í tilskipun 2011/92/ESB.

Í lið 1.09 er lagður til framkvæmdaflokkur sem tekur til annars fiskeldis en fellur undir framkvæmdaflokkinn í lið 1.08. Lagt er til að miða við sambærileg stærðarmörk og er að finna í tölul. 1.11 í 1. viðauka við lög nr. 106/2000 m.s.br., en þó þykir rétt að miða við lífmassa frekar en framleiðslu á fiski til samræmis við viðmið í lögum um fiskeldi. Þá er lagt til að framkvæmdir, óháð umfangi, á verndarsvæðum falli undir ákvæðið, hvort sem fiskeldisstöðin sjálf og/eða útrás frárennslis hennar er innan verndarsvæðis. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif. Um skilgreiningu á þauleldi er fjallað í skýringum við samsvarandi framkvæmdaflokk í leiðbeiningariti framkvæmdastjórnar ESB um framkvæmdir í viðaukum við tilskipun um umhverfismat framkvæmda.

Í lið 1.10 er lagður til framkvæmdaflokkurinn endurheimt lands frá vatni. Framkvæmdaflokkurinn á sér samsvörun í g-lið 1. tölul. viðauka II í tilskipun 2011/92/ESB og er samhljóða tölul. 1.13 í 1. viðauka við lög nr. 106/2000 m.s.br.

*2. kafli. Vinnsla auðlinda í jörðu*

Kaflinn samsvarar 2. kafla í viðauka II í tilskipun 2011/92/ESB sem ber yfirskriftina *Extractive industry*. Í gildandi lögum nr. 106/2000 m.s.br. ber samsvarandi kafli yfirskriftina *Námuiðnaður*. Réttara þykir að kalla hann *Vinnslu auðlinda í jörðu*. Er þar vísað til hugtakanotkunar í lögum nr. 57/1998 um rannsóknir og nýtingu á auðlindum í jörðu.

Í 2.01 er lagt er til að matsskylda efnistöku miði við 25 ha lands eða 500.000 m3. Fyrrnefndu stærðarmörkin eru í samræmi við stærðarmörk í 19. tölul. í viðauka I í tilskipun 2011/92/EB. Í lögum nr. 106/2000 m.s.br. miðar matsskylda efnistöku hinsvegar við 5 ha lands. Lagt er til að efnismagn miði við 500.000 m3 í stað 150.000 m3 samkvæmt lögum nr. 106/2000 m.s.br. Mikil reynsla er af framkvæmd laga um mat á umhverfisáhrifum hvað varðar ákvæði þeirra um efnistöku og sýnir hún að nægilegt er að efnistaka undir þessum mörkum sé tilkynningarskyld. Þessi framkvæmdaflokkur á sér samsvörun í tölul. 19 í viðauka I í tilskipun 2011/92/ESB. Hann tekur í tilskipuninni til náma sem ná yfir meira en 25 ha lands og mótöku á svæði sem er stærri en 150 ha Ákvæðið tekur til efnistöku á landi, úr ám og á hafsbotni. Í lögum nr. 106/2000 m.s.br. nær efnistökuákvæðið einnig til haugsetningar, en sambærileg ákvæði tilskipunar ESB fjallar ekki um haugsetningu. Hér er lagt til að horfið verði frá því, enda er haugsetning efnis gjarnan hluti annarra framkvæmda sem geta verið matsskyldar eða tilkynningarskyldar, og er þá fjallað um umhverfisáhrif haugsetningar sem hluta þeirra framkvæmda.

Í lið 2.02 er lagt til að stærðar- og staðsetningarmörk séu þau sömu og gildir samkvæmt tölul. 2.02 og 2.03 í lögum nr. 106/2000 m.s.br., en að ákvæðið eigi eingöngu við efnistöku en ekki haugsetningu sbr. skýringar að framan. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Ákvæðið tekur til efnistöku á landi, úr ám og á hafsbotni. Framkvæmdaflokkurinn á sér samsvörun í a- og c-lið 2. tölul. í viðauka II í tilskipun 2011/92/ESB.

Samkvæmt lið 2.03 eru neðanjarðarnámur tilkynningarskyldar. Framkvæmdaflokkurinn á sér samsvörun í b-lið 2. tölul. viðauka II í tilskipun 2011/92/ESB og er samhljóða tölul. 2.05 í 1. viðauka við lög nr. 106/2000 m.s.br.

Liður 2.04 samsvarar lið 2.06 í gildandi lögum. Ákvæðið sem hér er lagt til er óbreytt frá lögum nr. 106/2000 m.s.br. að því frátöldu að lagt er til að borun eftir vatni þar sem gert er ráð fyrir að vinna minna en 100 l/sek verði eingöngu tilkynningarskyld ef hún er staðsett á verndarsvæði. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif. Þessi framkvæmdaflokkur á sér samsvörun í d-lið 2. tölul. í viðauka II í tilskipun 2011/92/ESB að frátöldum iv-lið, en hann kom inn í lög um mat á umhverfisáhrifum með 22. gr. laga nr. 166/2008 um breytingu á ýmsum lögum vegna kolvetnisstarfsemi. Í skýringum við ákvæðið í greinargerð frumvarps þess er varð að lögum nr. 166/2008 kemur fram að vegna þeirra hættu og áhrifa sem verið geta samfara starfsemi eins og rannsóknum og borunum á landgrunninu þyki rétt að gera slíkar framkvæmdir tilkynningarskyldar enda ávallt viðbúið að rask verði af starfsemi sem þessari. Að öðru leyti vísast til skýringa við tölulið 2.06 í greinargerð frumvarps þess er varð að lögum nr. 138/2014 um breytingu á lögum nr. 106/2000.

Í lið 2.05 eru tiltekin sem tilkynningarskyld

iðjuver ofan jarðar til að nema kol, jarðolíu, jarðgas og málmgrýti, svo og jarðbiksleir. Framkvæmdaflokkurinn á sér samsvörun í e-lið 2. tölul. viðauka II í tilskipun 2011/92/ESB og er samhljóða tölul. 2.07 í 1. viðauka við lög nr. 106/2000 m.s.br.

*3. kafli. Orkuiðnaður*

Í kaflanum er fjallað um framkvæmdir í orkuiðnaði.

Í lið 3.01 er lagður til framkvæmdaflokkur samhljóða tölul. 3.01 í 1. viðauka við lög nr. 106/2000 m.s.br. Framkvæmdaflokkurinn á sér samsvörun í tölul. 1 í viðauka I í tilskipun 2011/92/ESB.

Í lið 3.02 er lagt til ákvæði efnislega óbreytt frá tölul. 3.02 í 1. viðauka laga nr. 106/2000 m.s.br., en lagt er til að orðalagi sé breytt til að taka af vafa um að það nái annarsvegar til allra tegunda virkjana sem framleiða rafmagn, 10 MW og stærri, en hinsvegar til orkuvera sem framleiða varmaafl 50 MW og meira. Framkvæmdaflokkurinn á sér samsvörun í a-lið 2. tölul. í viðauka I í tilskipun 2011/92/ESB, sbr einnig a-lið 3. tölul. í viðauka II í tilskipuninni.

Í lið 3.03 er lagt til ákvæði efnislega óbreytt frá tölul. 3.03 í 1. viðauka við lög nr. 106/2000 m.s.br. Framkvæmdaflokkurinn á sér samsvörun í b-lið 2. tölul. viðauka I í tilskipun 2011/92/ESB.

Í lið 3.04 er lagður til framkvæmdaflokkur sem á sér samsvörun í a- og b-lið 3. tölul. viðauka I í tilskipun 2011/92/ESB og er samhljóða tölul. 3.04 í 1. viðauka við lög nr. 106/2000 m.s.br.

Í lið 3.05 er lagður til framkvæmdaflokkur sem á sér samsvörun í g-lið 3. tölul. viðauka II í tilskipun 2011/92/ESB og er samhljóða tölul. 3.05 í 1. viðauka við lög nr. 106/2000 m.s.br.

Í lið 3.06 er lagður til framkvæmdaflokkur sem á sér samsvörun í 14. tölul. viðauka I í tilskipun 2011/92/ESB og er samhljóða tölul. 3.06 í 1. viðauka við lög nr. 106/2000 m.s.br.

Í lið 3.07 er lagður til framkvæmdaflokkur sem á sér samsvörun í fyrrihluta b-liðar 3. tölul. viðauka II í tilskipun 2011/92/ESB og er samhljóða tölul. 3.09 í 1. viðauka við lög nr. 106/2000 m.s.br. Eins og kemur fram í skýringum við samsvarandi ákvæði í greinargerð frumvarps þess er varð að lögum nr. 138/2014 um breytingu á lögum nr. 106/2000 er með flutningskerfi fyrir heitt vatn ekki átt við dreifikerfi, þ.e. stofnæðar, götuæðar og heimæðar til neytenda.

Í lið 3.08 er lagður til framkvæmdaflokkur sem á sér samsvörun í a-lið 16. tölul. viðauka I í tilskipun 2011/92/ESB og tölul. 3.10 í 1. viðauka við lög nr. 106/2000 m.s.br. Til samræmis við ákvæði tilskipunarinnar, þar sem talað er um „transport of gas, oil, chemicals“, er hér lagt til að í stað þess að tala um „flutning á gasi og vökvum“ eins og gert er í samsvarandi ákvæði í lögum nr. 106/2000 m.s.br., segi „flutningi á gasi, olíu eða annarskonar efnum/efnasamböndum“.Í tilskipuninni er miðað við leiðslur sem eru 40 km langar og 80 cm í þvermál, en í samsvarandi ákvæði laga nr. 106/2000 m.s.br. er miðað við 1 km lengd og 50 cm þvermál. Í ljósi reynslu af framkvæmd laganna þykja vera forsendur til að hafa þessi viðmið rýmri en verið hefur. Er því hér lagt til að miða við 10 km. Er þá horft til lengdarviðmiðs í tölulið 10.21 í 1. viðauka laga nr. 106/2000 m.s.br. Lagt er til að viðmið um þvermál leiðslna verði óbreytt, 50 cm. Að öðru leyti vísast til skýringa við samsvarandi ákvæði í greinargerð frumvarps þess er varð að lögum nr. 138/2014 um breytingu á lögum nr. 106/2000.

Í lið 3.09 er lagður til framkvæmdaflokkur sem á sér samsvörun í b-lið 16. tölul. viðauka I í tilskipun 2011/92/ESB og tölul. 3.11 í 1. viðauka við lög nr. 106/2000 m.s.br. Í tilskipuninni er miðað við leiðslur sem eru 40 km langar og 80 cm í þvermál, en í samsvarandi ákvæði laga nr. 106/2000 m.s.br. er miðað við 1 km lengd og 50 cm þvermál. Í ljósi reynslu af framkvæmd laganna þykja vera forsendur til að hafa þessi viðmið rýmri en verið hefur. Er því hér lagt til að miða við 10 km. Er þá horft til lengdarviðmiðs í tölulið 10.21 í 1. viðauka laga nr. 106/2000 m.s.br. Lagt er til að viðmið um þvermál leiðslna verði óbreytt, 50 cm.

Í lið 3.10 er lagður til framkvæmdaflokkur sem á sér samsvörun í i-lið 10. tölul. viðauka II í tilskipun 2011/92/ESB og tölul. 3.12 og 3.13 í 1. viðauka við lög nr. 106/2000 m.s.br. Lagt er til að fella út vísun til verndarsvæða sem er að finna í samsvarandi ákvæðum í lögum nr. 106/2000 m.s.br. og að framkvæmdirnar séu tilkynningarskyldar í B-flokki óháð staðsetningu.

Í lið 3.11 er lagður til framkvæmdaflokkur sem á sér samsvörun í c-lið 3. tölul. viðauka II í tilskipun 2011/92/ESB og tölul. 3.15 og 3.16 í 1. viðauka við lög nr. 106/2000 m.s.br. Lagt er til að fella út vísun til verndarsvæða sem er að finna í samsvarandi ákvæðum í lögum nr. 106/2000 m.s.br. og að framkvæmdirnar séu tilkynningarskyldar í B-flokki óháð staðsetningu.

Í lið 3.12 er lagður til framkvæmdaflokkur sem á sér samsvörun í d-lið 3. tölul. viðauka II í tilskipun 2011/92/ESB og tölul. 3.17 og 3.18 í 1. viðauka við lög nr. 106/2000 m.s.br. Lagt er til að fella út vísun til verndarsvæða sem er að finna í samsvarandi ákvæðum í lögum nr. 106/2000 m.s.br. og að framkvæmdirnar séu tilkynningarskyldar í B-flokki óháð staðsetningu.

Í lið 3.13 er lagður til framkvæmdaflokkur sem á sér samsvörun í e-lið 3. tölul. viðauka II í tilskipun 2011/92/ESB og tölul. 3.19 og 3.20 í 1. viðauka við lög nr. 106/2000 m.s.br. Lagt er til að fella út vísun til verndarsvæða sem er að finna í samsvarandi ákvæðum í lögum nr. 106/2000 m.s.br. og að framkvæmdirnar séu tilkynningarskyldar í B-flokki óháð staðsetningu.

Í lið 3.14 er lagður til framkvæmdaflokkur sem á sér samsvörun í f-lið 3. tölul. viðauka II í tilskipun 2011/92/ESB og tölul. 3.21 í 1. viðauka við lög nr. 106/2000 m.s.br.

Í lið 3.15 er lagður til framkvæmdaflokkur sem á sér samsvörun í h-lið 3. tölul. viðauka II í tilskipun 2011/92/ESB og tölul. 3.22 og 3.23 í 1. viðauka við lög nr. 106/2000 m.s.br. Ákvæðið sem hér er lagt til er efnislega óbreytt frá lögum nr. 106/2000 m.s.br. að því frátöldu að lagt er til að vatnsorkuver undir 200 kW verði eingöngu tilkynningarskyld ef þau eru staðsett á verndarsvæði. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 3.16 er lagður til framkvæmdaflokkur sem á sér samsvörun í i-lið 3. tölul. viðauka II í tilskipun 2011/92/ESB og tölul. 3.24 og 3.25 í 1. viðauka við lög nr. 106/2000 m.s.br. Samkvæmt raforkulögum nr. 65/2003 eru öll raforkuver háð virkjanaleyfi Orkustofnunar ef afl þeirra er 1 MW eða meira. Með hliðsjón af því er lagt til að í stað viðmiðs um 2 MW í lögum nr. 106/2000 m.s.br. komi 1 MW. Hæð vindmylla ræður mestu um sýnileika þeirra, en áhrif á landslag og ásýnd lands eru meðal þýðingarmestu umhverfisáhrifa vindorkuvera. Með hliðsjón af því og aðstæðum hér á landi er lagt til að auk viðmiða um uppsett rafafl sé einnig sett viðmið um heildarhæð vindmylla. Í danskri löggjöf um umhverfismat er til samanburðar miðað við 25 m heildarhæð vindmylla. Í Skotlandi er miðað við 15 m. Samkvæmt 1. mgr. 4. gr. raforkulaga eru öll raforkuver háð virkjanaleyfi Orkustofnunar ef afl þeirra er 1 MW eða meira. Með hliðsjón af því er lagt til að í stað 2 MW komi 1 MW. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 3.17 er lagður til framkvæmdaflokkur sem á sér samsvörun í a-lið 3. tölul. viðauka II í tilskipun 2011/92/ESB og tölul. 3.07 í 1. viðauka við lög nr. 106/2000 m.s.br. Ekki þykir þörf á að tilgreina sérstaklega í ákvæðinu varmavinnslu úr jarðhitasvæðum líkt og gert er í lögum nr. 106/2000 m.s.br., þar sem hún falli undir ákvæðið óháð því hvort hennar er sérstaklega getið. Þá er lagt til að nota hugtakið uppsett afl fremur en hráafl.

Í lið 3.18 er lagður til framkvæmdaflokkur sem á sér samsvörun í 22. tölul. viðauka I í tilskipun 2011/92/ESB og tölul. 3.26 í 1. viðauka við lög nr. 106/2000 m.s.br.

Í lið 3.19 er lagður til framkvæmdaflokkur sem á sér samsvörun í 23. tölul. viðauka I í tilskipun 2011/92/ESB og tölul. 3.27 í 1. viðauka við lög nr. 106/2000 m.s.br.

*4. kafli. Framleiðsla og vinnsla málma.*

Í lið 4.01 er lagður til framkvæmdaflokkur sem á sér samsvörun í 4. tölul. í viðauka I í tilskipun 2011/92/ESB og er samhljóða tölul. 4.01 í 1. viðauka við lög nr. 106/2000 m.s.br. Að öðru leyti vísast til skýringar við samsvarandi ákvæði í greinargerð frumvarps þess er varð að lögum nr. 138/2014 um breytingu á lögum nr. 106/2000.

Í lið 4.02 er lagður til framkvæmdaflokkur sem á sér samsvörun í a-lið 4. tölul. í viðauka II í tilskipun 2011/92/ESB og tölul. 4.02 og 4.03 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 4.03 er lagður til framkvæmdaflokkur sem á sér samsvörun í b-lið 4. tölul. í viðauka II í tilskipun 2011/92/ESB og tölul. 4.04 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 4.04 er lagður til framkvæmdaflokkur sem á sér samsvörun í c-lið 4. tölul. í viðauka II í tilskipun 2011/92/ESB og tölul. 4.05 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 4.05 er lagður til framkvæmdaflokkur sem á sér samsvörun í d-lið 4. tölul. í viðauka II í tilskipun 2011/92/ESB og tölul. 4.06 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 4.06 er lagður til framkvæmdarflokkur sem á sér samsvörun í e-lið 4. tölul. í viðauka II í tilskipun 2011/92/ESB og tölul. 4.07 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 4.07 er lagður til framkvæmdaflokkur sem á sér samsvörun í f-lið 4. tölul. í viðauka II í tilskipun 2011/92/ESB og tölul. 4.08 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 408 er lagður til framkvæmdaflokkur sem á sér samsvörun í g-lið 4. tölul. í viðauka II í tilskipun 2011/92/ESB og tölul. 4.09 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 4.09 er lagður til framkvæmdaflokkur sem á sér samsvörun í h-lið 4. tölul. í viðauka II í tilskipun 2011/92/ESB og tölul. 4.10 og 4.11 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 4.10 er lagður til framkvæmdaflokkur sem á sér samsvörun í i-lið 4. tölul. í viðauka II í tilskipun 2011/92/ESB og tölul. 4.12 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 4.11 er lagður til framkvæmdaflokkur sem á sér samsvörun í j-lið 4. tölul. í viðauka II í tilskipun 2011/92/ESB og tölul. 4.13 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 4.12 er lagður til framkvæmdaflokkur sem sér samsvörun í k-lið 4. tölul. í viðauka II í tilskipun 2011/92/ESB og tölul. 4.14 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

*5. kafli. Steinefnaiðnaður*

Í lið 5.01 er lagður til framkvæmdaflokkur sem á sér samsvörun í a-lið 5. tölul. í viðauka II í tilskipun 2011/92/ESB og tölul. 5.01 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 5.02 er lagður til framkvæmdaflokkur sem á sér samsvörun í b-lið 5. tölul. í viðauka II í tilskipun 2011/92/ESB og tölul. 5.02 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 5.03 er lagður til framkvæmdaflokkur sem á sér samsvörun í d-lið 5. tölul. í viðauka II í tilskipun 2011/92/ESB og tölul. 5.03 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 5.04 er lagður til framkvæmdaflokkur sem á sér samsvörun í e-lið 5. tölul. í viðauka II í tilskipun 2011/92/ESB og tölul. 5.04 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 5.05 er lagður til framkvæmdaflokkur sem á sér samsvörun í f-lið 5. tölul. í viðauka II í tilskipun 2011/92/ESB og tölul. 5.05 og 5.06 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

1. *kafli. Efnaiðnaður*

Í lið 6.01 er lagður til framkvæmdaflokkur sem á sér samsvörun í 6. tölul. í viðauka I í tilskipun 2011/92/ESB og er samhljóða tölul. 6.01 í 1. viðauka við lög nr. 106/2000 m.s.br. Í stað hugtaksins plöntuvarnarefni í iv er notað hugtakið plöntuverndarvara til samræmis við breytta hugtakanotkun efnalaga nr. 61/2013.

Í lið 6.02 er lagður til framkvæmdaflokkur sem á sér samsvörun í a-lið 6. tölul. í viðauka II í tilskipun 2011/92/ESB og tölul. 6.02 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 6.03 er lagður til framkvæmdaflokkur sem á sér samsvörun í b-lið 6. tölul. í viðauka II í tilskipun 2011/92/ESB og tölul. 6.03 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.   Hugtökin sæfivörur og plöntuverndarvörur eru notuð í stað hugtaksins varnarefni í samræmi við breytta hugtakanotkun í efnalögum nr. 61/2013.

Í lið 6.04 er lagður til framkvæmdaflokkur sem á sér samsvörun í 21. tölul. viðauka I í tilskipun 2011/92/ESB og samhljóða tölul. 3.14 í 1. viðauka við lög nr. 106/2000 m.s.br. Í 21. tölul. 1. viðauka tilskipunar 2011/92/ESB er miðað 200.000 tonna geymslugetu. Í athugasemdum við lið 3.14 í greinargerð frumvarps þess er varð að lögum nr. 138/2014 um breytingu á lögum nr. 106/2000 kemur fram að 1 m3 samsvari1 tonni.

Í lið 6.05 er lagður til framkvæmdaflokkur sem á sér samsvörun í c-lið 6. tölul. í viðauka II í tilskipun 2011/92/ESB og tölul. 6.04 og 6.05 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við að mannvirki taki yfir 500 m2 eða geymslurými sé meira en 200 tonn, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

1. *kafli. Matvælaiðnaður.*

Í lið 7.01 er lagður til framkvæmdaflokkur sem á sér samsvörun í a-lið 7. tölul. í viðauka II í tilskipun 2011/92/ESB og tölul. 7.01 og 7.02 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 7.02 er lagður til framkvæmdaflokkur sem á sér samsvörun í b-lið 7. tölul. í viðauka II í tilskipun 2011/92/ESB og tölul. 7.03 og 7.04 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 7.03 er lagður til framkvæmdaflokkur sem á sér samsvörun í c-lið 7. tölul. í viðauka II í tilskipun 2011/92/ESB og tölul. 7.05 og 7.06 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 7.04 er lagður til framkvæmdarflokkur sem á sér samsvörun í d-lið 7. tölul. í viðauka II í tilskipun 2011/92/ESB og tölul. 7.07 og 7.08 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 7.05 er lagður til framkvæmdaflokkur sem á sér samsvörun í e-lið 7. tölul. í viðauka II í tilskipun 2011/92/ESB og tölul. 7.09 og 7.10 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 7.06 er lagður til framkvæmdaflokkur sem á sér samsvörun í f-lið 7. tölul. í viðauka II í tilskipun 2011/92/ESB og tölul. 7.11 og 7.12 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 7.07 er lagður til framkvæmdaflokkur sem á sér samsvörun í g-lið 7. tölul. í viðauka II í tilskipun 2011/92/ESB og tölul. 7.13 og 7.14 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 7.08 er lagður til framkvæmdaflokkur sem á sér samsvörun í h-lið 7. tölul. í viðauka II í tilskipun 2011/92/ESB og er samhljóða tölul. 7.15 í 1. viðauka við lög nr. 106/2000 m.s.br.

Í lið 7.09 er lagður til framkvæmdaflokkur sem á sér samsvörun í h-lið 7. tölul. í viðauka II í tilskipun 2011/92/ESB og tölul. 7.16 og 7.17 í 1. viðauka við lög nr. 106/2000 m.s.br. Lagt er til að miðað sé við sömu viðmið varðandi stærð og staðsetningu og gildir um tölulið 7.16 í lögum nr. 106/2000 m.s.br., auk þess sem framkvæmdir á verndarsvæðum verði tilkynningarskyldar. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 7.10 er lagður til framkvæmdaflokkur sem á sér samsvörun í i-lið 7. tölul. í viðauka II í tilskipun 2011/92/ESB og tölul. 7.18 og 7.19 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

1. *kafli. Textíl-, leður-, timbur- og pappírsiðnaður*

Í lið 8.01 er lagður til framkvæmdaflokkur sem á sér samsvörun í 18. tölul. í viðauka I í tilskipun 2011/92/ESB og samhljóða tölul. 8.01 í 1. viðauka við lög nr. 106/2000 m.s.br.

 Í lið 8.02 er lagður til framkvæmdaflokkur sem á sér samsvörun í a-lið 8. tölul. í viðauka II í tilskipun 2011/92/ESB og tölul. 8.02 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

 Í lið 8.03 er lagður til framkvæmdaflokkur sem á sér samsvörun í b-lið 8. tölul. í viðauka II í tilskipun 2011/92/ESB og tölul. 8.03 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 8.04 er lagður til framkvæmdaflokkur sem á sér samsvörun í c-lið 8. tölul. í viðauka II í tilskipun 2011/92/ESB og tölul. 8.04 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 8.05 er lagður til framkvæmdaflokkur sem á sér samsvörun í d-lið 8. tölul. í viðauka II í tilskipun 2011/92/ESB og tölul. 8.05 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

*9. kafli. Gúmmíiðnaður*

Í lið 9.01 er lagður til framkvæmdaflokkur sem á sér samsvörun í 9. tölul. í viðauka II í tilskipun 2011/92/ESB og tölul. 9.01 í 1. viðauka við lög nr. 106/2000 m.s.br. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 1.000 m2 gólfflöt bygginga, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

*10. kafli. Grunnvirki*

Í lið 10.01 er lagður til framkvæmdaflokkur sem á sér samsvörun í a-lið 10. tölul. í viðauka II í tilskipun 2011/92/ESB og tölul. 10.01 og 10.02 í 1. viðauka við lög nr. 106/2000 m.s.br. Samsvarandi framkvæmdaflokkur í tilskipun ESB tekur til „industrial estate development projects“. Lögð er til breyting á orðalagi þessa ákvæðis frá gildandi lögum með hliðsjón af skýringum við a-lið 10. tölul. í viðauka II í tilskipun 2011/92/ESB í leiðbeiningariti framkvæmdastjórnar Evrópusambandsins frá 2015 um túlkun framkvæmdaflokka í tilskipuninni. Lagt er til stærðarviðmið, 20.000 m2 sem tekur fyrst og fremst til umsvifamikillar uppbyggingar og rekstrar. Stærðarmörkin vísa til lóðar/framkvæmdasvæðis viðkomandi framkvæmdar eða gólfflatar bygginga. Jafnframt er gert ráð fyrir að framkvæmdir verði tilkynningarskyldar óháð stærð á verndarsvæðum. Um skýringar vísast að öðru leyti til leiðbeiningarits framkvæmdastjórnar ESB frá 2015 um túlkun framkvæmdaflokka í tilskipun 2011/92/ESB. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 10.02 er lagður til framkvæmdaflokkur sem á sér samsvörun í b-lið 10. tölul. í viðauka II í tilskipun 2011/92/ESB og tölul. 10.03 í 1. viðauka við lög nr. 106/2000 m.s.br. Samsvarandi framkvæmdaflokkur í tilskipun ESB tekur til „urban development projects, including the construction of shopping centres and car parks, sport stadiums, leisure centres and multiplex cinemas“. Lögð er til breyting á orðalagi þessa ákvæðis frá gildandi lögum með hliðsjón af skýringum við b-lið 10. tölul. í viðauka II í tilskipun 2011/92/ESB í leiðbeiningariti framkvæmdastjórnar Evrópusambandsins frá 2015 um túlkun framkvæmdaflokka í tilskipuninni. Lagt er til stærðarviðmið, 20.000 m2 sem tekur fyrst og fremst til umsvifamikillar uppbyggingar og rekstrar. Stærðarmörkin vísa til lóðar/framkvæmdasvæðis viðkomandi framkvæmdar eða gólfflatar bygginga. Jafnframt er gert ráð fyrir að framkvæmdir verði tilkynningarskyldar óháð stærð á verndarsvæðum. Um skýringar vísast að öðru leyti til leiðbeiningarits framkvæmdastjórnar ESB frá 2015 um túlkun framkvæmdaflokka í tilskipun 2011/92/ESB. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 10.03 er lagður til framkvæmdaflokkur sem á sér samsvörun í c-lið 10. tölul. í viðauka II í tilskipun 2011/92/ESB og tölul. 10.04 í 1. viðauka við lög nr. 106/2000 m.s.br. Lögð er til breyting til einföldunar á orðalagi þessa ákvæðis. Í skoskri reglugerð um umhverfismat framkvæmda er sett stærðarviðmið fyrir þennan framkvæmdaflokk sem miðar við 5.000 m2 framkvæmdasvæði, auk staðsetningarviðmiðs um staðsetningu á verndarsvæði. Lagt er til að miða hér við sambærileg stærðar- og staðsetningarviðmið. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 10.04 er lagður til framkvæmdarflokkur sem á sér samsvörun í a-lið 7. tölul. í viðauka I í tilskipun 2011/92/ESB og er efnislega samhljóða tölul. 10.05 í 1. viðauka við lög nr. 106/2000 m.s.br.

Í lið 10.05 er lagður til framkvæmdaflokkur sem á sér samsvörun í d-lið 10. tölul. í viðauka II í tilskipun 2011/92/ESB og er efnislega samhljóða tölul. 10.06 í 1. viðauka við lög nr. 106/2000 m.s.br.

Í lið 10.06 er lagður til framkvæmdaflokkur sem á sér samsvörun í b-lið 7. tölul. í viðauka I í tilskipun 2011/92/ESB og tölul. 10.07 í 1. viðauka við lög nr. 106/2000 m.s.br. Samsvarandi framkvæmdaflokkur í tilskipun ESB tekur til „construction of motorways and express roads“. Lögð er til breyting frá gildandi lögum, þannig að ákvæðið endurspegli beint samsvarandi ákvæði í tilskipun ESB og taki til lagningar hraðbrauta og sambærilegra vega. Þar er átt við „motorways“ og „express roads“ eins og þau hugtök eru skilgreind í tilskipun ESB og skýrð í leiðbeiningariti framkvæmdastjórnar ESB frá 2015 um túlkun framkvæmdaflokka í tilskipuninni. Í leiðbeiningariti framkvæmdastjórnar ESB kemur fram að skilgreining á „express road“ feli í sér vegi sem eru eingöngu fyrir bílaumferð, sem eru aðeins aðgengilegir um vegamót og þar sem óheimilt að stöðva eða leggja bifreið á/við akbraut. „Expressroads“ eru aðgreindir frá hraðbrautum („motorways“) m.a. út frá því að þeir síðarnefndu hafi eingöngu mislægar þveranir. Hér falla því undir vegir sem eru 2+1, 2+2 eða fleiri akreinar sem hannaðir eru með aðskildum akstursstefnum og mislægum vegamótum eða vegamótum í plani með löngu millibili og hliðarvegum. Í leiðbeiningariti ESB er einnig vísað til dóms Evrópudómstólsins um það að framkvæmdir við breytingar á vegi geti jafngilt lagningu nýs vegar, út frá umfangi og hvernig staðið er að framkvæmdinni.

Í lið 10.07 er lagður til framkvæmdaflokkur sem á sér samsvörun í c-lið 7. tölul. í viðauka I í tilskipun 2011/92/ESB og er efnislega samhljóða tölul. 10.08 í 1. viðauka við lög nr. 106/2000 m.s.br. Lögð er til breyting til einföldunar á orðalagi þessa ákvæðis.

Í lið 10.08 er lagður til framkvæmdaflokkur sem á sér samsvörun í e-lið 10. tölul. í viðauka II í tilskipun 2011/92/ESB og tölul. 10.09 og 10.10 í 1. viðauka við lög nr. 106/2000 m.s.br. Lögð er til breyting frá lögum nr. 106/2000 m.s.br. í þá veru að tilkynningarskylda takmarkist við vegi utan þéttbýlis sem eru 5 km eða lengri og óháð lengd á verndarsvæðum. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 10.09 er lagður til framkvæmdaflokkur sem á sér samsvörun í 8. tölul. í viðauka I í tilskipun 2011/92/ESB og tölul. 10.11 og 10.12 í 1. viðauka við lög nr. 106/2000 m.s.br. Lögð er til breyting til einföldunar á orðalagi og framsetningu þessa ákvæðis.

Í lið 10.10 er lagður til framkvæmdaflokkur sem á sér samsvörun í e- og f-lið 10. tölul. í viðauka II í tilskipun 2011/92/ESB og tölul. 10.13, 10.14 og 10.15 í 1. viðauka við lög nr. 106/2000 m.s.br. Lögð er til breyting til einföldunar á orðalagi og framsetningu þessa ákvæðis, en efnislega óbreytt frá lögum nr. 106/2000 m.s.br. Stærðarviðmiðið er að fyrirmynd skoskrar reglugerðar um umhverfismat framkvæmda.

Í lið 10.11 er lagður til framkvæmdaflokkur sem á sér samsvörun í 15. tölul. í viðauka I í tilskipun 2011/92/ESB og samhljóða tölul. 10.16 í 1. viðauka við lög nr. 106/2000 m.s.br.

Í lið 10.12 er lagður til framkvæmdaflokkur sem á sér samsvörun í g-lið 10. tölul. í viðauka II í tilskipun 2011/92/ESB og tölul. 10.17 og 10.18 í 1. viðauka við lög nr. 106/2000 m.s.br. Stærðarviðmið framkvæmdaflokksins eru að skoskri fyrirmynd og miða við 1 ha framkvæmdasvæði eða óháð stærð á verndarsvæðum. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 10.13 er lagður til framkvæmdaflokkur sem á sér samsvörun í a-lið 7. tölul. í viðauka I í tilskipun 2011/92/ESB og er samhljóða tölul. 10.19 í 1. viðauka við lög nr. 106/2000 m.s.br.

Í lið 10.14 er lagður til framkvæmdaflokkur sem á sér samsvörun í c- og h-lið 10. tölul. í viðauka II í tilskipun 2011/92/ESB og samhljóða tölul. 10.20 í 1. viðauka við lög nr. 106/2000 m.s.br.

Í lið 10.15. er lagður til framkvæmdaflokkur sem á sér samsvörun í 20. tölul. í viðauka I í tilskipun 2011/92/ESB og tölul. 3.08 í 1. viðauka við lög nr. 106/2000 m.s.br. Lagt til, í ljósi, að miðað verði við 132 kV spennu á loftlínum í stað 66 kV í lögum nr. 106/2000 m.s.br., þótt tilskipunin geri ekki kröfu um mat neðan 220 kV. Tillagan er byggð reynslu af framkvæmd laga um mat á umhverfisáhrifum og að Norskri fyrirmynd. Þá er lagt til að áfram verði gert ráð fyrir því að loftlínur séu matsskyldar óháð lengd. Lagt er til að sæstrengir flytjist í B-flokk, sbr. lið 10.16.

Í lið 10.16 eru lagðir til einfaldaðir og sameinaðir framkvæmdaflokkar sem taka til jarðstrengja og sæstrengja. Túlka ber ákvæðið með hliðsjón af öðrum töluliðum sem varða lagnir í jörðu. Að öðru leyti vísast til skýringa um lið 10.21 í athugasemdum frumvarps sem varð að lögum nr. 138/2014, um breytingu á lögum nr. 106/2000.

Í lið 10.17 er lagður til framkvæmdaflokkur sem samsvarar tölulið 10.21 í 1. viðauka núgildandi laga um mat á umhverfisáhrifum og j- lið 10. töluliðar 2. viðauka við tilskipun ESB 2011/92/ESB. Ákvæðið er efnislega óbreytt en orðalag endurskoðað.

Túlka ber ákvæðið með hliðsjón af öðrum töluliðum sem varða lagnir í jörðu.

Í lið 10.18 er lagður til framkvæmdaflokkur sem samsvarar töluliðum 10.22 og 10.23 í 1. viðauka núgildandi laga um mat á umhverfisáhrifum og k-lið 10. töluliðar 2. viðauka við tilskipun ESB 2011/92/ESB. Lagt er til að tilkynningarskylda miðist við 5 ha landfyllingar en óháð stærð á verndarsvæðum. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 10.19 er lagður til framkvæmdaflokkur sem samsvarar 11. tölulið 1. viðauka tilskipunar 2011/92/ESB og töluliðar 10.24 í 1. viðauka núgildandi laga um mat á umhverfisáhrifum. Um skilgreiningu á grunnvatni vísast til laga um rannsóknir og nýtingu á auðlindum í jörðu.

Í lið 10.20 er lagður til framkvæmdaflokkur samsvarandi l-lið 10. töluliðar 2. viðauka tilskipunar 2011/92/ESB og töluliðar 10.25 í 1. viðauka núgildandi laga um mat á umhverfisáhrifum. Lagt er til að undanskilja minniháttar vinnslu, allt að 70 l/sek. Fyrirmynd um þau mörk er sótt til 14. gr. laga nr. 57/1998 um rannsóknir og nýtingu á auðlindum í jörðu. Þar er kveðið á um að landeiganda sé heimilt án leyfis að hagnýta grunnvatn í eignarlandi sínu til heimilis- og búsþarfa, þar með talið til fiskeldis, iðnaðar og iðju. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

Í lið 10.21 er lagður til framkvæmdaflokkur samsvarandi 12. tölulið 2. viðauka tilskipunar 2011/92/ESB og töluliðar 10.26 1. viðauka núgildandi laga um mat á umhverfisáhrifum. Tillagan er óbreytt frá gildandi lögum.

Í lið 10.22 er lagður til framkvæmdaflokkur samsvarandi m- lið 10. töluliðar 2. viðauka við tilskipun 2011/92/ESB og lið 10.27, 1. viðauka núgildandi laga um mat á umhverfisáhrifum.

*11. kafli. Aðrar framkvæmdir.*

Í lið 11.01 er lagður til framkvæmdaflokkur sem samsvarar a- lið 11. tölulið 2. viðauka við tilskipun 2011/92/ESB og tölulið 11.02 1. viðauka við núgildandi lög um mat á umhverfisáhrifum. Ákvæðið er efnislega óbreytt, þótt orðalag sé einfaldað og fært nær orðalagi tilskipunar. Það þykir betur eiga við að tala um varanlegar brautir en vísa í skipulag, þar sem ganga verður út frá að skipulag sé ávallt lagt til grundvallar.

Í lið 11.02 er lagður til framkvæmdaflokkur sem samsvarar 9. lið 1. viðauka við tilskipun 2011/92/ESB og tölulið 11.02 í 1. viðauka við núgildandi lög um mat á umhverfisáhrifum. Tillagan er óbreytt.

Í lið 11.03 er lagður til framkvæmdaflokkur sem samsvarar 11. lið b í 2. viðauka við tilskipun 2011/92/ESB og tölulið 11.03 í 1. viðauka núgildandi laga um mat á umhverfisáhrifum.

Í lið 11.04 er lagður til framkvæmdaflokkur sem samsvarar 13. lið 1. viðauka við tilskipun 2011/92/ESB og lið 11.04 í 1. viðauka við núgildandi lög um mat á umhverfisáhrifum. Í ljósi reynslunnar er lagt til að miða við 150.000 persónueiningar en viðmið núgildandi laga um mat á umhverfisáhrifum miðast við 50.000 persónueiningar.

Í lið 11.05 er lagður til framkvæmdaflokkur sem samsvarar 11. lið c í 2. viðauka við tilskipun 2011/92/ESB og töluliði 11.05 og 11.06 í 1. viðauka við núgildandi lög um mat á umhverfisáhrifum. Tilkynningarskylda utan verndarsvæða er miðuð við 2.000 persónueiningar sem er í samræmi við reglugerð um fráveitur og skólp. Á verndarsvæðum miði tilkynningarskylda við 100 pe. Í ljósi reynslu af framkvæmd laga um mat á umhverfisáhrifum er gert ráð fyrir að framkvæmdir sem falla utan við þessi stærðar- og staðsetningarviðmið séu ekki líklegar til að hafa umtalsverð umhverfisáhrif.

 Í lið 11.06 er lagður til framkvæmdaflokkur sem samsvarar d- lið 11. töluliðar 2. viðauka við tilskipun 2011/92/ESB og liðum 11.07 og 11.08 í 1. viðauka við gildandi lög um mat á umhverfisáhrifum. Förgunarstöðvar fyrir seyru utan verndarsvæða falla samkvæmt gildandi lögum í flokk C en lagt er til að slíkar framkvæmdir verði tilkynningarskyldar samkvæmt flokki B.

Í lið 11.07 er lagður til framkvæmdaflokkur sem samsvarar e- lið 11. töluliðar 2. viðauka við tilskipun 2011/92/ESB og liðum 11.09 og 11.10 í 1. viðauka við gildandi lög um mat á umhverfisáhrifum. Geymsla brotajárns allt að 1.500 tonnum á ári fellur í flokk C í gildandi lögum en lagt er til að slíkar framkvæmdir verði tilkynningarskyldar samkvæmt flokki B.

Í lið 11.08 er lagður til framkvæmdaflokkur samsvarandi f- lið 11. töluliðar 2. viðauka við tilskipun 2011/92/ESB og 11.11. töluliðar 1. viðauka núgildandi laga um mat á umhverfisáhrifum.

Í lið 11.09 er lagður til framkvæmdaflokkur sem samsvarar g- lið 11. töluliðar 2. viðauka við tilskipun 2011/92/ESB og töluliðar 11.12 í 1. viðauka núgildandi laga um mat á umhverfisáhrifum.

Í lið 11.10 er lagður til framkvæmdaflokkur sem samsvarar h- lið 11. töluliðar 2. viðauka við tilskipun 2011/92/ESB og 11.13. töluliðar 1. viðauka núgildandi laga um mat á umhverfisáhrifum.

Í lið 11.11 er lagður til framkvæmdaflokkur sem samsvarar i- lið 11. töluliðar 2. viðauka við tilskipun 2011/92/ESB og 11.14. töluliðar 1. viðauka núgildandi laga um mat á umhverfisáhrifum.

Í lið 11.12. er lagður til framkvæmdaflokkur sem samsvarar 11.15. töluliðar 1. viðauka gildandi laga um mat á umhverfisáhrifum. Undir ákvæðið fellur öll endurnýting úrgangs.

Í lið 11.13 er lagður til framkvæmdaflokkur sem er samhljóða 11.16. tölulið 1. viðauka núgildandi laga um mat á umhverfisáhrifum. Skv. 1. gr. laga um varnir gegn snjóflóðum og skriðuföllum, nr. 49/1997, eru ofanflóð samheiti fyrir snjóflóð og skriðuföll. Æskilegt er talið að skýrt sé að varnargarðar vegna hvors tveggja heyri undir lög um mat á umhverfisáhrifum. Lagt er til að framkvæmd þessi falli í flokk B.

*12. kafli. Ferðaþjónusta og afþreying*

Í lið 12.01 er lagður til framkvæmdaflokkur sem samsvarar a- lið 12. töluliðar 2. viðauka tilskipunarinnar og töluliðum 12.01 og 12.02 í 1. viðauka núgildandi laga um mat á umhverfisáhrifum. Lagt er til að miða við 15 ha skíðasvæði og/eða 15 metra há mannvirki.

 Í lið 12.02 er lagður til framkvæmdaflokkur sem samsvarar b- lið 12. töluliðar 2. viðauka tilskipunar 2011/92/ESB og töluliðum 12.03 og 12.04 í 1. viðauka núgildandi laga um mat á umhverfisáhrifum. Talið er viðeigandiað miða við 100 bátalægi, sem tekur til stærstu smábátahafna hérlendis, auk framkvæmda á verndarsvæði.

Í liðum 12.03 og 12.04 eru lagðir til tveir aðskildir flokkar sem samsvara báðir c- lið 12. töluliðar 2. viðauka tilskipunar 2011/92/ESB og töluliðar 12.05 í 1. viðauka við núgildandi lög um mat á umhverfisáhrifum. Með þjónustumiðstöð fyrir ferðamenn í lið 12.03 er átt við umfangsmikla þjónustustarfsemi þar sem boðið er upp á fjölþætta þjónustu fyrir ferðamenn, svo sem fræðslu og upplýsingar, afþreyingu, veitingasölu, verslun, salernisþjónustu eða gistingu. Stefna um þjónustumiðstöðvar á miðhálendinu er sett fram í landsskipulagsstefnu. Þar kemur fram hvaða þjónustuþáttum er gert ráð fyrir á hálendismiðstöðvum og skálasvæðum. Gert er ráð fyrir að uppbygging hálendismiðstöðva og skálasvæða á miðhálendinu sé tilkynningarskyld samkvæmt þessum lið. Með hugtakinu hótel í lið 12.04 er átt við gististaði óháð því hvaða tegund gististaða þeir tilheyra samkvæmt reglugerð um veitingastaði, gististaði og skemmtanahald. Í reglugerð Skota um mat á umhverfisáhrifum framkvæmda er miðað við 5.000 m2 framkvæmdasvæði fyrir „holiday villages & hotel complexes“. Reynslan hér á landi bendir hins vegar til þess að gistirúm eða byggingarmagn sé hentugra viðmið. Er lagt til að miða við að heildarbyggingarmagn sé a.m.k. 5.000 m2 eða gestafjöldi (gistirúm) a.m.k. 200, sem og óháð stærð á verndarsvæðum.

Í lið 12.05 er lagður til framkvæmdaflokkur sem samsvarar d- lið 12. töluliðar 2. viðauka við tilskipun 2011/92/ESB og töluliðum 12.06 og 12.07 í 1. viðauka núgildandi laga um mat á umhverfisáhrifum. Varanleg tjaldsvæði og hjólhýsasvæði allt að 10 ha falla í flokk C samkvæmt gildandi lögum en hér er lagt til að hjólhýsasvæði undir 10 ha verði tilkynningarskyldur samkvæmt flokki B.

Í lið 12.06 er lagður til framkvæmdaflokkur sem samsvarar e- lið 12. töluliðar 2. viðauka við tilskipun 2011/92/ESB og töluliðum 12.08 og 12.09 í 1. viðauka núgildandi laga um mat á umhverfisáhrifum. Samkvæmt lið 12.09 í 1. viðauka núgildandi laga eru skemmtigarðar sem ná yfir allt að 2 ha svæði tilkynningarskyldir samkvæmt flokki C. Samkvæmt lið 12.06 yrðu slíkir skemmtigarðar tilkynningarskyldir samkvæmt flokki B séu þeir staðsettir á verndarsvæðum sbr. 1. mgr. 18. gr. lagafrumvarpsins.

 Í lið 12.07 er lagður til framkvæmdaflokkur sem einnig samsvarar e- lið 12. töluliðar 2. viðauka við tilskipun 2011/92/ESB. Flokkurinn á sér einnig samsvörun í lið 12.10 í 1. viðauka við núgildandi lög um mat á umhverfisáhrifum. Í leiðbeiningaefni framkvæmdastjórnar ESB kemur fram að golfvellir geti fallið undir e- lið 12. töluliðar 2. viðauka tilskipunarinnar. Hér er lagt til að miða við a.m.k. 18 holu velli en minni golfvellir væru þó tilkynningarskyldir er þeir væru staðsettir á verndarsvæðum sbr. 1. mgr. 18. gr. frumvarpsins. Viðmið um 18 holur nær til stærri golfvalla, sem hafa mögulega umhverfisáhrif á borð við áhrif á gróðurfar, aðgengi, ásýnd o.fl.

*13. kafli. Breytingar og viðbætur við aðrar framkvæmdir.*

Í tölulið 13.01 er gerð tillaga um framkvæmdaflokk sem samsvarar 24. tölulið 1. viðauka við tilskipun 2011/92/ESB og 13.01. tölulið 1. viðauka núgildandi laga um mat á umhverfisáhrifum. Flokkurinn er óbreyttur frá núgildandi lögum.

Í tölulið 13.02 er lagður til framkvæmdaflokkur í sem samsvarar a- lið 13. töluliðar 2. viðauka tilskipunar 2011/92/ESB um mat á umhverfisáhrifum og töluliðum 13.02 og 13.03 í 1. viðauka við núgildandi lög um mat á umhverfisáhrifum. Vegna brottfalls C- flokks falla flokkar 13.02 og 13.03 núgildandi laga í einn flokk samkvæmt þessu frumvarpi.

Í tölulið 13.03 er lagður til framkvæmdaflokkur sem samræmist b- lið 13. töluliðar 2. viðauka við tilskipun 2011/92/ESB og 13.04. töluliðar 1. viðauka núgildandi laga. Flokkurinn er óbreyttur frá núgildandi lögum.